29/09/2011 – DhiSalafiyyah\nތިބާގެ ދުޢާއަކީ މުސްތަޖާބު ދުޢާއަކަށް ހަދަންބޭނުންނަމަ..4\nލޮބުވެތި އަޚާއެވެ! ލޮބުވެތި އުޚްތާއެވެ! ތިބާގެ ދުޢާއަކީ މުސްތަޖާބު ދުޢާއަކަށް ހަދަން ބޭނުންކަމުގައިވަނީނަމަ : – 14. ދެއަތް އުފުލައި ދުޢާ ކުރާށެވެ! عَنْ أَبِيْ مُوْسَى رَضِيَ اللَّهُ عَنْهُ قَالَ: دَعَا النَّبِيُّ صَلَّى اللَّهُ عَلَيْهِ وَسَلَّمَ ثُمَّ رَفَعَ يَدَيْهِ، وَرَأَيْتُ بَيَاضَ إِبْطَيْهِ ( أخرجه البخاري) އަބޫ މޫސަލް އަޝްޢަރީ ރަޟިޔަﷲ ޢަންހުގެ އަރިހުން ރިވާވެގެންވެއެވެ. “ނަބިއްޔާ ޞައްލަﷲ ޢަލައިހިވަސައްލަމަ ދުޢާ ކުރެއްވިއިރު، އެކަލޭގެފާނުގެ ކިހިލިފަތްޕުޅުގެ ދޮންކަން ފެންނަވަރަށް، ދެއަތް…\n29/09/2011 އެހެނިހެންއައްޝައިޚް މުޙައްމަދު ޝަމްޢޫން\nއެންމެފަހުން އިސްލާމްދީނުގެ ފުރިހަމަކަން އޭނާއަށް ވިސްނުމުން އޭނާ އިސްލާމްދީން ޚިޔާރުކޮށްފިއެވެ. ކޮންމެދުވަހަކުވެސް އިސްލާމްދީނާއި ބެހޭ އިތުރު މަޢުލޫމާތު ލިބޭތޯ މަސައްކަތް ކުރެއެވެ.\nމަންމައެއްގެ އަގުހުރި ނަޞޭޙަތް..\nލޯބިވާ ދަރިފުޅާއެވެ! ދަންނާށެވެ…ދަރިފުޅުގެ އެއްވެސް އެދުމެއް ފރިމީހާގެ އުފަލާއި ހިތްހަމަޖެހުން ފުނޑު ފުނޑު ކޮށްލުމަށްފަހު އިސްނުކުރާށެވެ.އެހެނީ ދަރިފުޅަށް އެއްވެސް ކަމެއް ފިރިމީހާގެ އުފަލާއި ހިތްހަމަ ޖެހުން ކުރިއަށް ނުގެނެސް ފުރިހަމަ ނުވާނެއެވެ.\n29/09/2011 އުޚްތުން, ޢާންމު ލިޔުންއަލް އުޚްތު އުންމުފުޟެއިލް\nﷲ ތަޢާލާގެ ހަޟުރަތުގައި ޢަމަލުތަކަކީ ޞާލިޙު ޢަމަލުތައް ކަމުގައި ވެގެންދާ ޝަރުތުތަކުގެ ތެރޭގައި އެ ޢަމަލީ ދެއްކުންތެރިކަމުން ސަލާމަތްވެގެންވާ ޢަމަލަކަށްވުން ލާޒިމެވެ. އަދި ރަސޫލުﷲ ޞައްލަﷲ ޢަލަހިވަސައްލަމްގެ ސުންނަތާއި އެއްގޮތަށް ކުރެވޭ ޢަމަލަކަށްވެސް ވާން ޖެހޭނެއެވެ.\n29/09/2011 ޢަޤީދާއާއި ފިރުޤާތައް, ދީންއައްޝައިޚް އަޙްމަދު މިޙްސަން މުޙައްމަދު


ގއ. ވިލިނގިލި ވިޔަފާރިވެރިންނަށް މައުލޫމާތު ދިނުމުގެ ޕްރޮގްރާމެއް ފަށައިފި\nބުދަ ،12 ފެބުރުއަރީ 2020 / 15:19\nކުށްމަދު ކުރުމަށް ރައްޔިތުން ހޭލުންތެރި ކުރުމަށް ފުލުހުން ކުރަމުންދާ މަސައްކަތްތަކުގެ ތެރެއިން، ގއ. ވިލިގިނލީގެ ވިޔަފާރިވެރިންނަށް އަމާޒުކޮށްގެން މަޢުލޫމާތު ދިނުމުގެ ޕްރޮގްރާމެއް ވިލިނގިލީ ޕޮލިސް ސްޓޭޝަނުން ފަށައިފިއެވެ.\nމިއަދު ފެށި މި ޕްރޮގްމުގައި އެރަށުގައި ވިޔަފާރިކުރާ ހުރިހާ ފިހާރަތަކަށް ޒިޔާރަތްކޮށް މައުލޫމާތު ދިނުމަށް ހަމަޖެހިފައިވެއެވެ. އެގޮތުން ފިހާރަތަކުގެ ސެކިއުރިޓީ ކަންކަން މިހާރަށް ވުރެ ހަރުދަނާކުރުމާއި ފިހާރަތަކުގެ ސަލާމަތާއި ރައްކާތެރިކަމަށް އެޅިދާނެ ފިޔަވަޅުތަކާ ގުޅޭ ގޮތުން މައުލޫމާތު ދިނުމަށް ހަމަޖެހިފައިވެއެެވެ. އަދި ފިހާރަތަކުގެ ސަލާމަތީ ކަންކަން ރަނގަޅުކުރުމުގެ ގޮތުން ސީސީޓީވީ ކެމެރާ ހަރުކުރުމަށް އިރުޝާދު ދީފައިވެއެވެ.\nމީގެ އިތުރުން ވައްކަންކުރުން ހުއްޓުވުމަށް އެޅިދާނެ ފިޔަވަޅުތަކާއި ފިހާރަ ބަންދުކުރާ ގަޑީގައި ފިހާރައިގައި ފައިސާ ނުބެހެއްޓުމަށް އިރުޝާދުދީފައިވެއެވެ. އަދި ވިޔަފާރިވެރިންގެ ހުރި ކަންބޮޑުވުންތައް އޮޅުން ފިލުވައި އެކަންކަން ހައްލުކުރުމަށް ފުލުހުންނާ ގުޅިގެން ކުރެވިދާނެ ކަންކަމާ ގުޅޭ ގޮތުން މަޝްވަރާކުރުމަށް ހަމަޖެހިފައިވެއެވެ.\nކުށްމަދު އަމާން ވެއްޓެއް ޤާއިމްކުމުގެ ގޮތުން އަތޮޅުތަކުގައި މަސައްކަތްކުރާ ފުލުހުން ދަނީ ސިލްސިލާކޮށް މިފަދަ ޕްރޮގްރާމުތައް ހިންގަމުންނެވެ.


Hazard ge dhifaaugai Belgium coach vaahaka dhakkaifi\nހަޒާޑްގެ ދިފާޢުގައި ބެލްޖިއަމް ކޯޗު ވާހަކަދައްކައިފި\nސްޕެއިންގެ ރެއާލް މެޑްރިޑުގައި މާ އެދެވޭ ކުޅުމެއް ނުދެއްކުނު ނަމަވެސް ހަޒާޑް އަކީ ޤައުމީ ޓީމަށް އަދިވެސް މުހިންމު ކުޅުންތެރިއެއް ކަމަށް ބެލްޖިއަމްގެ ކޯޗު ރޮބާޓޯ މާޓިނޭޒް ބުނެފިއެވެ.\nޔޫރޯގައި ވާދަކުރާ ބެލްޖިއަމް ޓީމުގެ ތައްޔާރީތަކާއި ގުޅޭ ވާހަަކަދެއްކުމަށް ބޭއްވި ނޫސްެވެރިންގެ ބައްދަލުވުމުގައި ނޫސްވެރިއަކު ކުރި ސުވާލަކަށް ޖަވާބުދެމުން މާޓިނޭޒް ވަަނީ ރެއާލް މެޑްރިޑުގައި ހަޒާޑުގެ އަސްލު ކުޅުން ނުފެންނާތީ ކަންބޮޑުވާ ކަމަށް ބުނެފައެވެ.\n"އޭނަގެ (ހަޒާޑް) ގެ އެއްވެސް ނަސީބެއް ނެތް ރެއާލް މެޑްރިޑުގަ، އެކަމަކު އެއީ އަދިވެސް ބެލްޖިއަމް ޤައުމީ ޓީމަށް މުހިންމު ކުޅުންތެރިއެއް، އުއްމީދަކީ ޔޫރޯގައި އޭނަގެ އަސްލު ކުޅުން ފެނުން" މާޓިނޭޒް ބުންޏެވެ.\nއިނގިރޭސި ކުލަބު ޗެލްސީން 100 މިލިއަަން ޕައުންޑުގެ އަގެއްގައި ރެއާލް މެޑްރުޑަށް 2019 ވަނަ އަހަރުގެ ހޫނު މޫސުމުގައި ބަދަލުވި ހަޒާޑަށް އަދި މިވީހާ ދުވަހު އެ ކުލަބުގައި މާ އެދެވޭ ކުޅުމެއް ނުދެއްކެއެވެ. އަނިޔާއާއި ގުޅިގެން ގިނަ ދުވަސްތަކެއް ވަންދެން އޭނާ ހުންނަން ޖެހެނީ ކުޅުމާ ދުރުގައެވެ. ނުވަތަ ބެންޗުގައެވެ. ކުޅެން ލިބުނީ މަދު މެޗުތަކެއްގައެވެ.\nމާޓިނޭޒް ބުނީ ނަސީބަކީ ކޮންމެ ކުޅިވަރެއްގަވެސް އޮންނަ އެއްޗެއް ކަމަށާއި މިފަހަރުގެ ޔޫރޯގައި ހަޒާޑުގެ ނަސީބު ގަދަވުން ވެސް އެއީ އެކަށީގެންވާާ ކަމެއް ކަމަށެވެ.\nބެލްޖިއަމް ޤައުމީ ޓީމަށް ހަޒާޑް ކުޅެން ފެށީ އޭނާގެ އުމުރުން 17 އަހަރުގައެވެ. އެއީ 2009 ވަނަ އަހަރުގައެވެ. މިހާރު އުމުރުން 30 އަހަރުުވެފައިވާ ހަޒާޑް ބެލްޖިއަމް ޤައުމީ ޓީމަށް ކުޅެދިން 107 މެޗުގައި 32 ގޯލު މިހާތަނަށް ޖަހާފައވެެ. އަދި 2018 ވަނަ އަހަރުގެ ވޯލްޑްކަޕުގެ ސެމީފައިނަލަށް ބެލްޖިއަމް ގެންގޮސްދިނުމުގައި ވެސް ހަޒާޑް އަކީ އިސް ރޯލެއް އަދާކުރި ކުޅުންތެރިއެކެވެ.


ރާއްޖޭގައި އޮތީ އަނިޔާ ލިބޭ މީހާ ބަދުނާމު ކުރުމުގެ ސަގާފަތް!\nރާއްޖޭގައި އޮތީ ޖިންސީ އަނިޔާ ލިބޭ މީހާ ބަދުނާމު ކުރުމުގެ ސަގާފަތް!\nރޭޕް އާއި ޖިންސީ އަނިޔާއާ ދެކޮޅަށް އުސްފަސްގަނޑު ސަރަހައްދުގައި އާންމުން އެއްވެ ކުރި މުޒާހަރާ: މި މުޒާހަރާ ކޮށްފައިވަނީ މާލޭ މަގުމަތިން އަންހެނަކު ޖަހައިގަނެ، އޭނާ ގަދަކަމުން ގެއަކަށް ވައްދައި ރޭޕްކުރި ކަމުގެ ތުހުމަތުކުރެވިފައިވާ ދަނޑިވަޅެއްގައި.-- ފޮޓޯ: ހުސެއިން ވަހީދު / އަދަދު\nމި ރޯދަ މަހުގެ ރެއެއްގައި ގިނަ ބަޔަކު ތަރާވީސް ނަމާދަށް ތިބި ވަގުތެވެ. މަގުމަތީގައި ސަފު ހަދައިގެން ތިބި މީހުންނާ މާ ދުރު ނޫން ހިސާބެއްގައި ޒުވާން އަންހެނަކު ހިނގަމުން ދިޔަ އެވެ. ހަމަހިމޭންކަމުގެ އެ ވަގުތުކޮޅަށް ކުއްލި ސިހުމެއް ގެނުވީ އަންހެން މީހާގެ ހަޅޭކުންނެވެ. އޭރު ދެ ފިރިހެނުން އައިސް އޭނާ ޖަހައިގަނެ، ގެއަކަށް ވައްދަނީ އެވެ.\nއޭގެ ހަފުތާއެއް ފަހެވެ. އުމުރުން 20 އަހަރުގެ އެ އަންހެން މީހާ ރޭޕް ކުރަން އުޅުނު ކަމުގެ ތުހުމަތު ކުރެވޭ ދެ މީހުންގެ ވަނަވަރު ހާމަވެއްޖެ އެވެ. މަސްތުވާތަކެތީގެ ރިކޯޑު އޮތް އެ ދެ މީހުން ވެސް ތިބީ ހައްޔަރުކޮށްފަ އެވެ. އެއާއެކު އަންހެން މީހާގެ ވަނަވަރު ވެސް ހާމަވީ އެވެ.\nއެ ހިސާބުން މަންޒަރު ބައްދަލުވެއްޖެ އެވެ. އަންހެން މީހާއަކީ "ރޭޕް" ގެ ޝިކާރައަކަށްވި "ޑްރަގް އެޑިކްޓެއް" ގޮތުގައި ސިފަކުރަން ފެށީ އެވެ.\nއެ އަންހެން މީހާގެ މި ވާހަކައަކީ އަނިޔާ ލިބޭ ހުރިހާ ދިވެހި އަންހެނުންގެ ވާހަކަ އެވެ؛\nވިކްޓިމް ބްލޭމިން ނުވަތަ އަނިޔާ ލިބޭ ފަރާތް ބަދުނާމު ކުރުމުގެ ސަގާފަތަކީ ރާއްޖޭގައި ފުޅާކޮށް ފެތުރި، ކަށީގައި ހަރުލާފައިވާ ސަގާފަތެކެވެ. ޖިންސީ ފުރައްސާރަ އާއި އަނިޔާ ފަދަ ކޮންމެ މައްސަލައެއްގައި ވެސް ކުށް ކުރި މީހާއަށް ވުރެ ބޮޑަށް ތުހުމަތުގެ އިނގިލި ދިއްކުރަނީ އަނިޔާ ލިބުނު މީހާ އަށެވެ.\nއަންހެނުންގެ ހައްގުތަކަށް މަސައްކަތްކުރާ އުތެމަ ޖަމިއްޔާގެ ކޯ ފައުންޑަރު ހުމައިދާ އަބްދުލް ގަފޫރު ވިދާޅުވީ މި ސަގާފަތުގެ ސަބަބުން އަނިޔާ ލިބޭ މީހުންނަށް އެއް ފަހަރަށް ވުރެ ގިނައިން އަނިޔާ ލިބުމުގެ ނުރައްކާ އޮންނަ ކަމަށެވެ. އޭނާ ސިފަ ކުރެއްވީ، މިއީ އަނިޔާ ލިބޭ މީހާއަށް ލިބެން ޖެހޭ ރައްކާތެރިކަމުގެ ބަދަލުގައި ކުށްވެރިޔާއަށް ރައްކާތެރިކަން ލިއްބައިދޭ ސަގާފަތެއްގެ ގޮތުގަ އެވެ.\n"ކުށުގެ ޝިކާރައަށްވާ ފަރާތް ދެވަނަ ފަހަރަށް ޝިކާރަކުރެވިގެންދާ ސަބަބަކީ، ކުށަށް އަރައިގަންނަ މީހާގެ އަމަލު ކުށްވެރިކުރުމުގެ ބަދަލުގައި، ކުށުގެ ޝިކާރައަށްވާ ފަރާތް ބަދުނާމުކުރުމަށް މުޖުތަމައުގެ ތެރޭގައި މީހުން އެނބުރި ގަންނާތީ،" ހުމައިދާ ވިދާޅުވި އެވެ.\nޖިންސީ އަނިޔާއަކީ މީހެއްގެ ޒާތަށް ދެވޭ، މުޅި ހަޔާތުގައި އޭގެ ތަކުލީފު އުފުއްލަން ޖެހޭ ޖިސްމާނީ އަދި ނަފްސާނީ ބޮޑު އަނިޔާއަކަށް ވެގެން ދާއިރު، ވަށައިގެންވާ މުޖުތަމައަށް މުހިންމު ވަނީ އޭނާއަށް މީހަކު ބޮޑު އަނިޔާއެއް ކުރިއިރު ލައިގެން ހުރި ހެދުމާ، ގެއިން ނިކުތް ވަގުތާ، ހުރިތަނާ، އެކަނިތޯ ދެކަނިތޯ ހުރީ ކަމަށް ފެނިގެންދޭ. --- ހުމައިދާ އަބްދުލް ގަފޫރު\nމީގެ ދެ ހަފުތާ ކުރިން މަގުމަތިން ޖަހައިގަނެ، ގަދަކަމުން ގެއަކަށް ވައްދާ އަންހެން މީހާ ރޭޕް ކުރި ކަމަށް ބުނާ މައްސަލާގައި ފާހަގަވި ކަމަކީ ރޭޕް ކުރި ކަމާ މެދު ބައެއް މީހުން އުފެއްދި ސުވާލެވެ. އެއް ބަޔަކު ހަޖޫ ޖެހީ މަސްތުގެ ވަބާގައި ޖެހިފައިވާ އަންހެނަކަށް ވާތީ، އެއީ އޭނާއާ މެދު ވާން ޖެހޭ ގޮތް ކަމަށް ހަދައިގެންނެވެ. އޭނާ އަކީ ޑްރަގް އެޑިކްޓަކަށް ވާތީ ރޭޕްކުރިޔަސް މައްސަލައެއް ނެތް ކަމަށް ދޭހަވާ ފަދަ ބަސްތަކާއި މަލާމާތް ވެސް ރައްދުކުރީ އެވެ. އަނެއް ބަޔަކު ސުވާލު ކުރީ ރޭޕް ކުރި ކަމާ މެދު އެވެ.\nއާއްމުވި ވީޑިއޯގައި ދެ ފިރިހެނުން އެންމެންގެ ކުރިމަތީގައި އަންހެންމީހާ ގަދަކަމުން ގެއަށް ވައްދާ މަންޒަރަކީ މުޖުތަމައުގައި އެހެން އަންހެނުންނަށް އޮތް ބިރުވެރިކަމާއި ނުރައްކަލުގެ އިންޒާރު ކަމަށް ސޯޝަލްމީޑިއާގައި އުފުލި އަޑުތައް މަޑުކޮށް، އަންހެން މީހާ ރިހެބަށް ގެންދާ ފޮޓޯ އިން އޭނާ "ކުށްވެރިއަކަށް" ވި ކަމުގެ އަޑުގަދަކުރީ އެވެ. އޭނާގެ ރުހުމެއް ނެތި ގައިގައި އަތްލުމާއި ހަމައިން ފެށިގެން ދެން ހިނގި އަނިޔާގެ ހުރިހާ އަމަލުތައް މާ ބޮޑުކަމަކަށް ނުހަދައި، ތުހުމަތު ކުރި މީހުންނާ މެދު ހަމްދަރުދީގެ ނަޒަރަކުން ދެކެން ފެށީ އެވެ.\nހުމައިދާ ވިދާޅުވީ މިއީ އަނިޔާ ލިބޭ ފަރާތް ބަދުނާމު ކުރުމުގެ ސަގާފަތުގައި ވަރަށް ގިނައިން ފެންނަ ސިފައެއް ކަމަށެވެ.\n"ބައެއް ފަހަރަށް އެއީ ހިނގި ކަމެއް ކަމާ ދޭތެރޭ ޝައްކާއި ވަސްވާސް އުފައްދާ، އޭނާއަށް ލިބުނު އަނިޔާގެ ވާހަކަ ގަބޫލުނުކުރުން ހިމެނޭ. މުޖުތަމައުން މިގޮތަށް އިޖާބަ ދިނުމުން ކުށަށް އަރައިގަންނަ މީހާއަށް އެ ދެވެނީ ނުސީދާ ގޮތުން ހިތްވަރު،" އޭނާ ފާހަގަކުރެއްވި އެވެ.\nއިންސާފަށް ހުރަސް، އުއްމީދެއް ނެތް!\nދެކުނު އޭޝިއާގައި ޖިންސީ އަނިޔާ: އަނިޔާ ލިބޭ މީހުންނަށް އިންސާފު ހޯދުމުގައި ހުރި ގާނޫނީ އަދި އެހެން ހުރަސްތައް ނަމުގައި އީކުއެލިޓީ ނައު އަދި ޑިގްނިޓީ އެލަޔަންސް އިންޓަނޭޝަނަލުން އޭޕްރިލް މަހު ނެރުނު ރިޕޯޓުގައިވާ ގޮތުން ރާއްޖޭގައި ރޭޕްގެ މައްސަލަތައް ރިޕޯޓު ކުރުން ވަރަށް މަދެވެ. ފުލުހުންގެ ފަރާތުން ހޯދި މައުލޫމާތަށް ބިނާކޮށް ރިޕޯޓުގައި ބުނެފައި ވަނީ 2018 ގައި ރޭޕްގެ ނުވަ މައްސަލަ އަދި 2019 ގައި ދިހަ މައްސަލަ ހުށަހެޅި ކަމަށެވެ.\nދެކުނު އޭޝިއާގެ ހަ ގައުމުގުގައި ރޭޕް ރިޕޯޓު ކުރި މިންވަރު ދައްކުވައިދޭ ގްރާފެއް. ރާއްޖޭގައި 2018 އާއި 2019 ގައި ޖުމްލަ 19 މައްސަލަ ފުލުހުންނަށް ރިޕޯޓު ކުރި.-- ފޮޓޯ: އީކުއެލިޓީ ނައު ރިޕޯޓުގެ ސްކްރީންޝޮޓް\n"ކުށުގެ ޝިކާރައަކަށްވާ މީހުން ހާދިސާ ކިޔައި ދިނުމުން އެ ވާހަކަ ގަބޫލު ނުކުރުމާއި، ރޭޕްގެ އަނިޔާ ލިބުމަށް އެ ފަރާތުން މަގުފަހި ކުރީ ކަމަށް ތުހުމަތު ކުރުމާއި، ޖިންސީ ކުށުގެ ޝިކާރައަކަށްވާ ފަރާތްތަކާ ދޭތެރޭ އެމީހުންގެ އާއިލާ އާއި މުޖުތަމައުގެ މެމްބަރުންގެ ފަރާތުންނާއި، ޖިނާއީ އަދުލުގެ ނިޒާމުގައި މަސައްކަތް ކުރާ އޮފިސަރުންގެ ފަރާތުން ތަފާތު ކުރުންތައް ގެންގުޅުމުގެ އާހިރު ނަތީޖާއަކަށް ވަނީ މައްސަލަތައް ރިޕޯޓު ނުކުރުމުގެ އިތުރުން، ރިޕޯތު ކުރާ މައްސަލަތައް އަނބުރާ ގެންދިޔުމެވެ." އެ ރިޕޯޓުގައި ފާހަގަކޮށްފައި ވެއެވެ.\nދެ އަހަރު ތެރޭގައި ފުލުހުންނަށް ރިޕޯޓު ކުރި ރޭޕްގެ 19 މައްސަލައަކީ އަނިޔާ ލިބޭ އަދަދަށް ބަލާއިރު ނިސްބަތުން މަދު އަދަދެކެވެ. އެގޮތުން 2007 ވަނަ އަހަރު ނެރުނު އަންހެނުންގެ ސިއްހަތާއި ދިރިއުޅުމުގެ ތަޖުރިބާ ރިޕޯޓުގައިވާ ގޮތުން އުމުރުން 15 އަހަރާއި 49 އަހަރާ ދެމެދު ކޮންމެ ތިން އަންހެނަކުން އެކަކު ހަޔާތުގެ ކޮންމެވެސް ހިސާބެއްގައި ޖިސްމާނީ އަދި ޖިންސީ އަނިޔާ ތަހައްމަލުކޮށްފަައި ވެއެވެ. އޭގެ ފަހުން 2016 އިން 2017 އަށް ހެދި އާބާދީ އާއި ސިއްހަތުގެ ސާވޭއިން ދެއްކި ގޮތުގައި ވެސް އުމުރުން 15 އަހަރާއި 49 އަހަރާ ދެމެދުގެ 11 ޕަސެންޓު އަންހެނުންނާއި އަންހެން ކުދިންނަށް ޖިންސީ އަނިޔާ ލިބިފައި ވެއެވެ.\nދެކުނު އޭޝިއާގެ ގައުމުތަކުގައި އަންހެނުންނަށް ޖިންސީ އަނިޔާ ކުރިމަތިވާ މިންވަރު ދައްކުވައިދޭ ގްރާފެއް. ރާއްޖޭގައި 11 ޕަސެންޓު އަންހެނުންނަށް މި މައްސަލަ ދިމާވޭ.-- ފޮޓޯ: އީކުއެލިޓީ ނައު ރިޕޯޓުގެ ސްކްރީންޝޮޓް\nއީކުއެލިޓީ ނައު ރިޕޯޓުގައި ފާހަގަކޮށްފައިވާ ގޮތުން ޖިނާއީ އަދުލުގެ ނިޒާމުގެ ބޭރުން "މައްސަލަ ހައްލު ކުރުމަށް" އަނިޔާ ލިބުނު މީހާ އާއި އޭނާގެ އާއިލާއަށް ކުރިމަތިވާ ޕްރެޝަރުގެ ސަބަބުން ވެސް އިންސާފަށް ހުރަސް އެޅެ އެވެ. ފުލުހުންނަށް ބަޔާން ދޭ ގޮތާ ތަފާތުކޮށް ކޯޓުގައި ބަޔާން އިއްވުމާއި ސިއްހީ ހިދުމަތްތެރިންގެ ފަރާތުން މައުލޫމާތު ލީކު ކުރުން ފަދަ މައްސަލަތަކަކީ ވެސް ފާހަގަކޮށްފައިވާ ކަންކަމެވެ. އޭގެ ނަތީޖާއެއްގެ ގޮތުން "ނިޒާމަށް އޮންނަ އިތުބާރަށް ނޭދެވޭ އަސަރު" ފޯރަ އެވެ.\n[ރިޕޯޓަށް] މައުލޫމާތު ހޯދުމަށް އިންޓަވިއު ކުރެވުނު ގާނޫނީ ވަކީލުން ބުނާ ގޮތުގައި ރޭޕްގެ ބައެއް މައްސަލަތައް ނުނިމި ދިހަ އަހަރު ދުވަހުގެ މުއްދަތަށް ދިގުލައިގެން ގޮސްފައި ވެ އެވެ. --- އީކުއެލިޓީ ނައުގެ ރިޕޯޓު.\nއަންހެނުންނަށް ކުރާ ހުރިހާ ބާވަތެއްގެ ތަފާތު ކުރުން ނައްތާލުމަށް އެކުލަވާލާފައިވާ އދ.ގެ ސީޑޯ ކޮމިޓީއަށް ދިވެހި ސަރުކާރުން ހުށަހަޅާފައިވާ ތަފާސްހިސާބަށް ބަލާއިރު، 2015 އިން 2019 އަށް ރިޕޯޓު ކުރި ޖިންސީ އަނިޔާގެ 364 މައްސަލައިގެ ތެރެއިން މިހާތަނަށް ކުށް ސާބިތުވީ އެންމެ 49 މައްސަލައިގަ އެވެ. އެއީ ޖުމްލަ މައްސަލަތަކުގެ އެންމެ 13.5 ޕަސެންޓެވެ.\nއީކުއެލިޓީ ނައު ރިޕޯޓުގައި ބުނީ ރޭޕްގެ ކުށް ސާބިތުވި މައްސަލައިގެ ތަފާސްހިސާބު ރާއްޖެއިން ނުލިބުނު ކަމަށް. ނަމަވެސް އދ.ގެ ސީޑޯ ކޮމިޓީއަށް ދިވެހި ސަރުކާރުން ހުށަހަޅާފައިވާ ތަފާސްހިސާބުން ދައްކާ ގޮތުގައި 2015 އިން 2019 އަށް ރިޕޯޓު ކުރި 364 މައްސަލައިގެ ތެރެއިން ކުށް ސާބިތުވީ އެންމެ 49 މައްސަލައިގަ.-- ފޮޓޯ: އީކުއެލިޓީ ނައު ރިޕޯޓުގެ ސްކްރީންޝޮޓް\nކުރިން ވާހަކަދެއްކެވި ހުމައިދާ ވިދާޅުވީ އަނިޔާ ލިބޭ ފަރާތްތައް ބަދުނާމު ކުރުމުގެ ސަގާފަތުގެ ސަބަބުން އިންސާފު ލިބޭނެ ކަމުގެ އުއްމީދު އެފަދަ ފަރާތްތަކާއި އާއިލާއަށް ނޯންނަ ކަމަށެވެ. އަދި އެފަދަ މީހުންނަށް ދޭން ޖެހޭ އެހީތެރިކަމުގެ ބަދަލުގައި ދެވަނަ ފަހަރަށް ޝިކާރައަކަށް ހެދުމަކީ މިފަދަ ކުށްތަކުގައި ދިމާވާ އެންމެ ބޮޑު ސަގާފީ އަދި ނިޒާމީ މައްސަލަ ކަމަށް އޭނާ ވިދާޅުވި އެވެ.\n"މިފަދަ ސަގާފަތެއް އޮންނަ މުޖުތަމައެއްގައި އިންސާފާ ގާތަށް ވެސް ޖިންސީ އަނިޔާގެ ޝިކާރައަކަށްވާ މީހާ ދާނީ ކިހިނެތް؟ މީގެ ސަބަބުން ކުށް ރިޕޯޓުކުރުމަށް ބޭނުންވާނީ ކާކު؟ އޭނާގެ ހިމާޔަތުގައި މުޖުތަމައު ނެތްކަން އޭނާއަށް ސާބިތުވީމާ އޭނާއަށް އެފަދަ މުޖުތަމައަކަށް، ނުވަތަ ނިޒާމަކަށް ކުރެވޭނީ ކޮން އިތުބާރެއް؟ ކޮން ގަދަރެއް؟ ކޮން އިހުތިރާމެއް؟،" ހުމައިދާ ސުވާލުކުރެއްވި އެވެ.\nއެ ސުވާލުތަކަށް ސިކުނޑި ހިންގާލުމުން ހިޔާލު ގޮސް ހުއްޓެނީ މަގުމަތިން ޖަހައިގަތް އަންހެން މީހާ އަށެވެ. ސަފާރީއެއްގައި ރޭޕް ކުރަން އުޅުމުން ހުޅުމާލެ ފަޅު ތެރެއަށް ފުންމާލި އަންހެން މީހާ އަށެވެ. ގެސްޓު ހައުސަކަށް ގެންގޮސް، މަސްތުކޮށްގެން ރޭޕްކުރި ސްކޫލު ދަރިވަރަށެވެ. ތެދެކެވެ. އެމީހުންނަށް އޮތީ އިންސާފު ލިބޭނެ ކަމުގެ ކޮން އުއްމީދެއް ހެއްޔެވެ؟\nމުޒާހަރާގައި ބާރުގެ ބޭނުންކުރި ގޮތުން ޝަކުވާ ބޮޑުވެއްޖެ\nދެ މުޒާހަރާއަކުން މަސައްކަތްތެރިންގެ މެސެޖް ސަރުކާރަށް!\nހައުސްވައިފް: މުސާރަ ނުލިބޭ، ބުރަ ވަޒީފާ!


Bacca beynunvanee PSG ah badhal vaan | Mihaaru\nކުޅިވަރު / އޭސީ މިލާން\nއޭސީ މިލާނުގެ ފޯވާޑް ކާލޯސް ބައްކާ.\n28 ޖުލައި 2016\nބައްކާ ހޯދަން މީގެ ކުރިން އިންގްލެންޑުގެ ވެސްޓް ހޭމް ޔުނައިޓެޑާއި ސްޕެއިނުގެ އެތުލެޓިކޯ މެޑްރިޑުން މަސައްކަތްކުރި އެވެ. މީގެ ތެރެއިން ވެސްޓް ހޭމަށް އޭނާ ނުދިޔައީ ޔޫރަޕުގެ މުބާރާތެއްގައި ކުޅުމުގެ ފުރުސަތު ނޯންނާނެތީ އެވެ.\nއޭނާ ހޯދަން އެންމެ ފަހުން މަސައްކަތް ފަށާފައިވަނީ ޕީއެސްޖީގެ އިތުރުން ސްޕެއިނުގެ ބާސެލޯނާ އިންނެވެ. ބާސެލޯނާ އިން ގެންނަން ބޭނުންވި ފޯވާޑުން ކަމަށްވާ ކެވިން ގަމެއިރޯ އާއި ލޫސިއާނޯ ވިއެޓޯ ނުލިބުމުން އެ ޓީމުން ވަނީ ބައްކާ އަށް ޝައުގުވެރިކަން ފާޅުކޮށްފަ އެވެ. އެކަމަކު ބައްކާ ބޭނުންވަނީ ބާސެލޯނާ އަށް ވުރެ ބޮޑަށް ޕީއެސްޖީ އެވެ.\nފްރާންސްގެ ޗެމްޕިއަން ޕީއެސްޖީގައި ހުރީ ބައްކާ އަށް ކުރިން ސެވިއްޔާގައި ކޯޗުކޮށްދިން އުނައި އެމެރީ އެވެ. ބައްކާގެ މޮޅު ކުޅުމާ އެކު އެމެރީ ވަނީ 2015 ވަނަ އަހަރުގެ ޔުރޮޕާ ލީގު ސެވިއްޔާ އަށް ކާމިޔާބުކޮށްދީފަ އެވެ.\nޕީއެސްޖީން ބައްކާ ގެންދަން ބޭނުންވި ނަމަވެސް އެޅިފައިވާ ހުރަހަކީ އެ ޓީމުގެ ނޮން-ޔޫރަޕިއަން ޖާގަތައް ފުރިފައިވުމެވެ. އެކަމަކު ބްރެޒިލްގެ ލޫކަސް މޯރާ ގެންދަން ޕްރިމިއާ ލީގުގެ ކްލަބްތަކުން މަސައްކަތްކުރާތީ އެ ޖާގަ ހުސްވުމުގެ ފުރުސަތު އެބައޮތެވެ.\nމިލާނަށް މިދިޔަ ސީޒަނުގައި ބަދަލުވި ބައްކާ އެ ޓީމުގައި ރަނގަޅު ކުޅުމެއް ދެއްކި ނަމަވެސް އެ ޓީމުގެ އާ ކޯޗު ވިންޗެންޒޯ މޮންޓެލާގެ ޕްލޭނުގައި އޭނާ ނުހިމެނެ އެވެ. އެހެންވެ މިލާނުން ވަނީ 30 މިލިއަން ޔޫރޯ އަށް އޭނާ ވިއްކާލަން ނިންމައިފަ އެވެ.\nއޭސީ މިލާން ޕީއެސްޖީ\nބައްކާ ބޭނުމީ ބަތް ކައްކާ އޯކޭ


Raajjeygai Konmme3Anhenakun Ekaku Geveshi Aniyaage Shikaara Akahvey! - Vaguthu\nއަންހެނުންނަށް ކުރާ ޖިންސީ އަނިޔާތަކާ ދެކޮޅަށް މާލޭގައި ބޭއްވި މުޒާހަރާއެއްގައި އަންހެނަކު ތާޅަފިއްޔެއް ބޭނުންކޮށްގެން އަޑު އުފުލަނީ. މި އަހަރަކީ އަންހެނުންނަށް ކުރާ ޖިންސީ އަނިޔާތަކާ ދެކޮޅަށް ގިނަ މުޒާހަރާތަކެއް ކުރި އަހަރެއް. --- ވަގުތު އިމޭޖަސް: މުހައްމަދު އަފްޒަލް\nރާއްޖޭގެ ކޮންމެ ތިން އަންހެނަކުން އެކަކީ ގެވެށި އަނިޔާގެ ޝިކާރައަކަށްވެ، ޖިންސީ ގޯނާ ލިބޭ މީހެއް ކަމަށް ހިއުމަން ރައިޓްސް ކޮމިޝަން އޮފް ދަ މޯލްޑިވްސް (އެޗްއާރްސީއެމް) އިން ވިދާޅުވެއްޖެއެވެ.\nނަފްސާނީ ދުޅަހެޔޮކަމާ ބެހޭގޮތުން "ދިވެހި ޗެނަލް" އިން ގެނެސްދިން ޕްރޮގްރާމެއްގައި ބައިވެރިވަޑައިގެން އެޗްއާރްސީއެމްގެ މެމްބަރު މުއުމިނާ ވަހީދު ވިދާޅުވީ ގެވެށި އަނިޔާގެ މައްސަލަތައް އެންމެ ބޮޑަށް ތަހައްމަލް ކުރަނީ އަންހެނުން ކަމަށެވެ. ފުރިހަމަ ސިއްހަތެއްގައި ހުރުމަށްޓަކައި ޖިސްމާނީ ދުޅަހެޔޮކަން ބޭނުންވާ ފަދައިން، ނަފްސާނީ ދުޅަހެޔޮކަން ވެސް ވަރަށް މުހިންމު ކަމަށެވެ.\n"ދިވެހި ރާއްޖެއަށް ބެލި ކަމުގައި ވިޔަސް، ގެވެށި އަނިޔާގެ މައްސަލަތައް ވެސް އެންމެ ބޮޑަށް ތަހައްމަލް މި ކުރަނީ އަންހެނުން. ފިރިހެނުންނަށް މަދެކޭ ނޫން އިނގޭތޯ، އެކަމަކު މިކަހަލަ މައްސަލަތަކުގެ ސަބަބުން އަންހެނުންނަށް މުޖުތަމައުގެ ރައްކާތެރިކަން ބޭނުންވާކަމަށް އެބަ ފެނޭ،" މުއުމިނާ ވިދާޅުވިއެވެ.\nއެޗްއާރްސީއެމްގެ މެމްބަރު ޝިފާތު އަބްދުއްރައްޒާގް ވިދާޅުވީ، ނަފްސާނީ ދުޅަހެޔޮކަން ދެ ޖިންސަށް ވެސް ބޭނުންވާ ކަމަށެވެ. އެހެންނަމަވެސް އަންހެނުންނަށް ކުރިމަތިވާ ކަންތައްތަކަށް ބަލައިލާއިރު، ނަފްސާނީ ދުޅަހެޔޮކަމަށް އަސަރު ކުރާ ވަރަށް ގިނަ ސަބަބުތައް ހުރިކަމުގައި އޭނާ ވިދާޅުވިއެވެ. އޭގެ އެއް ސަބަބަކީ ޖިންސީ އަނިޔާއާއި ގެވެށި އަނިޔާގެ ޝިކާރައަކަށް ވެގެން ދިއުންކަން ފާހަގަކުރެއްވިއެވެ.\nޝިފާތު ވިދާޅުވީ ޖިސްމާނީ ގޮތުން ބަލިކަމެއް ދިމާވުމުން ޑޮކްޓަރަކަށް ދައްކައިގެން ބޭސްކުރާ ފަދައިން، ނަފްސާނީ އެހީ ބޭނުންވާ ދަނޑިވަޅުގައި އެކަމުގެ މާހިރުންގެ އެހީތެރިކަން ހޯދަންޖެހޭ ކަމަށެވެ.\nރާއްޖޭގައި ޖިންސީ ގޯނާގެ ޝިކާރައަކަށްވާ މީހުންގެ ނިސްބަތް ވަރަށްވެސް ގިނައެވެ. އެހެންނަމަވެސް މިފަދަ މައްސަލަތަކުގައި ގިނަ ފަހަރަސް އިންސާފާއި ހަމައަށް ވާސިލްނުވެއެވެ.\nފުލުހުންގެ ތަފާސްހިސާބުތަކަށް ބަލާއިރު 2019 ވަނަ އަހަރު ގެވެށި އަނިޔާގެ 220 މައްސަލއެއް ހުށަހެޅިފައިވާއިރު 402 ޖިންސީ ގޯނާގެ މައްސަައެއް ވެއެވެ. 2020 ވަނަ އަހަރު 246 ގެވެށި އަނިޔާގެ މައްސަލައަކާއި 484 މައްސަލައެއް ރިޕޯޓް ކުރެވިފައިވެއެވެ. މި އަހަރު މިހާތަނަށް 132 ގެވެށި އަނިޔާއާއި 190 ޖިންސީ ގޯނާގެ މައްސަލައެއް ފުލުހަށް ހުށަހެޅިފައިވެއެވެ.\nފިޔަވަތީގެ ހަތް ކުއްޖެއްގެ ހާލަތު އަދިވެސް އެންމެ ރަނގަޅެއް ނޫން: އެޗްއާރްސީއެމް\nޖޫން 28, 2021 18:26\nމީއަންހެނުންގެ ހައްގުތަކޭ ކިޔައިގެން އަންހެންވެރިން ހައްދާލައިގެން ވޯޓްހޯދަން ވަކާލާތް ކުރަނީ ޕޯޑިއަމް ތަކުގައި އެކަނބަލުން ހިމާޔަތައް ކޮއްދޭ ކަމެއްނެތް ދޫނިސޫފާސޫފި ހިމާޔަތްކޮއްފައި އެސޮރުމެން އަރާތިބޭނެ ފިނޮޅެއް ގިރިއެއް ރަށެއްނެތް ހަމަ އެގޮތައް އަންހެނުން ހައްގުތައް ރަތްކާތެރިކޮއްދީފަ އަންހެނަކައް ހިމާޔާތެއް ލިބޭނެ ގެދޮރެއްނެތް ކިތއްމެ ވަރކައް ޖިންސީ އަނިޔާކުރިޔަސް އަނިޔާކުރިޔަސް ވަންނާނެ ހިޔާވައްސެއްނެތްތާގައި އިންސާފެއް ހޯދަންދާނެތަނެއްނެތް ނުލިބޭ މިހުރިހާކަމެއްގެ އަސްލަކީ ސަރުކާރުތކުން ރިޔަލްސުޓޭތް ހިންގަން ބިންތައް ހިސޯރުކޮއް ދަތިކޮއް ގަވައިދު ތަކެއް ހަދައިގެން ފިރިމީހާގެ ގެދޮރު ހުރިއްޔާ އަންހެނުން ގޯތިގެދޮރުން މަހުރޫމްކޮއްފައި ހިމާޔައްކޮއްފައި ބޭތިއްބުން ވެދުން\nޖޫން 28, 2021 19:50\nކޮންގެވެށި އަނިޔާކިޔާކަށް އަންހެނުންއަންހެނުންގެ މަގާމްގަ ކިޔަމަނުގަ ތިބެންޖެހޭފަރަތްތަކަސް ކިޔަމަންތެރިވެ އުޅެނަމަ އެންމެން ތިބޭނީ އުފަލުގަ. މާތްﷲ ހުރިހާއިންސާނުން ދުޔިޔޭގެ މައީސަތުގަ ލައްވަފަ ވަނީ ތަފާތު ދަރަޖަ ތަކުގަ އެކަން ކީރިތި ގުރްއާނުގަ މާތްﷲ ވަހީކުރައވާފަވޭ.އަދި އެކަން ދުނިޔޭގެ މައީސަތުންފެންނަންވެސް އެބަހުރި.މުއްސަނދިން ތިބީވެސް ތަފާތު ދަރަޖަ ތަކުގާ ފަގީރުންތިބީ ވެސް ތަފާތު ދަރަޖަތަކުގާ އިލްމުވެރިންތިބީ ވެސް ތަފާތު ދަރަޖަ ތަކުގާ ފިރިހެނުންތިބީ ވެސް ތަފާތު ދަރަޖަތަކުގާ އަންހެނުންތިބީވެސް ތަފާތު ދަރަޖަތަކުގާ މާތްﷲ ދެއްވަ ރިޒުގު މިލިބެނީވެސް ﷲ ގެ އަލަކު ގެ މަސައްކަތުގެތެރެއިން ލިބޭ މުސާރައިން. ހަމަހަމަ އެކަކުވެސް އެބަހުރިބާ ދެންބަލަބަލަ އެމިހާގެ ބަޔޮލޮޖިކަލް އެއްވެސް މީހެއްގެ ލޭގެ ސެލްތައް ހަމަހަމ ތޯ؟ ދޮންކަޅު އެއްވަރުތޯ ކުރުދިގު އެއްވަރުތޯ ލޮލުގެފެނުން އެއްވަރުތޯ ތިމާގެ ގައިގަ ހުރި ބާރު އެއްވަރުތޯ ބަރުދަން އެއްވަރުތޯ؟ ދުނިޔެ ފަސާދަ ނުކޮށް މިކަންކަމަސް ވިސްނަ ﷲ ގެ މަތިން ހަނދުމަކުރަމިހާ ތިމާ ދުނިޔޭގެ މައީސަތުގަ ހަމަހަމ ކަމަކަށް ދައުވާނުކުރާނެ ހަމަހަމ ކަމަށް ދައުވަކުރާމީހާ އެހަދަނި ދޮގު އެކަމަށް ގިޔާމަތް ދުވަހު އަޒާބު ލިބޭނެ. ދެން ކީރިތި ގުރްއަނުގާ މާތްﷲ މީސްތަކުންނަށް އަންގަވާފައިވަނީ ތިމަންސުވަމީންގެ ހަޒުރަތުގައެންމެން ހަމަހަމަ ކަމުގާ އޭގެ މާނަޔަކީ ގިޔާމަތް ދުވަހު އެންމެން ވެސް ތިބެހުށި ހަމަހަމ އިންސާނުންގެ ގޮތުގައޭ މޮޅުދެރައެއް ނެތެ އެދުވަހު އަޒާބާއި ސަވާބު ލިބޭނީ އެމީހަކުކުރި އަމަލުތަކުގެ މައްޗަށޭ. އަދުލު ވެރިކަމާއެކު އެދުވަހު ނިޔާކުރައްވާނެޔޭ. ދުނިޔޭގެ މައީސަތުގާ އެންމެން ހަމަހމަޔޭކިޔާ ދޮގުވާހަކަދައްކައިގެން ދުނިޔެ ފަސާދަ ކުރާމީހުނަށް ގިޔާމަތްދުވަހު ގަދަފަދަ އަޒާބު ލިބޭނެ.


"Mihaaru Awards" ge namugai award dheyn ninmaifi | Mihaaru\n"މިހާރު" ނޫހާއި ވެބްސައިޓް ލޯންޗްކުރުމުގެ ހަފުލާގެ ބައެއް ބައިވެރިން ނޫހުގެ ފުރަތަމަ އަދަދު ބަލަނީ: "މިހާރު އެވޯޑްސް" އަކީ އަގުވަޒަންކުރަން ފަށާ އާ މަސައްކަތެއް\n"މިހާރު އެވޯޑްސް"ގެ ނަމުގައި އެވޯޑް ދޭން ނިންމައިފި\n09 ޖޫން 2016 - 14:099comments\nރާއްޖޭގެ ބައެއް ކުޅިވަރުތަކުގެ މޮޅު ކުޅުންތެރިންނާއި ބައެއް އެހެން ދާއިރާތަކުން ފާހަގަކުރެވޭ މީހުންގެ އަގުވަޒަންކުރުމުގެ ގޮތުން "މިހާރު އެވޯޑްސް"ގެ ނަމުގައި އެވޯޑް ދޭން، ރާއްޖޭގައި އެންމެ ފަހުން ނެރެން ފެށި ނޫހާއި އޮންލައިންގެ މެނޭޖްމަންޓުން ރޭ ނިންމައިފި އެވެ.\n"މިހާރު"ގެ މެނޭޖްމަންޓުން އެގޮތަށް ނިންމީ، އޮފިޝަލަކު ވިދާޅުވި ގޮތުގައި، އެކަހަލަ އެވޯޑެއް ދިނުމަކީ ބައެއް ދާއިރާތަކުގެ ހުނަރުވެރިންގެ ކުރިއެރުމަށް މުހިންމު ކަމެއް ކަމަށް ފެންނާތީ އެވެ.\n"އަޅުގަނޑުމެން ވަރަށް ގިނަ ގޮތްގޮތުން ވިސްނާފައި އެވޯޑް ދޭން ފަށަން މި އުޅެނީ. މިއީ ވަރަށް ގިނަ ބަޔަކަށް ލިބޭނެ ހިތްވަރަކަށް ވާނެކަމުގެ ޔަގީންކަން ވެސް އެބަ އޮތް،" އޮފިޝަލް ވިދާޅުވި އެވެ.\nމި ޓީމުގައި ރާއްޖޭގެ އެންމެ މަތީ ފެންވަރުގައި އެވޯޑްގެ ކަންކަން އިންތިޒާމްކޮށް، ސްޕޮންސަރުންނާއި ކުންފުނިތަކުން ބޭނުންވާ ފެންވަރަށް ކޮލިޓީ އާއި އިތުބާރާ އެކު މިފަދަ އިވެންޓެއް ބާއްވާނެ ކަމުގެ ޔަގީން ކަން ދީފައި އޮތް ޓީމެއް މިއީ."\n"މިހާރު އެވޯޑްސް"ގައި ކުޅިވަރުގެ އިތުރުން އެހެން ބައެއް ދާއިރާތައް ހިމެނުމަކީ، އޭނާ ވިދާޅުވި ގޮތުގައި، ރާއްޖޭގެ އުފެއްދުންތެރިި ބައެއް ހުނަރުވެރިންނަށް ވެސް ލިބޭނެ ހިތްވަރެކެވެ.\n"އަޅުގަނޑުމެން މިހާރު މި ގެންދަނީ އެ ދާއިރާތައް ކަނޑައެޅުމުގެ މަސައްކަތްކުރަމުން. ވަރަށް އަވަހަށް އިއުލާންކުރާނަން އެވޯޑް ދޭ ދާއިރާތައް،" އޮފިޝަލް ވިދާޅުވި އެވެ.\n"ކުޅިވަރުގެ ތަރިންގެ އަގުވަޒަންކުރަން އެބަ ޖެހޭ. ހިތްވަރު ވެސް ދޭން ޖެހޭ. ހަމަ އެގޮތަށް އެހެން ބައެއް ދާއިރާތައް ވެސް އެބަ ހުރި އެވޯޑް ދެވިދާނެ. މިހާރު ޓީމުގެ މަގުސަދަކީ އަޅުގަނޑުމެން މި ފެށި ނޫސްވެރިކަމުގައި އެހެން މީހުންގެ މަސައްކަތްތަކުގެ އަގުވަޒަންކުރުން."\n"މިހާރު" ނެރުމުގެ ހަފުލާގެ ތެރެއިން: ރާއްޖޭގެ މަތީ ފެންވަރުގައި އެވޯޑް ބޭއްވުމުގެ ތަޖުރިބާ ހުރި ޓީމެއް "މިހާރު"ގެ އޮތްކަން ރާއްޖޭގެ ވިޔަފާރި ކުންފުނިތަކުން ގަބޫލުކުރޭ\nއޭނާ ވިދާޅުވި ގޮތުގައި "މިހާރު" ޓީމުގައި އެވޯޑް އިންތިޒާމްކުރުމާއި އެއާ ގުޅޭ އެހެން ހުރިހާ ކަމެއްގެ ތަޖުރިބާ ހުރި މުވައްޒަފުން ވެސް ހިމެނެ އެވެ. އެ މީހުން ވަނީ މިދިއަ އަހަރުތަކުގައި ރާއްޖެ އަށް އެކަން ސާބިތުކޮށްދީފައި ކަމަށް ވެސް ވިދާޅުވި އެވެ.\n"ދިވެހި ކުޅިވަރުގެ ދާއިރާ އަށް އެނގޭނެ އަޅުގަނޑުމެންގެ ޓީމުގެ މަސައްކަތް. ކުޅިވަރު ކުޅުންތެރިންނާއި އިސް ވެރިން ވަރަށް ބޮޑަށް ވަޒަންކޮށް ތައުރީފް ވެސް ކޮށްފައި ހުރީ،" އޮފިޝަލް ވިދާޅުވި އެވެ.\n"އޭގެ އިތުން މި ޓީމުގައި ރާއްޖޭގެ އެންމެ މަތީ ފެންވަރުގައި އެވޯޑްގެ ކަންކަން އިންތިޒާމްކޮށް، ސްޕޮންސަރުންނާއި ކުންފުނިތަކުން ބޭނުންވާ ފެންވަރަށް ކޮލިޓީ އާއި އިތުބާރާ އެކު މިފަދަ އިވެންޓެއް ބާއްވާނެ ކަމުގެ ޔަގީން ކަން ދީފައި އޮތް ޓީމެއް މިއީ."\n"މިހާރު" ނޫހާއި އޮންލައިން ފެށީ މޭ 24 ގަ އެވެ. "މިހާރު"ގެ ޓީމުގައި 47 މުވައްޒަފުން ހިމެނެ އެވެ. އޭގެ ތެރޭގައި ނޫސްވެރިކަމުގެ އެކި އެވޯޑް ހާސިލްކޮށްފައިވާ ރާއްޖޭގެ މަޝްހޫރު ނޫސްވެރިން ހިމެނޭ ގޮތަށް ޖުމްލަ 24 ނޫސްވެރިންނާއި ލިއުންތެރިން މަސައްކަތްކުރެ އެވެ. އަދި ރާއްޖޭގެ އެންމެ ބޮޑެތި ވިޔަފާރި ކުންފުނިތަކާއި މެދު ފަންތީގެ ވިޔަފާރީގެ އުފެއްދުންތައް ޕްރޮމޯޓްކޮށްދީ، އެންމެ ރަނގަޅު ހައްލު ހޯދައިދޭނެ، އިތުބާރާއި ތަޖުރިބާ ހުރި މާކެޓިން ޓީމެއް ވެސް "މިހާރު"ގެ އެބަ އޮތެވެ. "މިހާރު"ގެ އައިޓީ ޑިޕާޓްމަންޓްގައި ތިބީ ރާއޖޭގެ ފެންވަރުގައި އެންމެ ކުރީ ސަފުގައި ގުނާލެވޭ ހުނަރުވެރި ސިސްޓަމް އާކިޓެކްޓުންނާއި ޕްރޮގްރާމަރުންނެވެ.


Ajfan academy in badminton junior bodu mubaaraatheh baavvanee | Mihaaru\nއަޖުފާން އެކަޑަމީން ބެޑްމިންޓަންގެ ޖޫނިއާ ބޮޑު މުބާރާތެއް ބާއްވަނީ\nބެޑްމިންޓަން ކުޅުންތެރިޔާ މުހައްމަދު އަޖުފާން: އޭނާގެ އެކޑަމީން ބާއްވާ މުބާރާތެއް މިމަހު އޮންނާނެ\n17 ޖޫން 2022 - 15:06\nތަޖުރިބާކާރު ބެޑްމިންޓަން ކުޅުންތެރިޔާ މުހައްމަދު އަޖުފާން ރަޝީދު،ގެ ބެޑްމިންޓަން އެކަޑަމީން ޖޫނިއާ ބެޑްމިންޓަންގެ ބޮޑު މުބާރާތެއް ބާއްވަން އިއުލާން ކޮށްފި އެވެ.\n"އަޖުފާން އިންޓަނޭޝަނަލް އެކަޑަމީ" ން ބާއްވާ މި މުބާރާތަކީ ކޮވިޑަށް ފަހު ބާއްވާ ޖުނީއާ އެންމެ ބޮޑު ބެޑްމިންޓަން މުބާރާތަށް ވާނެ ކަމަށް އަޖުފާން ބުންޏެވެ.\n"ސަތޭކަ އަށް ވުރެ ގިނަ ކުދިން ބައިވެރިވާނެ. މި ވެދާނެ ކޮވިޑަށް ފަހު މާލެ ސަރަހައްދުގައި ބާއްވާ ޖޫނިއާ އެންމެ ބޮޑު މުބާރާތަށް ވެސް. މިހެން މި ބުނީ ބެޑްމިންޓަންގެ އިންޓަ ސްކޫލްގެ މުބާރާތް އަދި މިއަހަރު ނުބާއްވާތީ،" ގައުމީ ޗެމްޕިއަންކަން ރެކޯޑް އަދަދަކަށް ހޯދި ކުޅުންތެރިޔާ ބުންޏެވެ.\nA post shared by Ajfan Rasheed (@ajfanacademy)\nއޭނާ ބުނި ގޮތުގައި ޖޫނިއާ ލެވަލްގެ ހުރިހާ އުމުރު ފުރައެއް މުބާރާތުގައި ހިމެނޭނެ އެވެ. އެއީ ހަ އަހަރު ދަށުން ފެށިގެން 18 އަހަރުން ދަށުގެ އުމުރުފުރާގެ ކުދިން މުބާރާތުގައި ބައިވެރިވާން އެދިފައިވާ ކަމަށް އޭނާ ބުންޏެވެ. މުބާރާތް ކުރިއަށްދާނީ އަންނަ ބުރާސްފަތި ދުވަހުން ފެށިގެން އަންނަ ހޮނިހިރު ދުވަހުގެ ނިޔަލަށެވެ.\nހުރިހާ އުމުރު ފުރައެއްގެ ކުދިންގެ މެދުގައި ވަނަ ހޮވުމުގެ ވިސްނުމެއް ވެސް އޭނާ ގެންގުޅެ އެވެ.\n"އެއްވަނަ ދެވަނަ ތިންވަނަ ހޮވަން ބޭނުން. ސަބަބަކީ އެ ކުދިން ޑިވެލޮޕްވަމުން އަންނައިރު އަހަރެން ބޭނުން ވަކި ސްޓޭންޑަޑެއްގައި އެ ކުދިން ކުރިއަށްދާން. މާދަމާ އެ ކުދިން އިންޓަނޭޝަނަލް ސްޓޭޖަށް ދާއިރު. އެ ކުދިން އެހާހިސާބަށް ދާން ވާނީ ވާދަ ކުރުމުގައި ޗެލެންޖެއް ވެސް އޮވެގެން،" އޮލިމްޕިކް ގޭމްސް އަކަށް ކޮލިފައިވި ރާއްޖޭގެ ފުރަތަމަ އެތުލީޓް ބުންޏެވެ.\n"މުބާރާތުގައި ބައިވެރިވެލުމުގެ ވިސްނުން އެކަނި ކުދިންގެ މެދުގައި އޮވެގެން އިންޓަނޭޝަނަލީ ރާއްޖެ އަށް ކުޅިވަރުގައި ކާމިޔާބު ހޯދަން އުނދަގޫ ވާނެ. ކުދިންނަށް އޭތި ރިއަލައިޒް ވާން ޖެހޭ. ކުދިންގެ ކިބައިގައި ވެސް އެ ސްޕްރިޓް ހުރޭ. ކިޔެވުމުގައި ވަނަ ނުހޮވުމާއި ކުޅިވަރުގައި ވަނަ ހޮވުން ވަރަށް ތަފާތު. ސަބަބަކީ ކުޅިވަރަ އެތުލީޓަކު ސްކޫލް މަރުހަލާ ނިމުނީމަ އެކަން ހުއްޓައެއް ނުލާނެ.\nއެތުލީޓް ދާނީ ކުރިއަށް. ގައުމު ތަމްސީލު ކުރަން އިންޓަނޭޝަނަލް އެކި ގޭމްސްތަކުގައި އޭނާ ވާދަކުރާނެ. މުޅި ގައުމު އޭނާގެ ފަހަތުގައި އޮންނައިރު ގައުމު އޭނާ އާ މެދު އުންމިދުތަކެއް ކުރާނެ. އެހާހިސާބަށް އެތުލީޓަކު ދާއިރު އޭނާ ޒުވާން އުމުރުން ފެށިގެން ހޯދާ ކާމިޔާބުތައް އަގުވަޒަން ކުރެވެން ވާނެ ކަމަށް ދެކެނީ."\nއަޖުފާން އަމިއްލަ އެކަޑަމީއެއް ހެދީ ނޮވެމްބަރު 2020 ގަ އެވެ. އޭރު އޭނާ ބުނީ އެކަޑަމީން ތަމްރީންވާ ކުދިން އިންޓަނޭޝަނަލް ލެވަލްއާ ހަމައަށް ގެންދަން ބޭނުންވާ ކަމަށެވެ. އޭނާގެ ކޮއްކޮ، ކުރީގެ ގައުމީ ޗެމްޕިއަން އައިޝަތު އަފްނާން ރަޝީދު ވެސް ދަނީ އަމިއްލަ ނަމުގައި އެކަޑަމީއެއް ހަދައިގެން ހިންގަމުންނެވެ.


7 ޖެނުއަރީ 2021 | ބުރާސްފަތި 14:17\nވެރިކަމުގެ ބާރުތައް ބަދަލުކުރުމުގެ މަރުހަލާތައް ފެށިގެން ކުރިއަށްދަނިކޮށް އެމެރިކާގެ ގާނޫނުހަދާ މަޖިލީހަށް ޓްރަމްޕުގެ ސަޕޯޓަރުން ވަދެ ހަމަނުޖެހުން ހިންގާފައިވަނީ6ޖެނުވަރީ 2021ން ފެށިގެންނެއެވެ. މި ހަމަނުޖެހުމުގެ ތެރެއިން ބައިޑަން އިލެކްޓޯރަލް ކޮލެޖްގެ ވޯޓު ކާމިޔާބުކުރެއްވިކަން ކޮންގްރެސްއިން ވަނީ އިއުލާންކޮށްފައެވެ. ބައިޑަން އަށް އިންތިޚާބު ކާމިޔާބުވިކަން އިއުލާން ކުރެވިގެން މިދިޔައީ ކެޕިޓޮލްގެ ތެރެއަށް ޓްރަމްޕްގެ ސަޕޯޓަރުން ވަދެ ބޮޑު ހަމަނުޖެހުމެއް ހިނގާފައިވަނިކޮށެވެ. މިކަމާއި ގުޅިގެން އެތައް ގަޑީއިރަކަށް ވޯޓު ގުނުމުގެ ސެޝަން މެދުކަނޑާލަން ޖެހުނެއެވެ. މިއާއި އެކު ޖޯ ބައިޑަން އަށް ބާރުތައް ބަދަލުކުރުމުގެ ކަންކަން އަމާންކޮށް ކުރިޔަށް ގެންދަވާނެކަމަށް ޑޮނަލްޑް ޓްރަމްޕް ވަނީ ވިދާޅުވެފައެވެ.\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - ޓްރަމްޕް މިހެން ވިދާޅުވެފައިމިވަނީ އިލެކްޓޯރަލް ކޮލެޖްގެ ވޯޓުގުނުމުގެ ކަންކަން ކުރިޔަށްދަނިކޮށް ކެޕިޓޮލް ތެރެއަށް ބަޔަކު ގަދަކަމުން ވަދެގަނެ ހަމަނުޖެހުން ހިންގާފައިވަނިކޮށް - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - އެމެރިކާގެ ސިފައިން ކެޕިޓޮލް ކުރިމަތީގައި ޝީލްޑްތަކާއި އެކު - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - އެމެރިކާގެ އިންތިޚާބީ ރައީސް ޖޯ ބައިޑަން އަށް ބާރުތައް ބަދަލުކުރުމުގެ ކަންކަން އަމާންކޮށް ކުރިޔަށް ގެންދަވާނެކަމަށް ޑޮނަލްޑް ޓްރަމްޕް ވަނީ ވިދާޅުވެފައި - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - އިލެކްޓޯރަލް ކޮލެޖްގެ ވޯޓު ޖޯ ބައިޑަން ކާމިޔާބު ކުރައްވައިފިކަން ކޮންގްރެސްއިން ވަނީ އިއުލާންކޮށްފައި - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާގައި ޓްރަމްޕްގެ ސަޕޯޓަރުން ފުލުހުންނާ ކުރިމަތިލަނީ - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - ސެނެޓްގެ ޗެމްބަރ އިން މީހަކު ފުންމާލަން މަސައްކަތް ކުރަނީ - ފޮޓޯ: ސީއެންއެން\nކަރުނަގޭހުން ސަލާމަތްވުމަށް ޓްރަމްޕްގެ ސަޕޯޓަރުން މަސައްކަތްކުރަނީ - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - ވެރިކަމުގެ ބާރުތައް ބަދަލުކުރުމުގެ މަރުހަލާތައް ފެށިގެން ކުރިއަށްދަނިކޮށް އެމެރިކާގެ ގާނޫނުހަދާ މަޖިލީހަށް ޓްރަމްޕުގެ ސަޕޯޓަރުން ވަދެ ހިންގި ހަމެޖުހުމަކީ ހުތުރުކަން ބޮޑު އަމަލެއް ކަމަށް ބައިނަލްއަގުވާމީ ދުނިޔެއިން ވަނީ ބުނެފައި - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - ބުދަ ދުވަހު މުޒާހަރާ ކުރި މީހުން ގާނޫނު ހަދާ މަޖިލީހުގެ އިދާރާ ހުންނަ ކެޕިޓޮލްގެ ތެރެއަށް ވަދެގަނެފައިވާ އިރު، ހިނގި ހަމަ ނުޖެހުންތަކުގައި އަންހެނެއްގެ ގަޔަށް ބަޑީގެ ހަމަލާއެއް އަރައިގެން ވަނީ މަރުވެފައި - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - ޓްރަމްޕްގެ ސަޕޯޓަރުންގެ މިހަމަނުޖެހުމާއެކު ވޯޓު ގުނުމުގެ ކަންކަން ކުރިޔަށްދިޔައިރު ކޮންގްރެސް އިން ވަނީ ހައުސް އަދި ސެނެޓްގެވެސް އިލެކްޓޯރަލް ކޮލެޖްގެ ވޯޓު ބައިޑަން ކާމިޔާބު ކުރައްވާފައިވާ ކަން އިއުލާންކޮށްފައި - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - ޓްރަމްޕްގެ ސަޕޯޓަރަކު ދިދަ ހިފައިގެން ކެޕިޓަލްގެ ތެރޭގައި - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - ޓްރަމްޕުގެ ސަޕޯޓަރުން ގާނޫނު ހަދާ މަޖިލީހުގެ ތެރެއަށް ވަނީ ވޯޓުގެ ނަތީޖާ އަނބުރާލުމަށް - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - ހައުސް ޗެމްބަރުގައި ތިބި ކޮންގްރެސްގެ މެންބަރުން، ޓްރަމްޕްގެ ސަޕޯޓަރުންގެ ހަމަލާތަކުން ސަލާމަތްވުމަށް މަސައްކަތްކުރަނީ - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާގެ ތެރެއިން - ޓްރަމްޕްގެ ސަޕޯޓަރުންގެ ހަމަނުޖެހުމާއެކު ވޯޓު ގުނުމުގެ ކަންކަން ކުރިޔަށްދިޔައިރު ކޮންގްރެސް އިން ވަނީ ހައުސް އަދި ސެނެޓްގެވެސް އިލެކްޓޯރަލް ކޮލެޖްގެ ވޯޓު ބައިޑަން ކާމިޔާބު ކުރައްވާފައިވާ ކަން އިއުލާންކޮށްފައި - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - އިލެކްޓޯރަލް ކޮލެޖްގެ ވޯޓުގުނުމުގެ ކަންކަން ކުރިޔަށްދަނިކޮށް ކެޕިޓޮލް ތެރެއަށް ބަޔަކު ގަދަކަމުން ވަދެގަނެ ވަނީ ހަމަނުޖެހުން ހިންގާފައި - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - ޓްރަމްޕްގެ ސަޕޯޓަރުން ފުލުހުންގެ ވެހިކަލް މަތީގައި ތިބެ އަޑު އުފުލަނީ - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - ޓްރަމްޕްގެ ސަޕޯޓަރަކު ކެޕިޓޮލް އަށް ވަދެ ގޮނޑީގައި އިށީނދެލައިގެން - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - ކެޕިޓޮލްގެ ތެރެއަށް ވަންނަން މަސައްކަތް ކުރަމުންދާ މީހެއްގެ މޫނަށް ފުލުހުންގެ އޮފިސަރަކު ޕެޕަރ ސްޕްރޭ ޖަހަނީ - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - ކެޕިޓޮލް ތެރެއަށް ވަންނަން މަސައްކަތް ކުރާ މީހުން ހުއްޓުވުމަށް ފުލުހުން ހަރަކާތްތެރިވަނީ - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާ - ޓްރަމްޕްގެ ސަޕޯޓަރަކު ކެޕިޓޮލްގެ ފާރުމަތިން މައްޗަށް އެރުމަށް މަސައްކަތް ކުރަނީ - ފޮޓޯ: ސީއެންއެން\nއެމެރިކާގެ ގާނޫނު ހަދާ މަޖިލިސް ދޮށުގައި، ޓްރަމްޕްގެ ސަޕޯޓަރުން ކުރަމުންދާ މުޒާހަރާގެ ތެރެއިން ފުލުހުންގެ ބެރިކޭޑްތައް ފޫއަޅުވާލައި ދިއުމަށް މީހަކު މަސައްކަތް ކުރަނީ - ފޮޓޯ: ސީއެންއެން


Congress ge kurin Nasheed aa eku Ibu ge badhaluvumeh | Mihaaru\nއެމްޑީޕީގެ އިސް ބޭފުޅުންތަކަކާ އެކު އިބޫ: ނަޝީދާ ބައްދަލު ކުރައްވަން އިބޫ ވަޑައިގެންނެވިއިރު، އަންނަ ހޮނިހިރު ދުވަހު އޮންނަ ކޮންގްރެސްގައި އެމްޑީޕީން މުހިއްމު ނިންމުންތަކެއް ނިންމާނެ.\nކޮންގްރެސްގެ ކުރިން ނަޝީދާ އެކު އިބޫގެ ބައްދަލުވުމެއް\n26 ޖޫން 2018 - 10:38 16 comments\nސެޕްޓެމްބަރު މަހު އޮންނަ މި އަހަރުގެ ރިޔާސީ އިންތިޚާބަށް އިދިކޮޅު އެމްޑީޕީން މުހިންމު ނިންމުންތަކެއް ނިންމަން ތައްޔާރު ވެފައި ވަނިކޮށް، ކުރީގެ ރައީސް މުހައްމަދު ނަޝީދާ ބައްދަލު ކުރެއްވުމަށް، އެ ޕާޓީގެ ޕާލަމެންޓްރީ ގްރޫޕްގެ ލީޑަރު އިބްރާހިމް މުހައްމަދު ސޯލިހް (އިބޫ) ރޭ ސްރީ ލަންކާ އަށް ވަޑައިގެންފި އެވެ.\nއެމްޑީޕީގެ ސިޔާސީ ނިންމުންތަކުގައި އިސް ދައުރެއް އަދާކުރައްވާ އިބޫ ލަންކާ އަށް ވަޑައިގަތީ ނަޝީދާ އެކު މުހިއްމު މަޝްވަރާތަކަކަށް ކަމަށް ވެ އެވެ. އެކަމަކު އެމްޑީޕީން އަދި ތަފްސީލެއް ހާމައެއް ނުކުރެ އެވެ.\nނަޝީދާ ބައްދަލު ކުރައްވަން އިބޫ ވަޑައިގެންނެވިއިރު، އެމްޑީޕީގެ ކޮންގްރެސް އަންނަ ހޮނިހިރު ދުވަހު އއ. އުކުޅަހުގައި ބާއްވަން އޮތީ ނިންމައިފަ އެވެ. ރިޔާސީ އިންތިޚާބުގައި ނަޝީދަށް ވާދަ ނުކުރެވިއްޖެ ނަމަ، އެމްޑީޕީން ދެން އަމަލު ކުރާނެ ގޮތަކާ މެދު ކޮންގްރެސްގައި ގޮތެއް ނިންމާނެ ކަމަށް ވެ އެވެ.\nއެންމެ ބޮޑު އިދިކޮޅު ޕާޓީ، އެމްޑީޕީގެ ރިޔާސީ ކެންޑިޑޭޓަކީ ނަޝީދު ކަމަށް އެ ޕާޓީގެ ޕްރައިމަރީން ކަނޑައަޅާފައި ވީ ނަމަވެސް އިލެކްޝަންސް ކޮމިޝަނުން ބުނެފައި ވަނީ 13 އަހަރުގެ ޖަލު ހުކުމާ ހެދި، ރައީސް ކަމަށް ނަޝީދު ވާދަކުރެއްވުމުގެ ޝަރުތު އުނިވެފައިވާ ކަމަށެވެ.\nއެހެން ކަމުން، އެމްޑީޕީގެ ކޮންގްރެސްގައި މިކަމާ ގުޅޭ ގޮތުންނާއި އިދިކޮޅު ޕާޓީތަކުން އެއް ކެންޑިޑޭޓަކު ކަނޑައެޅުމުގައި ދިމާވެފައިވާ ޚިޔާލު ތަފާތުވުންތަކަށް ހައްލު ހޯދަން މަޝްވަރާކޮށް، ގޮތްތަކެއް ނިންމާނެ ބެލެވެ އެވެ.\nނަޝީދާއި އިބޫ ކްރިކެޓް ކުޅުއްވުމުގައި: ނަޝީދަށް ވާދަ ނުކުރެވިއްޖެ ނަމަ އެމްޑީޕީގެ ކެންޑިޑޭޓަކަށް ނެރޭނީ އިބޫ ކަމަށް ވެސް ވަނީ އަޑު ފެތުރިފައި.\nއެމްޑީޕީން ރިޔާސީ އިންތިޚާބަށް ކެންޑިޑޭޓަކު ނުނެރެ އިދިކޮޅު ޕާޓީތަކުން އެއްބަސްވާ އެއް ކެންޑިޑޭޓަށް ތާއީދު ކުރާނީތޯ ނުވަތަ ޕާޓީތަކާ ވަކިން އިންތިޚާބުގައި ވާދަކުރާނީތޯ ވެސް ކޮންގްރެސްގައި ނިންމުން އެކަށީގެން ވެ އެވެ.\nރިޔާސީ އިންތިޚާބަށް އިދިކޮޅުން ނެރޭނީ އެއް ކެންޑިޑޭޓަކު ކަމަށް ނަޝީދު ތަކުރާރުކޮށް ވިދާޅުވަމުން ގެންދަވާއިރު، އެމްޑީޕީގެ ބޭފުޅަކު ރިޔާސީ ކެންޑިޑޭޓެއްގެ ގޮތުގައި ކަނޑައެޅުމާ މެދު ޖުމްހޫރީ ޕާޓީގެ އިސް ބައެއް ބޭފުޅުންގެ ޚިޔާލު ތަފާތެވެ.\nއިދިކޮޅު ޕާޓީތަކުން އެއް ކެންޑިޑޭޓަކު ނެރުމަށް ލީޑަރުންގެ މަންދޫބުން ހިމެނޭ ކޮމެޓީއެއް އެކުލަވާލާފައިވާއިރު، އެ ކޮމެޓީގެ ރިޔާސަތުގައި އިންނަވަނީ އިބޫ އެވެ. ކެންޑިޑޭޓަކު ކަނޑައެޅުމުގެ މަޝްވަރާތަކުން މިހާތަނަށް ނަތީޖާއެއް ނުފެނެ އެވެ.\nއިތުރު ލިޔުންތައް އެމްޑީޕީ ސިޔާސީ ޕާޓީ އެމްޑީޕީ ކޮންގްރެސް ރައީސް އިބްރާހިމް މުހައްމަދު ސޯލިހް


GDPR Iulaan kurumaaeku Google adhi Facebook aai dhekolhah Billion...\nވިޔަފާރި - ޖީޑީޕީއާރް އިއުލާންކުރުން\nޖީޑީޕީއާރް އިއުލާންކުރުމާއެކު ގޫގުލްް އަދި ފޭސްބުކް އާއި ދެކޮޅަށް ބިލިއަން ޑޮލަރުގެ މައްސަލަތަކެއް\nޖީޑީޕީއާރ ގެ ސަބަބުން އޮންލައިންކޮށް މައުލޫމާތު ހޯދުމަށް ހުއްދަ ހޯދަން ޖެހޭނެ\nޖީޑީޕީއާރ އަށް އަމަލުކުރަން ފެށުމާއިއެކު ގޫގުލް އަދި ފޭސްބުކްއާއި ދެކޮޅަށް ވަނީ މައްސަލަ ހުށަހަޅާފައި\nކ. މާލެ 27 މެއި 2018 | އާދީއްތަ 17:47 1,842\nފޮޓޯއިން: މީހަކު އޭނާގެ ލެޕްޓޮޕްގެ ބްރައުޒާ ހިސްޓްރީ ޑިލީޓްކުރަނީ ؛ މެއި 25 ގައި ޖީޑީޕީއާރ އަށް އަމަލުކުރަން ފަޝާފައިވާއިރު ގިނަ ކުންފުނި ތަކަކާއި ދެކޮޅަށް ވަނީ ކޯޓުގައި މައްސަލަ ހުށަހަޅާފައި - ދަ ވާޖް\nމެއި 25 ވަނަ ދުވަހު ޖީޑީޕީއާރް އަށް އަމަލުކުރަން ފެށުމާއެކު ގޫގުލް އަދި ފޭސްބުކް އާއި ދެކޮޅަށް 8.8 ބިލިއަން ޑޮލަރު ހޯދަން ކޯޓުތަކަށް މައްސަލަތަކެއް ވައްދައިފިއެވެ.\nގޫގުލް އަދި ފޭސްބުކް އާއި ދެކޮޅަށް މައްސަލަ ވައްދާފައި ވަނީ އޮސްޓްރޭލިއާގެ ޕްރައިވެސީ އެކްޓިވިސްޓެއް ކަމަށްވާ މެކްސް ޝްރެމްސް އެވެ. ޖީޑީޕީއާރް އަކީ ޔޫރަޕްގެ ޖެނެރަލް ޑާޓާ ޕްރޮޓެކްޝަން ރެގިއުލޭޝަން ކަމަށްވާއިރު މިއީ ޔޫރަޕްގެ ގައުމުތަކަށް ހާއްސަކޮށް ފަރުމާކޮށްފައިވާ ގަވާއިދެކެވެ. ނަމަވެސް އިންޓަނެޓަކީ ދުނިޔޭގެ އެންމެންވެސް ބޭނުންކުރާ އެއްޗަކަށް ވުމާއިއެކު މިކަމުގެ ފައިދާ އިންޓްނެޓް ބޭނުންކުރާ ހުރިހާ ފަރާތްތަކަކަށްވެސް ވާނެއެވެ.\nޖީޑީޕީއާރް ގެ ގާނޫނުގެ ދަށުން އިންޓަނެޓް ބޭނުންކުރާ ފަރާތްތަކުގެ މައުލޫމާތު ރައްކާކުރާނަމަ އެ މައުލޫމާތު ރައްކާ ކުރުމުގެ ހުއްދައާއި މައުލޫމާތު ރައްކާކުރާ ސަބަބެއް ސާފުކޮށް ބަޔާންކުރަން ޖެހެއެވެ.\nމެއި 25 ވަނަ ދުވަހު ޖީޑީޕީއާރްގެ ގަވާއިދަށް އަމަލު ކުރަން ފެށުމުގެ ކުރިން ގިނަ ސޯޝަލް މީޑީއާ ވެބްސައިޓްތައް އަދި ކުންފުނިތަކުންވަނީ އެމީހުންގެ ޕްރައިވެސީ ޕޮލިސީ އިސްލާހުކޮށް ބޭނުންކުރާ ފަރާތްތަކާއި އެކަން ހިއްސާކޮށްފަ އެވެ. ގޫގުލް އަދި ފޭސްބުކް އާއި ދެކޮޅަށް ކޮށްފައިވާ ދައުވާތައް ގިނަ ބައިތަކަކަށް ބެހިފައިވާއިރު ފޭސްބުކް އާއި ދެކޮޅަށް ކޮށްފައިވާ ދައުވާގެ ބައިތަށް މަޝްހޫރު ފޮޓޯ ޝެއާރިންގް ޕްލެޓްފޯމް އިންސްޓްގްރާމް ގެ އިތުރުން ޗެޓް ކްލަޔަންޓް ވަޓްސްއެޕްގެ މައްޗަށްވެސް ވަނީ ކޮށްފައިއެވެ. މީގެ އިތުރުން ހަތަރުވަނަ މައްސަލަ ހުށަހަޅާފައިވަނީ ގޫގުލްގެ އެންޑްރޮއިޑް އޮޕަރޭޓިންގް ސިސްޓަމްގެ މައްޗަށެވެ.\nޖީޑީޕީއާރް އިއުލާންކުރުމާއި ގުޅިގެން އޮންލައިން މައުލޫމާތު ހޯދުން މަދުވާނެ ކަމަށް ބައެއް ފަރާތްތަކުން އުންމީދުކުރާއިރު މިކަމުން ނިކުންނާނެ ނަތީޖާއެއް އިނގޭނީ ކުރިއަށްއޮތް ތަނުގައި ބޮޑެތި ކުންފުނިތަކުން އަމަލުކުރާ ގޮތަށް ބެލުމަށް ފަހުގައެވެ.


ސުންގަޑި: 05 ޑިސެންބަރު 2018 1200\nހިއުމަން ރައިޓްސް ކޮމިޝަން އޮފް ދަ މޯލްޑިވްސް އާއި އައްޑޫ ސިޓީ ކައުންސިލް އަދި މޯލްޑިވްސް ޕެންޝަން އެޑްމިނިސްޓްރޭޝަން އޮފީސް ގުޅިގެން، އައްޑޫ ސިޓީގެ އުމުރުން ދުވަސްވީ މީހުންނާއި ނުކުޅެދުންތެރިކަން ހުންނަ މީހުންގެ ހާލަތު ދެނެގަތުމުގެ ގޮތުން، 10 ޑިސެންބަރު 2018 އިން 12 ޑިސެންބަރު 2018 އަށް ކުރިއަށް ގެންދިއުމަށް ހަމަޖެހިފައިވާ ސަރވޭއަށް މަޢުލޫމާތު އެއްކުރުމުގައި އައްޑޫ ސިޓީގެ ކޮންމެ އަވަށަކުން، އެއަވަށެއްގައި ޙަރަކާތްތެރިވާނެ އެނިއުމެރޭޓަރުން ހޯދަން ބޭނުންވެއެވެ.\nއެނިއުމަރޭޓަރުންގެ ގޮތުގައިހޮވޭ ފަރާތްތަކަށް މަސައްކަތާގުޅޭ ތަމްރީނެއް، 09 ޑިސެންބަރު 2018 ގައި ކުރިއަށް ގެންދެވޭނެއެވެ. އަދި ތަމްރީނު ފުރިހަމަކޮށް ސަރވޭގައި ހަރަކާތްތެރިވާ ކޮންމެ އެނިއުމެރޭޓަރަކަށް މަސައްކަތް ކުރާ ކޮންމެ ދުވަހަކަށް އެލަވަންސްގެގޮތުގައި -/300ރ (ތިން ސަތޭކަ) ރުފިޔާ ދެވޭނެއެވެ.\nވީމާ، މިމަސައްކަތުގައި ހަރަކާތްތެރިވުމަށް ޝައުޤުވެރިވާ ޖީ.ސީ.އީ.އޯ ލެވެލް ފެންވަރު ހުރި އުމުރުން 18 އަހަރުން މަތީގެ ފަރާތްތަކުން، 05 ޑިސެންބަރު 2018 ވާ ބުދަ ދުވަހުގެ މެންދުރު 12:00 ގެ ކުރިން، އެޗް.އާރް.ސީ.އެމް ސަދަން ރީޖަނަލް އޮފީހުގެ ނަންބަރު: 6880886 އަށް (10:00 އިން 14:00 އަށް) ގުޅުއްވައި ނަން ނޯޓް ކުރެއްވުން އެދެމެވެ. އެނިއުމެރޭޓަރުން ޝޯޓްލިސްޓް ކުރުމުގައި މީގެ ކުރިން މިފަދަ ކަންކަމުގައި އަމަލީ ތަޖުރިބާ ލިބިފައިވާފަރާތްތަކަށް އިސްކަންދެވޭނެއެވެ. އަދި ނަން ނޯޓު ކުރަމުންދާ ތަރުތީބަށް ވެސް އިސްކަން ދެވޭނެއެވެ.\n24 ރަބީޢުލްއައްވަލް 1440\n02 ޑިސެންބަރު 2018


Sonu Sood hiley scholarshipthakeh dheyn nimmaifi | Mihaaru\nސޯނޫ ސޫދު ހިލޭ ސްކޮލަޝިޕްތަކެއް ދޭން ނިންމައިފި\n12 ސެޕްޓެމްބަރ 2020 - 16:35\nކުރިއަށް އޮތް 10 ދުވަހުގެ ތެރޭގައި ކުރިމަތިލާން، އެކި ދާއިރާތަކުން ހުޅުވާލި ސްކޮލަޕްޝިޕް ޕްރޮގްރާމަކީ ބޮލީވުޑްގެ އިތުރުން އިންޑިއާގެ ދެކުނު ފިލްމު އިންޑަސްޓްރީގައި ވެސް މަސައްކަތްކުރާ އެކްޓަރުގެ މަންމަ ޕްރޮފެސަރު ސަރޯޖް ސޫދުގެ ނަމުގައި ހުޅުވާލި ޕްރޮގްރާމެކެވެ.\nމި ޕްރޮގްރާމްގެ ދަށުން ސްކޮލަޝިޕް ދޭން ނިންމާފައިވާ ދާއިތަކުގެ ތެރޭގައި މެޑިސިން، އިންޖިނިއަރިން، ލޯ، ހޮޓެލް މެނޭޖްމަންޓް، އެއާލައިންސް އެންޑް ޓޫރިޒަމް، ހެލްތުކެއާ ސައިންސް، ޕެރަމެޑިކަލް ސައިންސް، އެގްރިކަލްޗާ، އެމްބީބީއެސް، މެނޭޖްމަންޓް ސްޓަޑީޒް، ޖާނަލިޒަމް، ފެޝަން، އެޑިއުކޭޝަން އެންޑް ޓެކްނޮލޮޖީ، ސައިބަސެކިއުރިޓީ އަދި ބިޒްނެސް ސްޓަޑީޒް ފަދަ އެތައް ދާއިރާއެއް ހިމެނެ އެވެ.\nމި ދާއިރާތަކުން ސްކޮލަޝިޕްތަކަށް ކުތިމަތިލެވޭނީ އަހަރަކު ދެ ލައްކަ ރުޕީސް އަށް ވުރެ ކުޑަ އާމްދަނީއެއް ލިބޭ އާއިލާތަކުގެ ދަރިވަރުންނަށެވެ. ކިޔެވުމުގެ ހުރިހާ ހަދަރެއް ސޯނޫގެ ފަރާތުން ދޭ ސްކޮލަޝިޕްތަކުގެ މައިގަނޑު ޝަރުތަކީ ކުރިމަތިލާ ދަރިވަރުންނަކީ ތައުލީމީ ފެންވަރު ރަނގަޅު ދަރިވަރުންނަށްވުމެވެ.\nސޯނޫ ބުނީ އެޕްލައިކުރާ ކުދިންނަށް އޭނާގެ ޓީމުން އިތުރު މައުލޫމާތުތައް ފޯރުކޮށްދޭނެ ކަމަށެވެ.\nކޮވިޑް-19 ބަލިމަޑުކަމާ އެކު ސޯނޫ، 47، އަންނަނީ އެކި ގޮތްގޮތުން މީސްމީހުންނަށް އެހީވަމުންނެވެ. މިއާ އެކު އާންމުންގެ މެދުގައި ސޯނޫ އަށް ވަނީ ފިލްމު ކުޅެގެން ނުލިބޭ ވަރުގެ ބޮޑު މަޝްހޫރުކަމެއް ލިބިފަ އެވެ. އަދި އިންޑިއާގެ ގިނަ ބަޔަކު މިހާރު އޭނާ ސިފަކުރަނީ ހަގީގީ ހީރޯއެއްގެ ގޮތުގަ އެވެ.\nBandhu vefai thibi meehun ufulaigen Sonu loabi hoadhaifi\nބޮލީވުޑް އިންޑިއާ ތައުލީމް ޗެރިޓީ ކިޔަވާކުދިން ސްކޮލަޝިޕް އެކްޓްކުރުން\nސޫނޫއަށް ހިދާޔަށް ދެއްވާށި! ތިކުރާ ހޭދައިގެ ފައިދާއެއް އާޚިރުގައި އޮންނާނީ އެގޮތުން.\nސޯނޫ އަށް ވުރެން މުއްސަދި ބޮޑެތި ސްޓާރުން އަތުގަ ސޯނޫ އަށް ވުރެން ހާސް ގުނަ ފައިސާ ހުންނާނެ އެކަމަކު އެމީހުން މި ކަހަލަ ކަމެއް ނުކޮށް އެތިބެނީ އަގުބޮޑު ކާރު ގަނެ ގަނެ! ޝާހު މެން އާމިރު މެން ފިލްމު ކުޅޭ ތާ ސޯނޫ ގެ އުމުރުން ވީ ދުވަސް ގާތްގަޑަކަށް ވީ ! 36 އަހަރު އެމީހުން ފިލްމް ކުޅޭތާ ވެއްޖެ! އަމީތާބު މެން އަނިލް މެން ފިލްމު ކުޅޭތާ 50 އަހަރު ވީ އެކަމަކު މި ވަރުގެ ކަމެއް ނުކުރޭ!\nބައެއް ފަންނާނުން އެމީހުންކުރާ ކަންތައްތައް އާންމުކުރަން ފަހަރެއްގައި ބޭނުންނުވަނީ ކަންނޭނގެ. އަހަރުމެންނަކަށް ނޭނގެ އެމީހުން އެހީނުވާކަމެއްވެސް.


އެކަނިވެރި ޤަރުނު: ޖަމާޢީ ގުޅުންތައް ބޭނުންވާ ސަބަބު ނޮރީނާ ހާޓްޒްގެ ގަލަމުން\nކޮރޯނާވައިރަސްއާ ގުޅިގެން އަޅާފައިވާ ފުރަބަންދުގެ ފިޔަވަޅުތައް އެކީ ފިލައި މުޖުތަމަޢުތައް ވީއްލި މިނިވަންވީ ނަމަވެސް އަހަރުމެންނަށް އެކަނިވެރިކަން އިހުސާސްކުރުވަނިވި އެތައް ސަބަބެއް ވަށަވަށައިގެން ހުރި ކަމުގައި އިޤުތިޞާދީ މާހިރު ނޮރީނާ ހާރޓްޒް ޤަބޫލުކުރެވެ.\nއަހަރުމެން ތެރެއިން ބައެއް މީހުންނަކީ ވަޒީފާގެ މާހައުލުގައި އެހެން މީހެއްގެ ދާއިމީ ފާރަވެރިކަމުގެ ދަށުގައި މަސައްކަތްކުރަން މަޖުބޫރުވެފައިވާ މީހުންނެވެ. ނުވަތަ ތިބާއީ މުއްސަނދިންނާއި ފަޤީރުން އެކީގައި ދިރިއުޅޭ ޢިމާރާތެއްގައި "ފަޤީރުންގެ ދޮރު" ބޭނުންކުރަން މަޖުބޫރުވެފައިވާ ނިކަމެއްޗެއް ކަމުގައިވެސް ވެދާނެއެވެ. ތިބާއީ ޕާކެއްގައި އިށީދެލައި މީހުންނާއެކީ ވާހަކަދައްކައި ސައްލާކޮށްލަން ބޭނުންވެ، އިށީންނަން ހަދާފައި ހުންނަ އަށިތަކުގެ އުދަގޫކަމުން އެކަން ނުކުރެވޭ އިސްރަށްވެއްސެއް ކަމުގައިވެދާނެއެވެ.\nއިސްވެ ބަޔާންކުރެވުނު ޙާލަތްތަކަކީ 21 ވަނަ ޤަރުނުގައި ފައުޅުވަމުން އިތުރުވަމުން އަންނަ ކަންކަމެވެ. ހާރޓްޒްގެ ފޮތުގައި ކުރަހައިދެނީ އެކަނިވެރިކަމުގެ އިންތިހާއަށް މީހުން ގޮސްފައިވާ މިންވަރެވެ. އެ އެކަނިވެރިކަމާއި އެކަހެރިކަމުން ސަލާމަތްވުމަށް ބައެއް މީހުން އިޚުތިޔާރުކޮށްފައިވާ މަގުތައްވެސް އެ ފޮތުގައި ކިޔައިދެއެވެ. ގާތުގައި އެކީ އޮށޯވެލަން މީހަކަށް ފައިސާ ދިނުމެވެ. ރޮބޮޓަކާއެކު ދިރިއުޅުމެވެ. ޖަލަށް ދިއުމަށް ގަސްތުގައި ޖަރީމާ ހިންގުމެވެ. މިއީ ޖަޕާނުގައި އެކަނިވެރިކަމުން މިންޖުވާން ބައެއް މީހުން ކުރާ ކަންކަން ކަމުގައި މި ފޮތުގައި މުއައްލިފު ލިޔުއްވައެވެ.\nމި ފޮތަކީ އެކަނިވެރިކަމުގެ އާތިފީ (އިމޯޝަނަލް) ރިހުމާ ގުޅޭ ފޮތެއް ނޫނެވެ. ނަމަވެސް އަހަރުމެންގެ މުޖުތަމަޢުތައް ބައިބައިވެ، ވިއްސިވިހާލިވެފައިވުމާ ގުޅޭ ފޮތެކެވެ. ގުޅުންތައް ހީނަރުވެ، އެކަހެރިކަން އާންމުވާ ގޮތާ ގުޅޭ ފޮތެކެވެ. ހާޓްޒްގެ ޒުވާބަކީ މިހާރު އަހަރުމެން ދިރިއުޅެމުންދަނީ އިހުގައި ހުރި އިންސާނީ އެތައް ފުން ގުޅުމެއް ނެތިގެންދާނެ ގޮތަކަށް ކަމުގައެވެ. އަދި އަހަރުމެންނަކީ އެކަހެރިކަމާއި އެކަނިވެރިކަމަށް ބިނާވެފައިވާ މަޚުލޫޤުންތަކެއް ނޫން ކަމަށާއި، އެކަނިވެރިކަމަކީ އަހަރުމެންގެ ޞިއްޙަތަށް އެއިން އެތައް ގެއްލުމެއް ފޯރާ ކަމެއް ކަމުގައި މުއައްލިފު ލިޔުއްވައެވެ.\nއަދި އެކަނިވެރިކަމުގެ ސަބަބުން އަހަރުމެންގެ ހަށިގަނޑުގެ ސްޓްރެސް އިތުރުވެ، ދިފާޢީ ނިޒާމު ބަލިކަށިވެ، ސްޓްރޯކާއި ހިތުގެ ބައްޔާއި ޑިމެންޝިއާ ފަދަ ބަލިތައް ކުރިމަތިވުމުގެ ފުރުޞަތު ބޮޑުވެ، އަވަހަށް މަރުވުމުގެ ފުރުޞަތު 30 އިންސައްތަ އިތުރުކޮށްދޭަކމުގައެވެ.\nއަދި އެކަހެރިކަމާއި ހަރުކަށި ހައްދުފަހަނައެޅި ތަފާތު ވިސްނުންތައް އުފަންވުމާ ގުޅުވައިދޭ ދިރާސާތައްވެސް އޭނާގެ ފޮތުގައި ގެންނަވައެވެ.\nމުއައްލިފުގެ މައިގަނޑު ޒުވާބު ކުރުކޮށް ޚުލާޞާކޮށް ދަންނަވާނަމަ، އެއީ އިންސާނިއްޔަތުކަން ކަނޑުވަނިވި ޓެކްނޮލޮޖީއާއި، ތަނަވަސް ޚިޔާލެއް ނެތި ސިޓީތައް ފަރުމާކޮށްފައިވުމާއި، ދައުލަތްތަކުން ރައްޔިތުންނަށް ހޭދަކުރާ މިންވަރު މަދުކުރުމުގެ ސަބަބުން 21 ވަނަ ޤަރުނުގެ މުޖުތަމަޢުތަކަކީ އުފައުވެރިކަމުން މަހުރޫމުވެފައިވާ، ދުޅަހެޔޮކަން ނެތް، ނަފުރަތާއި ރުޅިވެރިކަން ބޮޑު މުޖުތަމަޢުތަކަކަށް ވެފައިވާ ކަމުގައެވެ.\nޖުޙާއަކީ އަސްލުވެސް އުޅުނު މީހެއްކަން އެނގޭތަ؟\nކިރު ބޭނުން ކުރިއަސް ޕެޕާ ސްޕްރޭގެ އަސަރު ކުޑައެއް ނުވޭ: ދިރާސާ\nމިލިއަން އަހަރުވެފައިވާ މެމޮތުތަކެއްގެ ޖީނޯމް ސައިންސްވެރިން ޑީކޯޑުކޮށްފި


Khaarijee gulhunthah harudhana kuramun annanee amilla minivan kamaaai siyaadhathu kashavaru kurumah: Raees | Jazeera\tޚާރިޖީ ގުޅުންތައް ހަރުދަަނާކުރަމުން އަންނަނީ އަމިއްލަ މިނިވަންކަމާއި ސިޔާދަތު ކަށަވަރުކުރުމަށް: ރައީސް - Jazeera\nޚާރިޖީ ގުޅުންތައް ހަރުދަަނާކުރަމުން އަންނަނީ އަމިއްލަ މިނިވަންކަމާއި ސިޔާދަތު ކަށަވަރުކުރުމަށް: ރައީސް\nސާއިފް ޝިޔާދު October 18, 2020 94 views0\nދިވެހިރާއްޖެއިން ޚާރިޖީ ގުޅުންތައް އެހެން ގައުމުތަކާއެކު ހަރުދަނާކުރަމުން އަންނަނީ ވަރަށް މުހިންމު ދެ ކަމެއް ކަށަވަރުކުރަމުން ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވިދާޅުވެއްޖެއެވެ. އެމަނިކުފާނު މިހެން ވިދާޅުވީ ގައުމީ ދުވަހާއި ގުޅިގެން ގައުމާއި މުހާތަބު ކުރައްވާ ދެއްވި ޚިތާބުގައެވެ.\nއެމަނިކުފާނު ވިދާޅުވީ ޚާރިޖީ ގުޅުންތައް ހުރިހާ ގައުމަކާއެކު ހަރަދަނާކުރަމުންދާއިރު ރާއްޖޭގެ މިނިވަންކަމާއި ސިޔާދަތު ފުރިހަމައަށް ރައްކާތެރިކުރުމާއި އެ ގުޅުންތަކުގެ ސަބަބުން ރައްޔިތުންނަށް ފައިދާ އާއި ލާބަ ލިބޭނެކަން ކަށަވަރުކުރައްވާ ކަމަށެވެ. އަދި މި ސަރުކާރުގެ ފުރަތަމަ ދުވަހުން ފެށިގެން މި ސިޔާސަތު ތަންފީޒްކުރައްވަމުން ގެންދަވާ ކަމަށާއި ކުރިމަގުގައި ވެސް އެ ސިޔާސަތު ދަމަހައްޓަވާނެ ކަމަށް ރައީސް ވިދާޅުވިއެވެ.\nމި ސަރުކާރު ފެށުނުއިރު ރާއްޖެ އޮތީ ބައިނަލްއަގްވާމީ ދުނިޔެއިން އެކަހެރި ވެފައި ކަމަށާއި އޭގެ ސަބަބުން ރާއްޖޭގެ ރައްޔިތުންނަށް ލިބެންހުރި އެތައް މަންފާތަކާއި އެތައް އެހީއެއް ލިބުމަށް ހުރަސް އެޅިގެންދިޔަ ކަމަށް ރައީސް ވިދާޅުވިއެވެ. އެހެން ނަމަވެސް ބަދަހިވަމުން އަންނަ ޚާރިޖީ ގުޅުންތަކުގެ ސަބަބުން ވަރަށް ގިނަ ފައިދާތަކެއް ގައުމެއް ލިބެމުންދާކަން ރައީސް ފާހަގަކުރެއްވިއެވެ.\nކޮވިޑުން އަރިގަތުމުގައި ހޯދިފައިވާ ކުރިއެރުންތަކާއި ކާމިޔާބުތަކުގެ އެއް ސަބަބަކީ ރާއްޖެއާ ބައިނަލްއަގްވާމީ މުޖުތަމައުއާ އޮތް ބަދަހި ގުޅުން ކަމަށް ރައީސް ވިދާޅުވިއެވެ. އެގޮތުން ފަންނީ ގޮތުންނާއި މާލީ ގޮތުން ރާއްޖެއަށް ބައިނަލްއަގްވާމީ މުޖުތަމައުގެ ދީލަތި އެހީތައް ލިބެމުންދާ ކަމަށް ވިދާޅުވެ ރައީސް ވަނީ މިފަދަ އެހީތައް ދެމުންދާ ފަރާތްތަކަށް ރައްޔިތުންގެ ނަމުގައި ޝުކުރު އަދާކުރައްވާފައެވެ.


Quran Hithu Dhas Kuran Beynun Nama.. - Vaguthu\n6 މަސް ކުރިން ( މެއި 18, 2020 )\nއިޚްލާޞްތެރިވާށެވެ. ދުނިޔެވީ އެދުމެއްނެތި ޤުރުއާން ހިތުދަސްކުރަން މަސައްކަތްކުރާ މީހާއަށް މާތްﷲ ތައުފީޤްދެއްވާ، އެކަން ފަސޭހަކޮށްދެއްވާނެއެވެ. މިކަމުން ލިބޭ އުޚުރަވީ ޘަވާބާމެދު ވިސްނާ އެކަން ހަނދާނުގައި ބަހައްޓާނަމަ، އިޚްލާޞްތެރިވާން ފަސޭހަވާނެއެވެ. މިފަދަ ބައެއް ޙަދީޘްތައް މި އަރޓިކަލްގެ ތިރީގައި ހުށައަޅާލާފައިވާނެއެވެ.\nތަޤްވާވެރިކަން އިތުރުކޮށް، ފާފަތަކުން ދުރުވާށެވެ. ފާފަކުރާވަރަކަށް ތިމާގެ ހިތުގައި ކަޅު ލައްތަކެއް ޖެހި، ހިތުގެ އަލިކަން ފިލަމުންދާނެއެވެ. މި ދަމިލަތައް ފިލުވޭނީ ޛިކުރުކުރުމުންނާއި، އިސްތިޣްފާރުކުރުމުންނާ އަދި ހެޔޮ ޢަމަލުތައް ކުރުމުންނެވެ.\nހެޔޮލަފާ ޞާލިޙް އެކުވެރިން ޚިޔާރުކުރާށެވެ. ޤުރުއާން ހިތުދަސްކުރަންއުޅޭ އެހެންކުދިންނާއިއެކު ގިނަ ވަޤުތުތައް ހޭދަކުރާށެވެ. މުރާލި އެކުވެރިންނާއިއެކު އުޅޭނަމަ، ތިބާވެސް މުރާލިވާނެއެވެ.\nރަސޫލުﷲ صلى الله عليه وسلم ޙަދީޘް ކުރައްވާފައިވެއެވެ.\n((الرَّجُلُ عَلَى دِينِ خَلِيلِهِ، فَلْيَنْظُرْ أَحَدُكُمْ مَنْ يُخَالِلْ))\nމާނައީ: “ކޮންމެ މީހަކުވެސް ވާހުށީ އެމީހެއްގެ ގާތް އެކުވެރިޔާގެ ދީނުގެ މަތީގައެވެ. ފަހެ ތިޔަބައިމީހުންކުރެ މީހަކު ގާތް އެކުވެރިއެއްކަމުގައި ހަދަނީ ކާކުތޯ ބަލާށެވެ.” ރަވާހުލް އިމާމުއް ތިރްމިޛީ-ރަޙިމަހުﷲ\nޙިފްޡްކުރާ ކުލާހެއްގައި ނުވަތަ ޙަލަޤާއެއްގައި ބައިވެރިވާށެވެ. ވަކިބަޔަކާއި ނުގުޅި އަމިއްލައަށް ހިތުދަސްކުރުން ގެންދާނަމަ ފޫހިވުމާއި އެކަމަށް ދެވޭ އިސްކަން ކުޑަވުން ފަދަ ކަންކަން ކުރިމަތިވާނެއެވެ. ވަޒީފާތަކުގައި އުޅުއްވާ ބޭފުޅުން ހަފްތާ ބަންދުގައި އެ ހަފްތާގައި ދަސްކުރެވުނުބައި ކިޔައިދިނުމަށް އިންތިޒާމެއް ހަމަޖައްސާށެވެ. މިގޮތުން އެކުވެރިންކޮޅެއް އެއްވެގެންވެސް ޙަލަޤާއެއް ހެދުން މުހިންމެވެ.\nއަލްމާއިދާ ސޫރަތުގެ ދެވަނަ އާޔަތުގައި މާތް ﷲ ވަޙީކުރައްވައިފައިވެއެވެ.\n(وَتَعَاوَنُوا عَلَى الْبِرِّ وَالتَّقْوَى)\nމާނައީ: “އަދި ހެޔޮކަންތައް ކުޅައުމަށާއި، ތަޤްވާވެރިކަމުގެ މައްޗަށް ތިޔަބައިމީހުން އެކަކު އަނެކަކަށް އެހީވެ ވާގިވެރިވާށެވެ.”\nރަސޫލާ صلى الله عليه وسلم ހަދީސްކުރައްވާފައިވެއެވެ.\n((وَاللهُ فِي عَوْنِ الْعَبْدِ مَا كَانَ الْعَبْدُ فِي عَوْنِ أَخِيهِ))\nމާނައީ: “އަދި އަޅާ އޭނާގެ އަޚާއަށް ވާގިވެރިވުމުގައިވާހާ ހިނދަކު، އެއަޅަކަށް ވާގިވެރިވެވޮޑިގެންނެވުމުގައި ﷲ ވޮޑިގެންވެއެވެ.”\nމިއީ ސަޙީޙް މުސްލިމްގައި އައިސްފައިވާ ހަދީޘެކެވެ.\nދަސްކުރާބައި އެހެންމީހަކު ލައްވާ ގިނަގިނައިން ކިޔުއްވާށެވެ. ދިރާސާތަކުން ދައްކާގޮތުގައި އިންސާނުން އެހެންމީހަކަށް އެއްޗެއް ކިޔައިދޭނަމަ އޭނާގެ ކޮންސެންޓްރޭޝަން ލެވެލް އަދި ނަތީޖާ ނެރެވޭ މިންވަރު 85 އިންސައްތަ އިތުރުވެއެވެ. އަމިއްލައަށް ކިޔާނަމަ، ޖެހޭ ކުށްތަކެއްވެސް ފާހަގައެއް ނުކުރެވޭނެއެވެ.\nމެދުކެނޑުމެއްނެތި ދަސްކުރާބައިތައް ތަކުރާރުކޮށް ކިޔަމުންދާށެވެ. ހިތް އަވަސްވެ، ކުރީގައި ދަސްކޮށްފައިވާ ބައިތައް މުރާޖަޢާކުރުން ދޫކޮށްނުލާށެވެ. ބައެއް ބޭފުޅުން މުރާޖަޢާކުރުމެއްނެތި، އައު ސޫރަތްތައް ދަސްކުރުމުގައި އަވަސް އަރުވާލައެވެ. އެންމެ ރަނގަޅު ގޮތަކީ މިދެބައި އެކުއެކީގައި ކުރިޔަށް ގެންދިޔުމެވެ. ރަސޫލާ صلى الله عليه وسلم ހަދީސްކުރައްވާފައިވެއެވެ.\n«إِنَّمَا مَثَلُ صَاحِبِ القُرْآنِ، كَمَثَلِ صَاحِبِ الإِبِلِ المُعَقَّلَةِ، إِنْ عَاهَدَ عَلَيْهَا أَمْسَكَهَا، وَإِنْ أَطْلَقَهَا ذَهَبَتْ» [رواه مسلم]\nމާނައީ: ”ހަމަކަށަވަރުން ޤުރުއާނުގެ އަހުލުވެރިޔާގެ މިސާލަކީ ޖަމަލު ގެންގުޅޭ މީހާގެ މިސާލެވެ. އޭގެ ކަރުގައި އެލުވާފައި އޮންނަ ވާ ރަނގަޅަށް އައްސާފައިބާއްވާނަމަ، އެ ފިލައިގެން ނުދެއެވެ. އެކަމަކު އެ ވާ މޮހިއްޖެނަމަ އެ ޖަމަލު ސާހިބުމީހާ ދޫކޮށް ފިލައިދެއެވެ.”\nތިބާ ޤުރުއާން ހިފުޒުކޮށް ނިންމަން ބޭނުންވާ ތާރީޚް ލިޔާށެވެ. މިފަދައިން ލަނޑުދަނޑި ކަނޑައެޅުމުގެ އެންމެ ބޮޑު ބޭނުމަކީ ނަފުސު ޗެކުކުރުމާއި ކަންނެތްކަން ދުރުކުރުވުމެވެ. ލަނޑުދަނޑިތަކެއް ނެތްނަމަ، މަސައްކަތްކުރުމުގެ އެއްވެސް ރޫޙެއް ނުހުންނާއެވެ. އިސްވެ މިދެންނެވިފަދައިން ލިޔެފަ، އެ ޢިބާރާތްކޮޅު ތިމާއަށް ގިނަގިނައިން ފެންނާނެފަދަ ތަންތަނުގައި ތަތްކުރާށެވެ.\nގިނަގިނައިން ޤުރުއާން އަޑުއަހާށެވެ. ކިޔޫތަކުގައި މަޑުކޮށްގެން ހުންނަ ވަޤުތުތައް ނުވަތަ ފެރީ ދަތުރުމަތީގައިވެސް ގިނަގިނައިން ޤުރުއާން އަޑުއަހާށެވެ.\n“އޭ ﷲ! އެ ޢިލްމަކުން މި އަޅާ އަށް މަންފާ ނުކުރާނޭ ޢިލްމުންނާއި، އިބަ އިލާހަށް ބިރުވެތި ނުވާ ހިތަކުންނާއި އިބަ އިލާހަށް ކިޔަމަން ނުގަންނަ ނަފްސަކުންނާއި އިޖާބަ ނުކުރައްވާނޭ ދުޢާއިން މި އަޅާ ސަލާމަތް ކޮށްދެއްވުން އެދި، އިލާހުގެ ޙަޟްރަތުން ވާގި އެދި، ރައްކާތެރިކަން ލިބިގަންނަމެވެ.”\nرَبِّ اشْرَحْ لِي صَدْرِي وَيَسِّرْ لِي أَمْرِي وَاحْلُلْ عُقْدَةً مِّن لِّسَانِي\n“އަޅުގެ ވެރިރައްބު! މިއަޅާއަށްޓަކައި މިއަޅާގެ ހިތް ތަނަވަސް ކޮށްދެއްވާނދޭވެ! އަދި މިއަޅާގެ ކަންތައް މިއަޅާ އަށް ފަސޭހަ ކޮށްދެއްވާނދޭވެ! އަދި މިއަޅާގެ ދުލުގައި ހުރި ދަތި ގޮތް ފިލުއްވައިދެއްވައި، ދޫ ފަސޭހަ ކޮށްދެއްވާނދޭވެ!”\n“އަޅަމެންގެ ވެރިރައްބު! އިބައިލާހުގެ حضرة ން އަޅަމެންނަށް رحمة އެއް ދެއްވާނދޭވެ! އަދި އަޅަމެންގެ ކަންތަކަށް ސީދާގޮތެއް އަޅަމެންނަށް ފަހިކޮށްދެއްވާނދޭވެ!\nހެނދުނުގެ ވަޤުތުތަކުގެ ބޭނުން ހިފާށެވެ.\nރަސޫލާ ޞައްލަﷲ ޢަލައިޙި ވަސައްލަމް ވަނީ މިއުއްމަތުގެ މީހުންގެ ހެނދުނުގެ ވަގުތުތަކުގައި ބަރަކާތްލެއްވުމަށްއެދި ދުޢާކުރައްވާފައެވެ. ޤުރުއާން ހިތުދަސްކުރުމަށް އެންމެ މޮޅު ވަޤުތަކީ ފަތިސްނަމާދު ކޮށްގެން އޮންނަ ވަގުތުތަކެވެ.\n«اللَّهُمَّ بَارِكْ لِأُمَّتِي فِي بُكُورِهَا»\nމާނައީ: “އޭ ﷲ! ތިމަންކަލޭގެފާނުގެ އުންމަތަށް އެއުންމަތުގެ ހެނދުނުގެ ވަގުތުތަކުގައި ބަރަކާތް ލައްވާފަނދޭވެ!”\nޤުރުއާނަކީ ބަރަކާތުން ފުރިގެންވާ ފޮތެއް ކަމުގައިވުމުން ޤުރުއާން ކިޔަވަން ތިމާވަގުތު ހޭދަކުރުމަކީ ތިމާގެ އެހެންކަންކަން ފަސޭހައިން ކުރެވެން މަގުފަހިވާނެކަމެކެވެ. ﷲ ތަޢާލާ އެކަމުގެ ސަބަބުން ދުވަހުގެ އެންމެހާ ވަގުތުތަކެއްގަޔާއި ކަމެއްގައި ބަރާކާތް ލައްވަވާނެއެވެ.\nكِتَابٌ أَنزَلْنَاهُ إِلَيْكَ مُبَارَكٌ لِّيَدَّبَّرُوا آيَاتِهِ وَلِيَتَذَكَّرَ أُولُو الْأَلْبَابِ ﴿٢٩﴾\nމާނައީ: “(މިއީ) ކަލޭގެފާނަށް ތިމަންއިލާހު ބާވައިލެއްވި بركات ތެރި ފޮތެކެވެ. (އެއީ) އެއުރެން އެ ފޮތުގެ آية ތަކުގެ މާނަތަކާމެދު ވިސްނައި ފިކުރުކުރުމަށެވެ. އަދި ބުއްދީގެ أهل ވެރިން (އެއިން) نصيحة ލިބިގަތުމަށެވެ.”\nބައެއް ހަދީސް ޢިލްމުވެރިން ވިދާޅުވާގޮތުގައި އެބޭކަލުން ޤުރުއާން ކިޔަވާ ދުވަހެއްގައިނަމަ، އެބޭކަލުންނަށް އެދުވަހެއްގައި ގިނަ ހަދީސް ލިޔެވެއެވެ. އެކަމަކު ޤުރުއާން ނުކިޔަވާ ދުވަހެއްގައި މިފަދައިން ގިނަ ހަދީސެއް ނުލިޔެވެއެވެ.\nއަޅުގަނޑުމެންގެ ދަރިންނަށް ބަރަކާތުގެ ދޮރުކޮޅުތައް ހުޅުވާލަދޭން ބޭނުންކަމުގައިވާނަމަ، އެކުދިން ލައްވާ ޅަފަތުގައި ޤުރުއާން ހިތުދަސްކުރުވަން ފައްޓަވާށެވެ. ޅަފަތުގައި ހިތުދަސްކުރަން ފަށައިފިނަމަ، ވަރަށް އަވަހަށް ހިތުދަސްކޮށް ނިންމާލެވޭނެއެވެ. އަދި ޅަފަތުގައި ދަސްކުރާ އެއްޗެހި ހަނދާންނުނެތި ގިނަދުވަހު ހުންނާނެއެވެ.\nޢަރަބި ހަރުބަހެއްގައިވެއެވެ. ޅަފަތުގައި ދަސްކުރާއެއްޗެހި، ގަލުން ކަނޑާނަގާފައިވާ ކުރެހުމެއް ފަދައިން ހިތުގައި ހަރުލާ ހުންނާނެއެވެ.\nމަސްދަރު: ދިސަލަފިއްޔާ (އަލްއަޚް މުޙައްމަދު މަޢޫން ޝަރީފް)\nމެއި 22, 2020 22:25


މަހުމޫދުގެ މަރު: ވައިނޮޅީގެ ދެ ފަރާތަށާއި ބޮލުގެ ހަ ތަނަކަށް ހަމަލާދިން، ވަޅު ކައިރިން ވަޅިއެއް ފެނުނު – Haftha\nMon, 29 November, 2021, 5:26 pm\nދަނގެތީގައި މަރާލި މީހާ ލައިފާ އޮތް ވަޅު --\nމަހުމޫދުގެ މަރު: ވައިނޮޅީގެ ދެ ފަރާތަށާއި ބޮލުގެ ހަ ތަނަކަށް ހަމަލާދިން، ވަޅު ކައިރިން ވަޅިއެއް ފެނުނު\nސާފް ޗެމްޕިއަންޝިޕުގައި ރާއްޖެ ކުޅުނު މެޗަށްފަހު އޭނާ ނުކުތީ ބޭރަށެވެ. އެއީ ރަށުތެރެ ބަލާލުމަށާއި މީހުންނާ ވާހަކަދައްކާލަން އާންމުކޮށްވެސް އޭނާ ގެއިން ބޭރަށް ނުކުމެލާ ވަގުތެކެވެ. ރަށުގެ ބައެއް މީހުން ބުނާ ގޮތުން އޭނާ ގެއިން ނުކުތީ ފޯނެއްގަ އެވެ. ނަމަވެސް އެއީ ހެޔޮ ހާލުގައި މަހުމޫދު އަބޫބަކުރު، 57، އާއިލާގެ މީހުންނަށް ފެނުނު އެންމެ ފަހު ވަގުތުކޮޅެވެ. އެއަށްފަހު އޭގެ ފަހުން އޭނާގެ ހަބަރެއް ނުވެ އެވެ. އިރު އެރިއިރުވެސް ގެއަކަށް ނާދެ އެވެ. އެހެންކަމުން އޭނާ ގެއްލިގެން އުޅޭކަން ހެނދުނު ދިހައެއް ޖަހާކަންހާ އިރު އާއިލާގެ ފަރާތުން ކައުންސިލަށް ހުށަހެޅި އެވެ.\nއެގޮތުން އެންމެ ފުރަތަމަވެސް މަސައްކަތް ކުރީ މަހުމޫދުގެ ފޯނަށް ގުޅާށެވެ. ރިންގުވެ އެވެ. ނަމަވެސް ޖަވާބެއް ނުދެ އެވެ. ފަހުން ފުލުހުންގެ މަސައްކަތުން އެނގުނު ގޮތުގައި، މަހުމޫދުގެ ފޯނު އޮތީ އެ ރަށުގައި އެންމެ އުތުރުގައި ނަގާފައި ހުންނަ ދިރާގު ޓަވަރާ 300 މީޓަރުގެ ތެރޭގަ އެވެ. މޫދު ހުންނަނީ އެ ޓަވަރާ 100 މީޓަރެއްހާ ދުރުގައި ކަމުން، އެންމެ ފުރަތަމަ ބެލީ މޫދެވެ. އެކަމަށް ސީ އެމްބިއުލާންސްވެސް ބޭނުންކުރި އެވެ. ނަމަވެސް ނުފެނުނެވެ.\nރަށު ތެރޭގައި ކަންބޮޑުވުން އުފެދި، މަހުމޫދު ހޯދުމުގެ އޮޕަރޭޝަން ފުޅާކުރި އެވެ. މުއައްސަސާތަކާއި ރައްޔިތުން ގުރޫޕުތަކަށް ބަހާލުމަށްފަހު ނުކުމެ، ރަށު ތެރެއާއި ފަޅުތެރެ އަދި ފަޅުގެތައްވެސް ބަލަން ފެށި އެވެ. އޭގެ ތެރެއިން ގުރޫޕެއް ވަން ފަޅުގެއަކީ ރަށު މީހުން އާންމުކޮށް ހިނގައި ނޫޅޭ މަގެއްގައި ހުންނަ ފަޅުގެ އެކެވެ. އޭރު މެންދުރުފަހު 2:30 ހާއިރުވެއްޖެ އެވެ. އެތަނުން މަހުމޫދު ފެންނާނެ ކަމަށް އުންމީދު ނުކުރި ނަމަވެސް، ގޭ ތެރޭގައި ޓިނު ޖަހާފައި ހުރި ވަޅެއްގެ ޓިނުގަނޑުތައް ކަހާލުމުން ލިބުނީ ސިހުމެކެވެ.\nވައިނޮޅީގެ ދެ ފަރާތުން ވަޅި ހަރާފައި ހުރި\nއެ ވަޅުތެރެއަށް މަހުމޫދު ވައްޓާލާފައި އޮތީ ފައި އެއްސުމަށްފަހު، ބޯކޮޅު ފެންގަނޑުގެ ތެރެއަށެވެ. ފައިކޮޅު އޮތީ މައްޗަށެވެ. ފަޔާއި ބޯ އޮތީ ސުތުލި ގޯންޏަކަށް ލައި އައްސާފަ އެވެ. ވަޅުގައި އޮތް އިރު މަހުމޫދުގެ ހަށިގަނޑުން ޒަހަމްތަކެއް ފެންނާކަށް ނެތެވެ.\nނަމަވެސް ފުލުހުންގެ ފޮރެންސިކް ޓީމުން އެތަނަށް އަންނަންދެން ވަޅުތެރޭގައި މަހުމޫދު ބާއްވާފައި އޮތުމަށްފަހު، ވަޅު ތެރެއިން އޭނާ ނެގީ ހަވީރު 5:30 އެހާކަންހާއިރު އެވެ. ރަށުން ވާހަކަ ދެއްކި ބައެއް މީހުން ބުނާ ގޮތުން، މަހުމޫދު ވަޅުން ނެގި އިރު، ގިނަ އަދަދެއް ލޭ އައެވެ. އަދި ހިނަވާގެއަށް ގެންގޮސް ބާއްވާފައި އޮތް ފޮތިގަނޑުގައި، ބޮލާ ދިމާލުގައި ލޭ ހުރި ކަމަށް އެރަށު ސިއްހީ މަރުކަޒުން ވަނީ ކަށަވަރު ކޮށްދީފަ އެވެ.\nދަނގެތީ ކައުންސިލު މެމްބަރު ނައީމާ އަހުމަދު “ހަފްތާ” އަށް ވިދާޅުވި ގޮތުގައި، މަހުމޫދުގެ ބޮލުގެ ހަ ތަނަކަށް ވަޅި ހަރާފައި ހުއްޓެވެ. އަދި ކަރުގެ ނޭވާ ހޮޅިއާ ދިމާލަށް ދެ ފަރާތުން ވަޅި ހަރާފައިވެސް ހުއްޓެވެ.\nނައީމާ ވިދާޅުވީ، މަހުމޫދު ވައްޓާލާފައި އޮތް ވަޅު ހުރި ސަރަހައްދާ ކައިރިން ވަޅިއެއް ފެނުނެވެ. ވަޅި ފެނުނީ ގަހަކަށް ޖަހާފައި ހުއްޓަ އެވެ. އެ ވަޅީގައި ލޭ ހުރި ކަމަށް ރަށުގެ ބައެއް ރައްޔިތުން ބުނި ނަމަވެސް، އެ ވަޅިން ލޭގެ އެއްވެސް އަސަރެއް ފެންނަން ނެތް ކަމަށް ނައީމާ ވިދާޅުވި އެވެ. އަދި ފުލުހުން މިހާރު ވަނީ އެ ވަޅި ގެންގޮސްފަ އެވެ.\nތުހުމަތުގެ އިނގިލި ދެ މީހަކަށް\nމަހުމޫދަށް ހަމަލާ ދިން ކަމަށް ރަށު މީހުންނަށް ޝައްކު ކުރެވެނީ ދެ މީހެއްގެ މައްޗަށެވެ. އެކަކީ އެ ރަށުގެ ފިރިހެނަކާއި ތޮއްޑޫ އަންހެނަކަށް ލިބިފައި ހުރި ދަރިއެކެވެ. ދެވަނަ މީހާއަކީ އެ ދެމަފިރިންގެ ތެރެއިން ފިރިހެން މީހާގެ ދޮން ދަރިއެކެވެ. “ހަފްތާ” އަށް މައުލޫމަތު ލިބިފައިވާ ގޮތުގައި އެ ދެމީހުން ކުރިން ދިރިއުޅެމުން އައީ މަންމަ ކައިރީގައި ތޮއްޑޫގަ އެވެ.\nނަމަވެސް މަސްތުވާތަކެތީގެ މައްސަލައެއްގައި އެ ދެމީހުން އެރަށުން ބޭލުމުން ދެން އައިސް އުޅެނީ ދަނގެތީގަ އެވެ. ދިރިއުޅެމުން ދަނީ ބައްޕަގެ ގޭގައެވެ. އެ ދެމީހުން ދަނގެތީގައި އުޅޭތާ އަދި މާގިނަ ދުވަހެއް ވެފައިނުވާ އިރު، މާ ގިނައިން ރަށު މީހުންނާ ވާހަކަ ދައްކައެއްވެސް ނޫޅެ އެވެ. މަސައްކަތެއްވެސް ނުކުރެ އެވެ. ނަމަވެސް މަހުމޫދު ގެއްލިގެން ހޯދަމުން ދިޔަ އިރު، އެމީހުން މަސައްކަތެއްގައި ބުރަކޮށް އުޅުނެވެ.\nމަހުމޫދަކީ ކާޑާއި ގޭސްފަދަ ޒަރޫރީ ގިނަ އެއްޗެހި ރަށަށް ގެންގޮސް އެ އެއްޗެހި ވިއްކަމުންދާ ރަށުގެ ގަދަރުވެރި މީހެކެވެ. އަދި ރަށުގައި އޭނާގެ ކެފޭއަކާއި ސްޕަލައި ދޯންޏެއްވެސް އޮވެ އެވެ. ނަމަވެސް ރަށުގައި އޭޓީއެމެއް ނުހުންނާތީ، އަބަދުވެސް އޭނާގެ ވޮލެޓުގައި ގިނަ އަދަދެއްގެ ފައިސާ ގަނޑުކޮށް ހުރެ އެވެ.\nރަށުގެ ގިނަ ބަޔަކު ތުހުމަތު ކުރާ ގޮތުގައި، މަހުމޫދު މަރާލާފައިވަނީ އޭނާގެ އަތުން ފޭރިގަތުމަށް ނުވަތަ ވައްކަމަކަށްފަހު އެވެ. ސަބަބަކީ މަހުމޫދުގެ ހަށިގަނޑު ފެނުނު އިރު ވޮލެޓު ފެންނާކަށް ނެތެވެ. އަދިވެސް އެ ވޮލެޓެއް ނުފެނެ އެވެ. ދެވަނަ ސަބަބަކީ މަހުމޫދު މަރާލި ކަމަށް ތުހުމަތުވާ ދެމީހުން، މިއަދު މާ ބުރަކޮށް މަސައްކަތެއްގައި އުޅުމެވެ.\nމި މައްސަލައާ ގުޅިގެން ތުހުމަތު ކުރެވޭ ދެ މީހުންނާ ދިމާލަށް ރަށުގެ ރައްޔިތުން ގޮސް ހަމަނުޖެހުން ހިންގަން ފެށުމުން، ފުލުހުން ވަނީ އެދެމީހުން ސްޓޭޝަނަށް ގެންގޮސްފަ އެވެ. ނަމަވެސް ހައްޔަރުކުރިކަން އަދި ކަށަވަރެއް ނުކޮށްދެ އެވެ. އަދި އެ ހާދިސާގެ ތަހުގީގު ކުރުމަށް ފުލުހުންގެ ސީރިއަސް އެންޑް އޯގަނައިޒްޑް ކްރައިމްސް ޑިޕާޓްމެންޓުގެ ހާއްސަ ޓީމެއް މިހާރު ވަނީ އެ ރަށަށް ގޮސްފަ އެވެ.\nMikahala konme meehakah mi raahjeyga himyai dheyne . Rayyithun nukume insaafu hodhaa. Mi raahjeyge shareeathakun insaafeh nulibeyne.\nKobaa Cafe aa bondhumen visnun fulhaakohlan feney


Covid-19: Vaccine Jehithaa Baigadi Iru Nuvanees 70 Aharuge Meehaku Maruvejje - Vaguthu\nކޮވިޑް-19: ވެކްސިން ޖެހިތާ ބައިގަޑިއިރު ނުވަނީސް 70 އަހަރުގެ މީހަކު މަރުވެއްޖެ\nކޮވިޑް-19 އިން ސަލާމަތް ވުމަށް އުފައްދާފައި ކޮވިޑް ވެކްސިން ޖެހިތާ 25 މިނެޓު ނުވަނީސް 70 އަހަރުގެ މީހަކު މަރުވެއްޖެ އެވެ.\nއެމެރިކާގެ ނިއުޔޯކުގައި ހިނގި މި ހާދިސާ އާއި ގުޅިގެން އެޤައުމުން މީޑިޔާތަކުން ރިޕޯޓުކޮށްފައިވާ ގޮތުގައި 70 އަހަރުގެ މީހާ މަރުވީ ވެކްސިން ޖަހައިގެން ގެއަށް ދިޔަ މަގުމަތީގައި އެވެ.\nކޮވިޑް-19 ގެ ވެކްސެން ޖަހައިގެން 15 މިނެޓް ވަންދެން ވެކްސިން ޖެހި ތަނެއްގައި މަޑުކުރަން އޮންނަ އިރު 70 އަހަރުގެ މީހާ 15 މިނެޓް ވަންދެން މަޑުކުރި ކަމަށް ނޫސްތަކުން ރިޕޯޓު ކުރެއެވެ. މި މީހާ މަރުވެފައި ވަނީ ވެކްސިން ސެންޓަރުގައި މަޑުކޮށްގެން ހުރުމަށްފަހު ގެއަށް ދިޔަ މަގުމަތީގައި އެވެ.\nއެމެރިކާގެ ނިއުޔޯކް ގައި 70 އަހަރުގެ މީހެއްގެ ގަޔަށް ވެކްސިން ޖެހިތާ 25 މިނެޓު ނުވަނީ މަރުވެފައިވާކަން ނިއު ޔޯކް ސްޓޭޓް ހެލްތް ކޮމިޝަނުން ހާމަކޮށްފައިވާއިރު މަރުވި މީހާގެ އިތުރު އެއްވެސް މަޢުލޫމާތެއް ހިއްސާ ކޮށްފައެއް ނުވެ އެވެ.\nވެކްސިން ޖެހިފަހުން 70 އަހަރުގެ މީހަކު މަރުވުމާއި ގުޅިގެން ނެރެފައިވާ ނޫސްބަޔާނުގައި ބުނީ އެމީހާ މަރުވީ ވެކްސިނާއި ގުޅިގެން ކުރިމަތިވި އެލާޖިކް ރިއެކްޝްނާއި ގުޅިގެން ކަމަށް ނުބެލެވޭ ކަމަށް ބުނެފައިވެއެވެ.\nނިއު ޔޯކް ސްޓޭޓް ހެލްތް ކޮމިޝަނަރ ހަވާޑް ޒުކާ ބުނީ ކޮވިޑް ވެކް 70 އަހަރުގެ މީހާ މަރުވީ ވެކްސިން ޖެހިތާ 25 މިނެޓުވެސް ނުވަނީސް ކަމަށެވެ. އަދި އެލާޖިކްގެ އެއްވެސް ރިއެކްޝަނެއް އެމީހާ ގައިން ނުފެންނަ ކަމަށް އޭނާ ވަނީ ބުނެފަ އެވެ.\nޒުކާ ބުނީ ސިއްހީ ތަޖުރިބާކާރުން ލަފާދެނީ ކޮވިޑް ވެކްސިނަކީ ރައްކާތެރި ވެކްސިނެއް ކަމަށާއި ނިއު ޔޯކްގެ އެންމެންވެސް ވެކްސިން ޖެހުމަށް އިލްތިމާސް ކުރާ ކަމަށެވެ.\nމިހާތަނަށް އެމެރިކާގެ 42 މިލިއަން މީހުންނަށް ކޮވިޑް-19 ގެ ވެކްސިން ޖަހާފައިވާއިރު އަލަށް އުފައްދާ މި ވެކްސިން ބާޒާރަށް ނެރުމުގެ ކުރީން ކްލިނިކަލް ތިން ޓްރައިލް ފުރިހަމަ ކުރަން ޖެހެއެވެ.\nފެބުރުއަރީ 9, 2021 17:00\nމަރު އައިސް ބައްދަލު ކުރުމުން ވެކްސިން އަކަށް ވެސް ނުހުއްޓުވޭނެ! ޚަބަރުގެ ސުރުހީ މިހެން އޮތުމުން ކިޔާމީހުންނަށް އޮޅުން އަރާނެ!


Khudhumukhutar Netanyahu ge boduvazeer kamugai sikka jahaifi! | ThePress\nހުދުމުހުތާރު ނަތަންޔާހޫގެ ބޮޑުވަޒީރު ކަމުގައި ސިއްކަ ޖަހައިފި!\n03 June 2021, 06:59\nއިޒްރޭލުގައި 12 އަހަރު ދުވަހު ހުދުމުހުތާރު ވެރިކަމެއް ކުރި ބެންޖަމީން ނަތަންޔާހޫ / ފޮޓޯ: ދަ ޓައިމްސް\nގުޅިފައިވާ އާ ސަރުކާރެއް އެކުލަވާލުމަށް، އިޒްރޭލުގެ އިދިކޮޅު ސިޔާސީ ޕާޓީތަކުން އިއްތިހާދީ އެއްބަސްވުމަކަށް އަތުވެއްޖެއެވެ.\nމިއާއެކު ހުދުމުހުތާރު ޔަހޫދީ ލީޑަރު، ބެންޖަމީން ނަތަންޔާހޫގެ 12 އަހަރުވީ ބޮޑުވަޒީރު ކަމުގެ ލަގަބުގައި މިވަނީ ސިއްކަ ޖެހިފައެވެ.\nޔެޝް އެތީޑް ޕާޓީގެ ލީޑަރު ޔެއީރު ލެޕީޑް ވަނީ، 8 ފެކްޝަން އެކުލެވޭ ކޯލިޝަނެއް އެކުލަވާލާފައި ވާ ކަން ކަށަވަރު ކޮށްދީފައެވެ. ކޯލިޝަން އެއްބަސްވުން ބުނާ ގޮތުގައި، އިއްތިހާދީ ސަރުކާރުގައި ފުރަތަމަ ބޮޑުވަޒީރު ކަން ކުރާނީ ކަނާތު ފިޔައިގެ ޔަމީނާ ޕާޓީގެ ލީޑަރު، ނަފްތާލީ ބެނެޓްއެވެ. އޭގެ ފަހުން ލެޕީޑްއެވެ.\nއިޒްރޭލުގެ ކަނާތު ފިޔައިގެ ޔަމީނާ ޕާޓީގެ ލީޑަރު، ނަފްތާލީ ބެނެޓް / ފޮޓޯ: އީޕީއޭ\nއިޒްރޭލުގައި އެކުލަވާލި އިއްތިހާދީ ސަރުކާރުން ވަނީ ލެޕީޑްއާއި ބެނެޓްގެ އިތުރުން އަރަބި އިސްލާމީ ރާމް ޕާޓީގެ ލީޑަރު މަންސޫރު އައްބާސް، އެއްބަސްވުމެއްގައި ސޮއިކުރާ މަންޒަރު ފެންނަ ފޮޓޯއެއް ސޯޝަލް މީޑިއާއަށް ދޫކޮށްލާފައެވެ. އިޒްރޭލުގެ ޔަހޫދީ ފެކްޝަނާއި އަރަބި އިސްލާމީ ފެކްޝަނުން އެއްގަލަކަށް އެރުމަކީ ނާދިރު ކަމެއް ކަމަށް ގިނަ ބަޔަކު ދިޔައީ ބުނަމުންނެވެ.\nއައްބާސް ވިދާޅުވީ މި ނިންމުމަކީ އުނދަގޫ ނިންމުމެއް ކަމަށާ، ގިނަ ދެބަސްވުންތަކެއްވެސް ހިނގި ކަމަށެވެ. ނަމަވެސް އެއްބަސްވުމަކާ ހިސާބަށް އައުމަކީ މުހިންމު ކަމެއް ކަމަށާ، މި އެއްބަސްވުމުގައި، އިޒްރޭލުގެ އަރަބި މުޖުތަމައަށް ބޮޑެތި ފައިދާތަކެއް އެކުލެވިގެން ވާ ކަމަށެވެ.\nކަން މިހެން އޮތް ނަމަވެސް، އިޒްރޭލުގެ އާ ސަރުކާރަށް ހުވާ ކުރެވެން އަންނަނީ ގާނޫނު ހަދާ މަޖިލީހުގެ ރުހުން ލިބިގެންނެވެ. އިޒްރޭލުގެ ރައީސް ރިއުވެން ރިވްލިން ވަނީ، އިއްތިހާދީ އާ ސަރުކާރުގެ މައްޗަށް އިތުބާރު އޮތްތޯ ބެލުމުގެ ވޯޓުގެ ކަންކަން ކުރިއަށް ގެންދިއުމަށް މަޖިލީހުގެ ބައްދަލުވުން، ވީ އެންމެ އަވަހަކަށް ފެށުމަށް ގޮވާލާފައެވެ.\nއިޒްރޭލުގައި 12 އަހަރު ދުވަހު ހުދުމުހުތާރު ވެރިކަމެއް ކުރި ބެންޖަމީން ނަތަންޔާހޫ / ފޮޓޯ: އެންބީސީނިއުސް\nފާއިތުވީ2އަހަރެއްހާ ދުވަހުގެ ތެރޭގައި އިޒްރޭލުގައި4ފަހަރެއްގެ މަތިން އާންމު އިންތިހާބުގެ ވޯޓުލުން ކުރިއަށް ގެންދިޔަ ނަމަވެސް، ސަރުކާރެއް އެކުލަވާލެވޭ ފަދަ އަގުލަބިއްޔަތެއް އެއްވެސް ފަރާތަކަށް ހޯދިފައެއް ނުވެއެވެ. އެންމެ ފަހުން މާޗް މަހު އޮތް އިންތިހާބުގައި އެންމެ ގިނަ ވޯޓު ލިބުނީ ނަތަންޔާހޫގެ ލިކޫޑް ޕާޓީއަށް ކަމުގައި ވީ ނަމަވެސް، ކޯލިޝަން ސަރުކާރެއް އެކުލަވާލުމަށް ނަތަންޔާހޫ ވަނީ ފެއިލްވެފައެވެ.\nއިޒްރޭލުގައި އެކުލަވާލި އިއްތިހާދީ އާ ސަރުކާރަކީ، މި ގަރުނުގެ އެންމެ ބޮޑު އޮޅުވާލުން ކަމަށް ނަތަންޔާހޫ ދަނީ ސިފަކުރަމުންނެވެ. އަދި މި ސަރުކާރަކީ އިޒްރޭލުގެ ރައްޔިތުންނަށް އޮތް ނުރައްކަލެއް ކަމަށް ބުނެ، ނަތަންޔާހޫ ދަނީ ބިރުވެރިކަން އުފައްދަން މަސައްކަތް ކުރަމުންނެވެ.\nމިލިމުގައި ނަތަންޔާހޫ ވެރިކަމުގައި ސިއްކަ ޖަހައިފި މި އީ ކުށްބަހެއް މިގޮތަކަށް ދިވެހިބަހަކު ދިވެހިބަސް ދަންނަމީހަކުނުލިޔާނެ. ސިއްކަ ޖަހާވާހަކައަ މިތާ ގެނެސްފައިއޮތީ ވަކިކަމެއް ނިމުނުކަން ބަޔާންކޮށްދިނުމަށް ކަމަށް ފެނެެއެވެ. ނަމަވެސް ވެރިކަމުގައި ސިއްކަޖެހުމަކުން ވެރިކަން ނިމުނުކަން ދޭހައެއްނުވެއެވެ. ވީމާ ، ރަނގަޅުގޮތަކީ "ވެރިކަން ނިމުމުގެ ސިއްކަ ޖަހައިފި" މިގޮތަށެވެ.


Uhmeedhakee Raees Yameen ah insaafuveri hukumeh libun: Ghassan - vNews.mv\nއުންމީދަކީ ރައީސް ޔާމީންއަށް އިންސާފުވެރި ހުކުމެއް ލިބުން: ޣައްސާން\nރިފާޢަތު Male' | 13 January 2021, 11:54\nކުރީގެ ރައީސް އަބްދުﷲ ޔާމީން އަބްދުލްގައްޔޫމަށް ކުރައްވާ ހުކުމަކީ ނުފޫޒުން އެއްކިބާވެ، އިންސާފުވެރި ހުކުމަށްވުން ކަމަށް ޕީޕީއެމްގެ ނައިބު ރައީސް އަދި ތ. ގުރައިދޫ ދާއިރާގެ މެމްބަރު މުހައްމަދު ޣައްސާން މައުމޫން ވިދާޅުވެއްޖެއެވެ.\nޣައްސާން މިހެން ވިދާޅުވެފައިމިވަނީ ރައީސް ޔާމީނަށް ކްރިމިނަލް ކޯޓުން ކުރި ހުކުމް ހައިކޯޓުގައި އެމަނިކުފާނުގެ ފަރާތުން ކުރި އިސްތިއުނާފުގެ މައްސަލައިގެ ހުކުމް އިއްވުން ފަސްކޮށްފައިވާ ވަގުތެއްގައެވެ.\nޣައްސާން ކުރެއްވި ޓްވީޓެއްގައި ވިދާޅުވީ ހައިކޯޓުން ކަފާލާތު ދެއްވަން ނުފެންނަ ކަމަށް ނިންމެވުމުގެ އެއް ރައުޔަކީ މައްސަލަ ލަސްނުވެ ނިމޭނެ ކަމެވެ.\nއަދި ކްރިމިނަލް ކޯޓުން ކުރި ހުކުމުގެ އިސްތިއުނާފް މައްސަލައިގެ ހުކުމް އިއްވުން ލަސްކުރެއްވި ނަމަވެސް އެ މައްސަލައިގައި ރައީސް ޔާމީންއަށް އިންސާފުވެރި ހުކުމަކަށް އުއްމީދު ކުރައްވާ ކަމަށްވެސް ޣައްސާން ވިދާޅުވިއެވެ.\nރައީސް ޔާމީންއަށް ހުކުމް އިއްވުން ހައިކޯޓުގައި ތާވަލުކޮށްފައި އޮތީ މި މަހުގެ 14 ވަނަ ދުވަހަށެވެ. ނަމަވެސް ހައިކޯޓުން ފަހުން ބުނީ އެ މައްސަލައިގެ ހުކުމް އިއްވުން މި މަހުގެ 21 ވަނަ ދުވަހަށް މިހާރު ފަސްކޮށްފައިވާ ކަމަށެވެ.\nރައީސް ޔާމީންގެ މައްޗަށް 2019ވަނަ އަހަރުގެ ނޮވެމްބަރު މަހު ކްރިމިނަލް ކޯޓުން އިއްވި ހުކުމް ހައިކޯޓުގައި އިސްތިއުނާފު ކުރުމުން އެ މައްސަލަ ހައިކޯޓުން ނިންމީ މިދިޔަ އަހަރުގެ ސެޕްޓެމްބަރު މަހުގެ ތެރޭގައެވެ.\nރައީސް ޔާމީން5އަހަރަށް ޖަލަށް ލުމަށާއި5މިލިއަން ޑޮލަރުން ޖޫރިމަނާ ކުރަން ކްރިމިނަލް ކޯޓުން ހުކުމް ކޮށްފައިވަނީ 2019 ވަނަ އަހަރުގެ ނޮވެމްބަރު މަހުގެ 28 ވަނަ ދުވަހުއެވެ.\nރައީސް ޔާމީންގެ އިސްތިއުނާފު މައްސަލައިގެ ހުކުމް މި މަހުގެ 21 ވަނަ ދުވަހަށް ތާވަލްކޮށްފައިވާއިރު ޔާމީންގެ މައްޗަށް އިތުރު2ދައުވާއެއް މިހާރު ވަނީ އުފުލާފައެވެ.\nއެގޮތުން ރ. ފުއްގިރި ތަރައްގީ ކުރަން ކުއްޔަށް ދޫކުރުމުގެ މުއާމަލާތުގައި މަގާމުގެ ނުފޫޒު ބޭނުން ކުރައްވައި 1.1 މިލިއަން ޑޮލަރު ހޯދައި ސަން ކޮންސްޓްރަކްޝަން އެންޑް އިންޖިނިއަރިން ޕްރައިވެޓް ލިމިޓެޑާއި ސަން އިންވެސްޓްމެންޓް ޕްރައިވެޓް ލިމިޓެޑް ބޭނުންކޮށް އެ ފައިސާ ލޯންޑަކޮށްފައިވާ ކަމަށް ތުހުމަތު ކުރާ މައްސަލައެއްގައި، ރައީސް ޔާމީންގެ މައްޗަށް ދައުލަތުން ވަނީ މަނީ ލޯންޑަރިންގާއި ރިޝްވަތު ޤަބޫލުކުރި ކަމުގެ ދައުވާ އުފުލާފައެވެ.\nދައުލަތުގެ ދައުވާގައި ބުނެފައިވަނީ ފުށްގިރި ކުށްޔަށްދީގެން ރައީސް ޔާމީން ރިޝްވަތުގެ ގޮތުގައި ނެގި 1 މިލިއަން 1 ލައްކަ 18 ހާސް ޑޮލަރާއި ޔާމީންގެ މިލްކިއްޔާތުގައި ހުރި އާމްދަނީއާއި ނުބައްދަލު މުދާ ދައުލަތަށް ނެގުމުގެ އަމުރަކަށް އެދޭ ކަމަށެވެ.\nކްރިމިނަލް ކޯޓު ރާއްޖެ މުހައްމަދު ގައްސާން މައުމޫން ކަޅުފައިސާ ދޮވުން ސިޔާސީ ރައީސް ޔާމީން


ގުރުދާގައި ހިލައުފެދުން - ވިކިޕީޑިއާ\nއާބާދީގެ ކޮންމެ 20 މީހަކުން 1 އަށް އުމުރުގެ ކޮންމެ ވެސް ދުވަސްވަރެއްގައި ގުރުދާގައި ހިލައުފެދުން (އިނގިރޭސި ބަހުން: Renal Stone) ކުރިމަތިވާ ކަމަށް ތަފާސް ހިސާބު ތަކުން ދައްކައެވެ. ގުރުދާގައި އުފެދޭ ހިލައަކީ ތަފާތު މަޢުދަން ތަކާއި، ކްރިސްޓަލް ތައް އެއްވެގެން އުފެދޭ ހަރު މާއްދާ އެކެވެ. ކުޑަކަމުދާއިރު ލޭއައުން، ދަށްބަނޑުން އެއްފަޅިއެއްގައި ރިހުން ފަދަ ކަންކަމަކީ ގުރުދާގައި ހިލައުފެދުމުން ފެނިދާނެ ބައެއް އަލާމާތްތަކެވެ.\nދިޔާތަކެތި ބޭނުންކުރާ މިންވަރު މަދުވުމުން ހަށިގަނޑުން ފެންމަދުވުން، ވަރުބަލި ވަންދެން ކަސްރަތު ކުރުމަށްފަހު ހަށިގަނޑުން ގެއްލިގެންދާ ފެނުގެ ބައި އަބުރައި ހަށިގަނޑަށް ނުލިބުން ފަދަ ކަންކަމަކީ ގުރުދާގައި ހިލައުފެދުމަށް މަގުފަހިކުރާ ކަންތައްތައް ކަމުގައި ބެލެވިފައި ވެއެވެ. މީގެ އިތުރުން ކުޑަކަމުދާ ތަކެތީގެ ކޮންމެ ވެސް ހިސާބެއްގައި ހުރި ކަމެއްގެ ކުޑަކަމުދާ ތަކެތި ބޭރުވުމަށް ހުރަސް އެޅުން، އަދި ކުޑަކަމުދާ ނިޒާމްގައި އިންފެކްޝަން އަށަގަތުން ފަދަ ކަންކަމަކީ ވެސް ގުރުދާގައި ހިލައުފެދުން މެދުވެރިކޮށްފާނެ ކަންތައްތަކެވެ.\nގުރުދާގައި ހިލައުފެދުން ކުރިމަތިކޮށްދާނެ ބައެއް ޙާލަތްތައް ތިރީގައި މިވަނީ އެވެ.\nގައުޓް: މިބަލި ކުރިމަތިވަނީ ކުޑަކަމުދާ ތަކެތީގެ ތެރޭގައި ޔުރިކް އެސިޑް ގިނަވުމުންނެވެ. ނަތީޖާއެއްގެ ޔުރިކް އެސިޑް ހިލަ ގުރުދާގައި އުފެދޭގޮތް ވެއެވެ.\nކުޑަކަމުދާ ތަކެތީގައި ކެލްސިއަމް ގިނަވުން: ގުރުދާގައި ހިލައުފެދުން ކުރިމަތިވާ މީހުންގެ 50 އިންސައްތަ މީހުންނަށް ހިލައުފެދުން ކުރިމަތިވަނީ ކުޑަކަމުދާ ތަކެތީގެ ތެރޭގައި ކެލްސިއަމްގެ މިންވަރު އިތުރުވެގެންނެވެ. ނަތީޖާއެއްގެ ގޮތުން ކެލްސިއަމް ފޮސްފޭޓް ނުވަތަ އޮކްސަލޭޓް އާއި އެއްވެގެން ފޮސްފޭޓް ހިލަ ނުވަތަ އޮކްސަލޭޓް ހިލަ އުފެދުން މެދުވެރި ކުރުވައެވެ.\nއެހެނިހެން ބަލިތައް: ގުރުދާގައި ހިލައުފެދުން މެދުވެރިކުރުވާ އެހެން ބަލިތަކުގެ ތެރޭގައި ކުޑަކަމުދާ ތަކެތީގެ ތެރޭގައި އޮކްސަލޭޓް ގިނަވުން، ތައިރޮއިޑް ގްލޭންޑްގެ މަސައްކަތް އާދަޔާ ޚިލާފަށް އިތުރުވުން، އަދި ބައެއް ކަހަލަ ގުރުދާގެ ބަލިތައް ހިމެނެއެވެ.\nގޮހޮރުގައި އިންފްލެމޭޝަން އުފެދޭ ބަލިތަކާއި، ގޮހޮރުގެ ބައިޕާސް ހަދައިފައި ތިބޭމީހުންނަށް ގުރުދާގައި ހިލައުފެދުމުގެ މައްސަލަ ކުރިމަތިވާލެއް އިތުރުކަން ފާހަގަ ކުރެވިފައި ވެއެވެ.\nބައެއް ކަހަލަ ބޭސްތައް:


ކޭބަލް އެންޑް ވަޔަލެސް\nސްމާޓް ފޯން / ގޫގްލް\nގޫގުލް ޕިކްސެލް ފޯނުތަކުގެ ޒަމާންދަނީތަ؟\nގޫގުލުން ޕިކްސެލް ފޯނުތަކަށް ނަންބަރު ދެމުން އައިސް މިހާރު އުޅެނީ ހަތަރަކާ ހަމައިގަ އެވެ. އެކަމަކު ޕިކްސެލް4އެހާ ރަނގަޅަށް ނުވިކޭ ކަމަށް އެބަ ބުނެ އެވެ.\nޝޯމީން ފޯނެއް ފަތްޖެހޭތޯ މަސައްކަތްކުރަނީ\nސެމްސަންގް ގެލަކްސީ ޒީ ފްލިޕް ކަހަލަ، ފަތްޖެހި ފޯނެއް އުފައްދަން ޝޯމީން ޝައުގުވެރިވެ އެވެ. މި މަސައްކަތުގައި ޝޯމީ އަށް ފަސޭހަކޮށްދޭން ސެމްސަންގް ތައްޔާރު ކަމަށް ވެ އެވެ. އިންޓަނެޓް ޚަބަރުތައް ބުނާ ގޮތުގައި، ގެލަކްސީ ޒީ ފްލިޕްގައި ބޭނުންކުރާ އޯލެޑް ޑިސްޕްލޭ ޓެކްނޮލޮޖީ، ޝޯމީ އަށް ސެމްސަންގުން ފޯރުކޮށްދޭނެ އެވެ.\nއެޗްޓީސީ އަދި މަރެއް ނުވޭ، އާ ފޯނެއް އުފައްދަނީ\nއެޗްޓީސީ އަކީ އެއްއިރެއްގައި ސްމާޓްފޯން މާކެޓްގައި ރަސްކަންކުރި ކުންފުޏްނެކެވެ. ވަރަށް މަޝްހޫރު ފޯނުތަކެއް އެޗްޓީސީން އުފެއްދި އެވެ. އެޗްޓީސީ ފޯނެއް އަތުގައި އޮތުން ޝަރަފަކަށް ވި ޒަމާނެއް ވެސް ހިނގައްޖެ އެވެ.\nކޮރޯނާވައިރަހާ ހެދި އާންމު ރައްޔިތުންގެ ސަލާމަތަށްޓަކައި މި ވަގުތު އެންމެ މުހިއްމު ދައުރެއް އަދާކުރުުގައި ގައުމުތަކުގައި ގުރުބާންވަމުން އަންނަނީ ސިއްހީ އެހީތެރިންނެވެ. ހާއްސަކޮށް ކުރީ ސަފުގައި މަސައްކަތްކުރާ މީހުންގެ ހިދުމަތަކީ އަގުވަޒަން ނުކުރެވޭ ވަރުގެ ހިދުމަތްތަކަތެކެވެ.\nފޭސްބުކުން މޮބައިލް ގޭމިން އެޕެއް\nކޮރޯނާވައިރަހާ ހެދި ކަރަންޓީނުގައި ގިނަ ބަޔަކު ތިބެން ޖެހިފައިވާތީ މި ފޫހި ދަނޑިވަޅުގެ ތެރޭގައި ފޫހިފިލުވައިދޭން ހާއްސަ ގޭމިން މޮބައިލް އެޕެއް ފޭސްބުކުން ލޯންޗްކޮށްފި އެވެ.\nއެޕަލް އާއި ގޫގުލް ކޮންޓެކްޓް-ޓްރޭސިން ފަސޭހަކޮށްދެނީ\nމުޅި ދުނިޔެ ކޮވިޑް-19 އާ ދެކޮޅަށް ހަނގުރާމަކުރަމުން އަންނަ އިރު މިކަމުގައި އެހީވުމަށް އެޕަލް އާއި ގޫގުލް ކުންފުނި ގުޅިގެން ކޮންޓެކްޓް ޓްރޭސިން އެޕެއް އުފެއްދުގެ މަސައްކަތް ފަށައިފި އެވެ.\nވަންޕްލަސް މަރުކާގެ ދެން ނެރެން ހުރި، ވަންޕްލަސް 8ގެ ހުރިހާ ފޯނެއް، 5ޖީ ސަޕޯޓްކުރާނެ ކަމަށް ވަންޕްލަސް އިން ބުނެފި އެވެ. އުފާވެރި ޚަބަރެކެވެ. ހިތާމަވެރި ޚަބަރަކަށް ވެސް ވެދާނެ އެވެ. ސްމާޓްފޯނެއް 5ޖީ ފެންވަރަށް އުފައްދައި، ލާހިކު އަގެއްގައި ވިއްކުމަކީ އަދި ކުރެވެން އޮތް ކަމެއް ނޫނެވެ.\nMarch 03, 2020 1\nވާވޭއާ އެކު ވިޔަފާރިކުރުމަށް ހުއްދަ އަށް އެދި އެމެރިކާ ސަރުކާރަށް ގޫގުލް އިން ހުށަހަޅައިފި އެވެ. ގޫގުލުން މިކަން ކުރަންޖެހުނީ، ވާވޭއާ އެކު ވިޔަފާރިކުރުން އެމެރިކާގެ ކުންފުނިތަކަށް މަނާކޮށްފައި އޮތުމުންނެވެ.\nވައިރަހާ ހެދި ސެމްސަންގް ފަތްޖެހި ފޯނު ފެކްޓަރީ ބަންދު\nސެމްސަންގުން ސައުތު ކޮރެއާގައި ހިންގާ ބައެއް ފެކްޓަރީތައް ބަންދުކުރަން ޖެހިއްޖެ އެވެ. މިއީ އެ ގައުމުގައި ކޮވިޑް-19 ފެތުރެމުން ދާތީ ރައްކާތެރިވުމަށް އެޅި ފިޔަވަޅެއް ކަމަށް އެ ކުންފުނިން ވަނީ ބުނެފަ އެވެ.\nއެންޑްރޮއިޑް 11: ފޯނުގެ ފަހަތުގައި ދެ ޓަކި ޖަހާލާ\nއެންޑްރޮއިޑް ފޯނުތައް ބޭނުންކުރާ ގިނަ ބަޔަކު އަދި ވެސް އެންޑްރޮއިޑް 10 އަށް ބަދަލެއް ނުވެ އެވެ. މިއީ މުޅިން ވާނެ ކަމެއް ވެސް ނޫނެވެ. އެއީ އެންޑްރޮއިޑް 10 ހިންގޭހާ ފެންވަރު، ހުރިހާ ފޯނެއްގައި ނެތުމެމެވެ. ގޫގުލް މޮބައިލް އޮޕަރޭޓިން ސިސްޓަމް، އެންޑްރޮއިޑް އާއިލާގައި ކުރަ އަށް ދެން އޮތީ އެންޑްރޮއިޑް 11 އެވެ.\nވޯޑް، އެކްސެލް އަދި ޕަވަޕޮއިންޓް އެއް އެޕްލިކޭޝަނަކަށް\nއެންޑްރޮއިޑް ސްމާޓްފޯނުތަކުގައި ބޭނުންކުރެވޭ ގޮތަށް، މައިކްރޮސޮފްޓް އޮފީސް ޕެކޭޖްގައި ހިމެނޭ އެންމެ ބާރުގަދަ ތިން އެޕްލިކޭޝަން، ވޯޑް، އެކްސެލް އަދި ޕަވާޕޮއިންޓް އެއްކޮށްލައި އަދި އެއް އެޕްލިކޭޝަނަކަށް ހަދައި އާންމުކޮށްފި އެވެ.\nFebruary 09, 2020 1\nމައިކްރޮސޮފްޓް ސާފަސް ޑުއޯ: ދެން ލަހެއް ނުވާނެ\nމައިކްރޮސޮފްޓުން "ސާފަސް ޑުއޯ"ގެ ނަމުގައި ޑިވައިސްއެއް ނެރެން އުޅޭ ކަމަށް ބުނެ ވާހަކަދެކެވޭތާ ދުވަސްތަކެއް ވެއްޖެ އެވެ. މި ބުނުން މިހާރު ހަގީގަތަކާ ހަމަ އަށް ފޯރައިފި ކަމަށް އެބަ ބެލެވެ އެވެ. ސާފަސް ޑުއޯ ސިފައިގެ ޑިވައިސްއެއް ބަޔަކު ގެންގުޅޭތީ ވަނީ ފެނިފަ އެވެ.\nވަންޕްލަސް ފޯނުތަކުގައި ވަޔަލެސް ޗާޖިން ނުހިމަނާނެ ކަމަށް އެ ކުންފުންޏަކުން ނުބުނެ އެވެ. ނަމަވެސް، އެކަން ކުރެވެން އޮތީ ތަންކޮޅެއް ފަހުގެ މަރުހަލާއެއްގައި ކަމަށް ތަކުރާރުކޮށް ވަނީ ބުނެފަ އެވެ.\nގެލަކްސީ އެސް11އެއް ނޫން، ގެލަކްސީ އެސް20\nމިހެން ދައްކާހާ ވާހަކައެއް ހަގީގަތަކަށް ނުވެ އެވެ. އެކަމަކު ވެސް ދެއްކެވެނީ އެވެ. ސްމާޓްފޯން ޑިޒައިންތަކަށް ގެންނަ ބަދަލުތަކުގެ ސަބަބުން، ފޯނަށް ކޮންމެ ނަމެއް ކިޔަސް، ބޭނުންކޮށްލާ ހިއްވާތީ އެވެ.\nސްމާޓްފޯން ކުންފުންޏެއް ނަމަ، ފަތްޖެހި ފޯނެއް އުފައްދަން ޖެހެ އެވެ. ވަންޕްލަސް ވެސް މި ލިސްޓަށް އަރަނީ އެވެ. ވަންޕްލަސްގެ ފަތްޖެހި ފޯނަށް ކިޔާ ނަމަކީ "ކޮންސެޕްޓް ވަން" އަށް ވެދާނެ ކަމަށް އެބަ ބުނެވެ އެވެ.\nވާވޭ ޕީ40ގައި ގްރެފީން ބެޓެރީ\nސްމާޓްފޯނެއްގައި އެންމެ ފުރަތަމަ ގްރެފީން ބެޓެރީއެއް އަޅުވާނެ ކުންފުންޏަކަށް ސެމްސަންގް ވާނެ ކަމަށް ބެލެވުނެވެ. އެހެން ނަމަވެސް، މަސްރަހުގައި ވާހަކަތައް ހުރި ގޮތުން، އެ ޝަރަފު އެންމެ ފުރަތަމަ ހޯދާނެ ކަމަށް މިހާރު ބުނެވެނީ ވާވޭ އެވެ. ވާވޭ ޕީ40 ގައި ގްރެފީން ބެޓެރީއެއް އަޅުވަފާނެ ކަމަށް އެބަ ބެލެވެ އެވެ.\nއެންޑްރޮއިޑް "ފޯކަސް މޯޑް" ބީޓާ މަރުހަލާއިން ބޭރަށް\nއެންޑްރޮއިޑް "ފޯކަސް މޯޑް" އަކީ ސްމާޓްފޯން ފީޗާއެކެވެ. މަސައްކަތްކުރަނީ "ޑު ނޮޓް ޑިސްޓާބް"އާ ދާދި އެއް ގޮތަކަށެވެ. ބޭނުމަކީ އޮފީސް މަސައްކަތުގައި އުޅޭއިރު ނުވަތަ އެ ޒާތުގެ މުހިންމު ކަމެއްގައި ޝާމިލްވެވިފައި ވަނިކޮށް، ވައިބާ، ޓްވީޓާ، ޓެލެގްރާމް އަދި ފޭސްބުކް ފަދަ އެޕްލިކޭޝަންތަކުން އަންނަ ނޮޓިފިކޭޝަންތައް އަދި މެސެޖްތައް...\nއެންޑްރޮއިޑް 11: ބްލޫޓޫތު ކަނޑައިގެން ނުދާނެ\nސްމާޓްފޯނުތަކަށް އިތުބާރުކޮށް އޭގެ މައްޗަށް މުޅި ހަޔާތް ދޫކޮށްލެވޭ ހިސާބަށް ދުނިޔެ މި އޮތީ އައިސްފަ އެވެ. މި ފަދަ ފަސޭހަތައް އީޖާދުކުރެވޭތޯ ސްމާޓްފޯން އުފައްދާ ކުންފުނިތަކުން ވެސް އަންނަނީ އަބަދުވެސް ވިސްނަމުންނެވެ. އެންޑްރޮއިޑް އޮޕަރޭޓިން ސިސްޓަމްގައި ގޫގުލުން ހިމަނަން އުޅެނީ ވެސް މި ބުނި ކަހަލަ ފަސޭހައެކެވެ.\nމޯޝަން ސެންސް: ޕިކްސެލް4ގައި ރާޑަރު ޓެކްނޮލޮޖީ\nގޫގުލް "ޕިކްސެލް 4" އަދި "ޕިކްސެލް4އެކްސްއެލް" ގައި ހިމެނޭ އެންމެ ބާރުގަދަ ފީޗާ އަކީ "މޯޝަން ސެންސް" އެވެ. މިއީ ފޯނުގެ ސްކްރީންގައި ނުޖެހޭ ފަށުގައި ކުރެވޭ ހަރަކާތްތައް، ފޯނަށް ބުނެދޭ ޓެކްނޮލޮޖީއެކެވެ. ޕިކްސެލް 4ގެ ފޯނުތަކުގައި މި ޓެކްނޮލޮޖީ ގާއިމުކުރުމަށް ބޭނުންކޮށްފައި ވަނީ "ސޮލީ" ޗިޕް އެވެ. މި ޓެކްނޮލޮޮޖީ އަށް "ރޭޑާ ޓެކްނޮލޮޖީ"އޭ...\nފޯނު އެޑިކްޝަނަށް ގޫގުލް ދޭ ހައްލަކީ "ޕޭޕަ ފޯން"\nސްމާޓްފޯނަށް ދެވިހިފައި އެއާ ނުލައި މިހާރު ހިނދުކޮޅަކަށް ވެސް ނޫޅެވޭ މީހުން ބައިވަރެވެ. އެކަމަކު މި އާދައިގެ ސަބަބުން ވަރަށް ގިނަ ނޭދެވޭ ކަންކަން ދަނީ ކުރިމަތިވަމުންނެވެ. ފޯނު އެޑިކްޝަން ނުވަތަ ޑިޖިޓަލް އެޑިކްޝަނުން މީހުން ސަލާމަތްކުރެވޭތޯ ގޫގްލް އިން މިހާރު މި ވަނީ އާ ގޮތެއް ތައާރަފުކޮށްފަ އެވެ. އެއީ "ޕޭޕަ ފޯން" އެވެ. މިއީ...


Suood DJA ah haazirukoh bayaaneh nagaifi | Mihaaru\nކުރީގެ ބަންޑާރަ ނައިބު ހުސްނުއްސުއޫދު (ވ) މިއަދު ޑީޖޭއޭ އިން ނުކުމެވަޑައިގަންނަވާ އިރު، އަރިހުގައި ވަކީލް ނޫރުއްސަލާމް އަބޫބަކުރު. --- ފޮޓޯ: ނިޝާން އަލީ/ މިހާރު\n24 އެޕްރީލް 2019 - 16:34 11 comments\nރާއްޖެ ޓީވީގެ ޕްރޮގްރާމެއްގައި ކުރީގެ ބަންޑާރަ ނައިބު ހުސްނުއްސުއޫދު ދެއްކެވި ވާހަކަތަކާ ގުޅިގެން ޑިޕާޓްމަންޓް އޮފް ޖުޑިޝަލް އެޑްމިނިސްޓްރޭޝަން (ޑީޖޭއޭ) އަށް އޭނާ މިއަދު ހާޒިރުކޮށް ބަޔާނެއް ނަގައިފި އެވެ.\nމިދިޔަ އާދިއްތަ ދުވަހުގެ ރޭ ރާއްޖެ ޓީވީގެ "ފަލަސުރުޚީ" ގެ ޕްރޮގްރާމްގައި ސުއޫދު ވަނީ ސުޕްރީމް ކޯޓުގެ ފަނޑިޔާރުންނަށް އިތުބާރު ނެތް ކަމަށާއި އެ ހުރިހާ ބޭފުޅުން މަގާމުން ދުރުކުރަން ޖެހޭނެ ކަމަށް ވިދާޅުވެފަ އެވެ. އެހެންވެ، ސުޕްރީމް ކޯޓުން ވަނީ އެ މައްސަލަ ބަލަން ނިންމައިފަ އެވެ.\nސުއޫދު "މިހާރު" އަށް މިއަދު ވިދާޅުވީ ސުޕްރީމް ކޯޓުގެ ދަށުން ހިންގަމުން އަންނަ ޑީޖޭއޭ އަށް އޭނާ ހާޒިރުކޮށް، އެ ވާހަކަތައް ދެއްކެވީ ކޮން މަގުސަދެއް ހާސިލް ކުރަންތޯ އެތަނުން އެހި ކަމަށެވެ. ސުއޫދު ވިދާޅުވި ގޮތުގައި އޭނާއާ ސުވާލު ކުރެއްވީ ޑީޖޭއޭ އާއި ސުޕްރީމް ކޯޓުގެ އިސް ބައެއް ބޭފުޅުންނެވެ.\n"އަޅުގަނޑު ދެންނެވިން މަގުސަދެއް ނެތޭ. ހިޔާލުފާޅުކުރުމުގެ މިނިވަން ކަމޭ ބޭނުންކުރީ. އެއީ އަޅުގަނޑު އަމިއްލަ ހައިސިއްޔަތުން ދެއްކި ވާހަކައެއް ކަން ފާހަގަކުރީ،" ސުއޫދު ވިދާޅުވި އެވެ.\nސުއޫދު ވިދާޅުވި ގޮތުގައި އޭނާ ހުންނެވީ ޝަރުއީ ނިޒާމަށް ބަދަލު ގެނެވޭ ފެންވަރުގެ މަގާމެއްގައެއް ނޫނެވެ. ސުޕްރީމް ކޯޓުގެ ފަނޑިޔާރުން ވަކި ކުރަންޖެހޭ ކަމަށް ވިދާޅުވީ އެއީ ޝަރުއީ ނިޒާމަށް ރައްޔިތުންގެ އިތުބާރު ހޯދުމަށް ކުރަން ޖެހޭ ކަމަކަށް ވާތީ ކަމަށް އޭނާ ވިދާޅުވި އެވެ.\nސުޕްރީމް ކޯޓުން ބުނީ، ސުއޫދު އެ ޕްރޮގްރާމްގައި ޝަރުއީ ދާއިރާއާ ބެހޭގޮތުން ދެއްކެވި ވާހަކަތަކާ ގުޅިގެން އެ މައްސަލަ ބަލަން ނިންމީ ކޯޓުގެ ހުރުމަތް ރައްކާތެރި ކުރުމުގެ ގަވާއިދާއި ގާނޫނީ ވަކީލުންގެ ގަވާއިދުގެ ދަށުން އެ މައްސަލަ ބަލަން ސުޕްރީމް ކޯޓުގެ ފަނޑިޔާރުންގެ މަޖިލީހުން ނިންމުމުން ކަމަށެވެ.\nމީގެ ކުރިން ވެސް ޝަރުއީ ދާއިރާގެ އެކި ކަންކަމަށް ފާޑު ވިދާޅުވެގެން ސުއޫދާއި އެހެން ބައެއް ވަކީލުން ސުޕްރީމް ކޯޓުން ވަނީ ސަސްޕެންޑްކޮށް، އެ ވަކީލުންގެ މައްސަލަ ބަލައިފަ އެވެ. އެކަމަކު، ފަހުން، އެ ހުރިހާ ވަކީލުންނަށް ކޯޓުތަކުގައި ވަކާލާތު ކުރުމުގެ ފުރުސަތު ސުޕްރީމް ކޯޓުން ވަނީ ދީފަ އެވެ.\nސުއޫދު އެންމެ ފުރަތަމަ ސަސްޕެންޑް ކުރީ 54 ވަކީލަކު ސޮއިކޮށް ސުޕްރީމް ކޯޓަށް ހުށަހެޅި ޕެޓިޝަނަކާ ގުޅިގެންނެވެ. އޭނާގެ އެ ސަސްޕެންޝަން އުވައިލީ، މިދިޔަ އަހަރުގެ ފެބްރުއަރީ މަހުގެ ފަސް ވަނަ ދުވަހުގެ ރޭ، ސަރުކާރުން ކުއްލި ނުރައްކަލުގެ ހާލަތުގެ އިއުލާން ކުރުމާ އެކު އެވެ. އޭގެ ފަހުން މިދިޔަ އަހަރުގެ ސެޕްޓެމްބަރު މަހުގެ ތެރޭގައި ވެސް ސުއޫދު ވަނީ ސަސްޕެންޑްކޮށްފަ އެވެ.\nގޮތް ނޭނގޭ މަރުތަކާއި މީހުން ގެއްލުވައިލުމުގެ މައްސަލަތައް ތަހުގީގުކުރަން އުފައްދާފައިވާ ރިޔާސީ ކޮމިޝަނުގެ ރައީސް ކަން ވެސް ކުރައްވައި ސުއޫދު ބައެއް ފަނޑިޔާރުންނާއި ގޭންގުތަކާ ގުޅުން ގޮތް ކަމަށް ވިދާޅުވެ ދެއްކެވި ވާހަކަތަކާ ގުޅިގެން ކްރިމިނަލް ކޯޓަށް ހާޒިރުކޮށް، އޭނާގެ މައްސަލަ ބެލި އެވެ.\nއިތުރު ލިޔުންތައް ފަނޑިޔާރުން ސުޕްރީމް ކޯޓް ޖުޑީޝަލް އެޑްމިނިސްޓްރޭޝަން ޖުޑީޝަރީ ހުސްނުއް ސުއޫދު (ސުޕްރީމް ކޯޓުގެ ފަނޑިޔާރު)


ރާއްޖޭގައި މެރިކަލްޗަރ ވިޔަފާރި ކުރިއެރުވުމުގެ އެމްޑީޕީގެ ސިޔާސަތު އިފްތިތާޙް ކުރުމުގެ ޙަފްލާ މާދަމާ އޮންނާނެ – Maldivian Democratic Party\n19 އޭޕްރީލް 2013\nރާއްޖޭގައި މެރިކަލްޗަރ ވިޔަފާރި ކުރިއެރުވުމުގެ އެމްޑީޕީގެ ސިޔާސަތު އިފްތިތާޙް ކުރުމުގެ ޙަފްލާ މާދަމާ އޮންނާނެ\nދިވެހިރައްޔިތުންގެ ޑިމޮކްރަޓިކް ޕާޓީ )އެމްޑީޕީ(ގެ ރިޔާސީ ކެންޑިޑޭޓް ރައީސް މުޙަންމަދު ނަޝީދު، މާދަމާ ) 20 އޭޕްރީލް 2013. ހޮނިހިރު ( ހަވީރު 4ޖަހާއިރު ނ. ކެނދިކުޅުދޫގައި ރާއްޖޭގައި މެރިކަލްޗަރ ވިޔަފާރި ކުރިއެރުވުމުގެ އެމްޑީޕީގެ ސިޔާސަތު ޤައުމީ ފެންވަރުގައި އިފްތިތާޙް ކޮށްދެއްވާނެއެވެ.\nއަދި ހަމަ މި ރަސްމިއްޔާތުގެ ވަގުތާ އެކުއެކީ, ރާއްޖޭގެ އެހެން 20 ރަށެއްގައި މި ސިޔާސަތު އިފްތިތާޙް ކުރުން ކުރިޔަށް ގެންދާ ގޮތަށް ވަނި ހަމަޖެހިފައެވެ.\nމިގޮތުން ނ. ކެނދިކުޅުދޫ ގެ އިތުރުން މި ސިޔާސަތު އިފްތިތާޙްކުރެވޭ ރަށްތަކަކީ، ހއ. ބާރަށް، ހދ. މަކުނުދޫ ، ށ. މިލަންދޫ، ރ. އަލިފުށި، ބ. ތުޅާދޫ، ޅ. ކުރެންދޫ، ކ. ދިއްފުށި، އއ. މާޅޮސް، އދ. މާމިނގިލި، ވ. ކެޔޮދޫ، މ. ވޭވަށް، ފ. ފީއަލި، ދ. ބަނޑިދޫ، ތ. ހިރިލަންދޫ، ލ. މާމެންދޫ، ގއ. ގެމަނަފުށި، ގދ. ގައްދޫ، ޏ. ފުއައްމުލައް، އައްޑޫ ސިޓީއިން، މަރަދޫ އަދި މާލެ ސިޓިއިން ވިލިމާލޭގައެވެ.\nމާދަމާ ހަވީރު ކެނދިކުޅުދޫގއި ބާއްވަން ހަމޖެހިފައި ވާ މެރިކަލްޗަރ ވިޔަފާރީގެ އެމްޑީޕީގެ ސިޔާސަތު އިފްތިތާހް ކުރާ ޙަފްލާގެ ކުރިން ރާއްޖޭގައި މެރިކަލްޗަރގެ ވިޔަފާރިކުރާ އަދި ހިންގާ އެކި ފަރާތްޕުޅުތަކާއި މަރިކަލްޗަރގެ ވިޔަފާރިއާ ގުޅުން ހުރި މަސައްކަތްތައް ކުރައްވާ ފަރާތްޕުޅުތަކަށް، އަދި މި ވިޔަފާރިއަށް ޝައުގުވެރިވާ ފަރާތްތަކަށް އަމާޒުކޮށްގެން، އެ އެންމެހާ ފަރާތްތަކަށް ބައިވެރިވެވޭނެ މަސައްކަތު ބައްދަލުވުމެއްވެސް ބާއްވާގޮތަށްވަނީ ހަމަޖެހިފައެވެ. ރައީސް ނަޝީދު ބައިވެރިވެވަޑައިގަންނަވާ މި މަސައްކަތުބައްދަލުވުން އޮންނާނީ މާދަމާ ހެނދުނު ކެނދިކުޅުދޫގައެވެ\nނ. ކެނދިކުޅުދޫގެ އިތުރުން އަނެއް 20 ރަށުގައި ގައި މި ސިޔާސަތު އިފްތިތާޙް ކޮށްދެއްވާނީ ރައީސް ނަޝީދުގެ ސަރުކާރުގެ މިނިސްޓަރުންނާއި، ޕާޓީގެ ޕާލިއަމަންޓްރީ ގްރޫޕްގެ ބޭފުޅުންނާއި އަދި ލީޑަރޝީޕުގެ ބޭފުޅުންނެވެ.\nމިގޮތުން ކެނދިކުޅުދޫގައި ރައީސް ނަޝީދު މި ސިޔާސަތު އިފްތިތާޙް ކޮށްދެއްވުމާއެކު އަނެއް 20 ރަށުގައި މި ސިޔާސަތު އިފްތިތާޙް ކޮށްދެއްވާނީ، ބާރަށުގައި: ހިތަދޫ މެދު ދާއިރާގެ މަޖްލިސް މެމްބަރ މުޙަންމަދު ރަޝީދު )މެޓްރިކްސް މޯޑު(، މަކުނުދޫގައި: މަޖްލިސް މާފަންނު ދެކުނު ދާއިރާގެ މަޖްލިސް މެމްބަރ އިބްރާޙިމް ރަޝީދު )ބޮންޑަ(، މިލަންދޫގައި؛ މަޑަވެލި ދާއިރާގެ މަޖްލިސް މެމްބަރ މުޙަންމަދު ނާޒިމް، އަލިފުށީގައި: ހެންވޭރު ދެކުނު ދާއިރާގެ މަޖްލިސް މެމްބަރ ހާމިދް އަބްދުލް ޤަފޫރް، ތުޅާދޫގައި: މަނަދޫ ދާއިރާގެ މަޖްލިސް މެމްބަރ މުޙަންމަދު ތޯރިޤް، ކުރެންދޫގައި: ބާރަށު ދާއިރާގެ މަޖްލިސް މެމްބަރ މުޙަންމަދު ޝިފާޒް، ދިއްފުށީގައި: އިހަވަންދޫ ދާއިރާގެ މަޖްލިސް މެމްބަރ އަޙްމަދް އަބްދުﷲ، މާޅޮހުގައި: ހުޅުމީދޫ ދާއިރާގެ މަޖްލިސް މެމްބަރ އިލްޔާސް ލަބީބް، މާމިނގިލީގައި: ހިތަދޫ އުތުރު ދާއިރާގެ މަޖްލިސް މެމްބަރ މުޙަންމަދު އަސްލަމް، ކެޔޮދޫގައި: ކޮމަންޑޫ ދާއިރާގެ މަޖްލިސް މެމްބަރ ހުސެން ވަޙިދު އަދި މަހިބަދޫ ދާއިރާގެ މަޖްލިސް މެމްބަރ ރުގިއްޔާ މުޙަންމަދު، ވޭވަށުގައި: ބިލެތްދޫ ދާއިރާގެ މަޖްލިސް މެމްބަރ: އަޙްމަދް ޙަމްޒާ، ފީއަލީގައި: ހޯރަފުށީ ދާއިރާގެ މަޖްލިސް މެމްބަރ އަޙްމަދް ރަޝީދު، ބަނޑިދޫގައި: ކުޅުދުފުށީ އެތުރު ދާއިރާގެ މަޖްލިސް މެމްބަރ އަބްދުލް ޤަފޫރް މޫސާ، ހިރިލަންދޫގައި: ތުޅާދޫ ދާއިރާގެ މަޖްލިސް މެމްބަރ ނާޒީމް ރަޝާދު، މާމެންދޫގައި: މައްޗަންގޮޅި އުތުރު ދާއިރާގެ މަޖްލިސް މެމްބަރ އަލްއުސްތާޛާ މާރިއާ އަޙްމަދް ދީދީ، ގެމަނަފުށީގައި: މާފަންނު އުތުރު ދާއިރާގެ މަޖްލިސް މެމްބަރ އަލްއުސްތާޛް އިމްތިޔާޒް ފަޙްމީ، ގައްދޫގައި: މިލަންދޫ ދާއިރާގެ މަޖްލިސް މެމްބަރ އަލީ ރިޒާ، ފުއައްމުލަކުގައި: ދިއްދޫ ދާއިރާގެ މަޖްލިސް މެމްބަރ އަޙްމަދު ސަމީރް، މަރަދޫގައި: ދާންދޫ ދާއިރާގެ މަޖްލިސް މެމްބަރ މުޙަންމަދް ރިޔާޒް އަދި މާލެ ސިޓިގެ ވިލިމާލޭގައި ހުޅުހެންވޭރު ދާއިރާގެ މަޖްލިސް މެމްބަރ އަދި އެމްޑީޕީގެ ޗެއަރޕާސަން މޫސާ މަނިކުއެވެ.\nމެރިކަލްޗަރގެ ވިޔަފާރި ފުޅާކުރުމުގެ އެމްޑީޕީގެ ސިޔާސަތު އިފްތިތާޙް ކުރެވޭ 21 ރަށަށް އެމްޑީޕީއިން ހަމަޖައްސާފައިވާ ކޯޑިނޭޓަރުންނަކީ: މާލެ ސިޓީގެ ވިލިމާލެއަށް މާލެ ސިޓިގެ ރައީސް، މުޙަންމަދު ރަޝީދު )ބިގޭ(، އައްޑޫ ސިޓީގެ މަރަދޫއަށް ދިވެހިރާއްޖޭގެ ޔުނިވާރސިޓީގެ ކުރީގެ ޗާންސެލަރ ޑރ. މުސްތަފާ ލުތްފީ، ހއ. ބާރަށް އަދި ހދ. މަކުނުދޫއަށް ރައީސް ނަޝީދު ސަރުކާރުގެ އެޑިއުކޭޝަން މިނިސްޓަރ ޝިފާ މުޙަންމަދު، ށ. މިލަންދޫ، ރ. އަލިފުށި އަދި ލ. މާމެންދޫއަށް މައްޗަންގޮޅި އުތުރު ދާއިރާގެ މަޖްލިސް މެމްބަރ އަލްއުސްތާޛާ މާރިއާ އަޙްމަދް ދީދީ، ނ. ކެނދިކުޅުދޫ، ބ. ތުޅާދޫ އަދި ޅ. ކުރެންދޫއަށް ރައީސް ނަޝީދު ސަރުކާރުގެ ފޮރިން މިނިސްޓަރ އަޙްމަދް ނަސީމް، ކ. ދިއްފުށްޓަށް ޕްރޮވިންސް ރައީސް އިރްފާން ޒަކީ، އއ. މާޅޮހަށް، ައދ. މާމިނގިލި އަދި ވ. ކެޔޮދޫއަށް މުޙަންމަދު ޝަފީގު )ޝަފީގުގެ(، މ. ވޭވަށް، ފ. ފީއަލި އަދި ދ. ބަނޑިދޫއަށް ރައީސް ނަޝީދުގެ ސަރުކާރުގެ ފިނޭންސް މިނިސްޓަރ މުޙަންމަދް ޝިޙާބް، ތ. ހިރިލަންދޫއަށް މުޙަންމަދް ޝަރީފް )ސެންކޯ(، ގަ. ގެމަނަފުށި އަދި ގދ. ގައްދޫއަށް ރައީސް ނަޝީދު ސަރުކާރުގެ ހެލްތް މިނިސްޓަރ ޑރ. އައިމިނަތު ޖަމީލް އަދި ޏ. ފުއައްމުލަކަށް ރައީސް ނަޝީދުގެ ސަރުކާރުގެ ޑިފެންސް އެޑްވައިޒަރ އަމީން ފައިސަލްއެވެ\nނ. ކެނދިކުޅުދޫގައި ބާއްވާ މި ޙަފްލާއަށް ނ. އަތޮޅުގެ ރައްޔިތުންނާއި ރާއްޖޭގަ މެރިކަލްޗަރ ވިޔަފާރި ކުރައްވާ އެންމެހާ ފަރާތްތަކަށް ރައީސް ނަޝީދުގެ ފަރާތްޕުޅުން ވަނީ ދަޢުވަތު އަރުވާފައެވެ. އަދި މީގެ އިތުރުން މެރިކަލްޗަރގެ އެމްޑީޕީގެ ސިޔާސަތު އިފްތިތާޙް ކުރެވޭ އެންމެހާ އަތޮޅުތަކުގެ ރައްޔިތުންނަށްވެސް އެރައްޔިތަކު ދިރިއުޅޭ އަތޮޅުގެ މި ސިޔާސަތި އިފްތިތާޙް ކުރާ ރަށުގަ ބާއްވާ ޙަފްލާއަށް ދަޢުވަތު ވަނީ އަރުވާފައެވެ.


Alhugand Ah Aniyaa Libunas Member Akah Adhabeh Liben Beynumeh Noon: Shiyam - Vaguthu\nއަޅުގަނޑަށް އަނިޔާ ލިބުނަސް މެންބަރަކަށް އަދަބެއް ލިބެން ބޭނުމެއް ނޫން: ޝިޔާމް\nމިދިޔަ އަހަރުގެ ޖޫން މަހުގެ ފުރަތަމަ ދުވަހުގެ ދަންވަރު ބޭއްވި ރައްޔިތުންގެ މަޖިލީހުގެ ޖަލްސާއިން އިދިކޮޅު ޕީޕީއެމްގެ ނައިބު ރައީސް އަދި މަޖިލީހުގެ ނައިފަރު ދާއިރާގެ މެންބަރު ނެރުމަށް އެމްޑީޕީގެ މެންބަރުން މަސައްކަތް ކުރި ކުރުމުގެ ތެރޭގައި ލިބިވަޑައިގެންނެވި އަނިޔާތަކުގެ މައްސަލަ ތަހުގީގުކޮށް ނިންމަން ބޭނުންވާ ކަމަށާއި އެކަމަކު އެއްވެސް މެންބަރަކަށް އަދަބެއް ނޫނީ އަނިޔާއެއް ލިބެން ބޭނުން ނުވާ ކަމަށް ޝިޔާމް ވިދާޅުވެއްޖެއެވެ.\nއެ ޖަލްސާގެ ތެރެއިން ތަޅުމުގައި ހަމަނުޖެހުން ހިނގަން ފެށީ ރިޔާސަތުން ޝިޔާމްގެ ނަން އިއްވުމުން ވެސް ތަޅުން ދޫކުރައްވަން އޭނާ ދެކޮޅު ހައްދަވަން ފެށްޓެވި ހިސާބުންނެވެ. އޭނާ ތަޅުމުން ނެރުނީ އެމްޑީޕީގެ މެންބަރުންތަކެއް އޭނާ ވަށާލައި "ހިފައިގަނެގެން" ގެންގޮހެވެ. ޝިޔާމް އަޑުގަދަ ކުރައްވަން ފެށްޓެވީ މަޖިލީހުގެ ރިޔާސަތުން ވާހަކަ ދައްކަވަމުން ގެންދަވަނިކޮށް އެ ވާހަކައަށް ވެސް ހުރަސް އެޅޭ ވަރަށެވެ.\nމި މައްސަލަ ބަލައިދޭން އެދިވަޑައިގެން ޕީޕީއެމްގެ ޕާލިމެންޓްރީ ގްރޫޕްގެ ލީޑަރު، އޭދަފުށި ދާއިރާގެ މެންބަރު އަހުމަދު ސަލީމް ރައްޔިތުންގެ މަޖިލީހުގެ އިމްތިޔާޒު އަދި ސުލޫކު ކޮމިޓީއަށް ފޮނުވިއެވެ. އެކަމަކު އެ ކޮމިޓީގައި މައްސަލަ ބަލަމުންދާތާ މިހާރު ހަ މަހަށް ވުރެ ގިނަ ދުވަސްވެގެން ދިޔައީއެވެ. އެމްޑީޕީގެ މެންބަރުން ވިދާޅުވާ ގޮތުގައި މައްސަލަ ލަސްވަމުން ދަނީ ކޮމިޓީގައި ތިއްބަވާ އިދިކޮޅު ޕީޕީއެމްއާއި ޕީއެންސީގެ މެންބަރުން އެއްބާރުލުން ނުދެއްވާތީއެވެ.\nމި ގޮތުން މި ކަމަށް ޓަކައި ސުލޫކު ކޮމިޓީގެ ތެރެއިން އެންމެ ފުރަތަމަ ނެގުނު ސަބް ކޮމިޓީގެ މުގައްރިރަކަށް ހަމަޖެއްސެވީ ވެސް ޕީއެންސީގެ ޕާލިމެންޓްރީ ގްރޫޕްގެ ލީޑަރު، މަޑުއްވަރީ ދާއިރާގެ މެންބަރު އާދަމް ޝަރީފްއެވެ. އެކަމަކު ކޮމިޓީގެ ބައްދަލުވުމެއް ތާވަލު ނުކޮށް މާ ފަހުން ކޮމިޓީއިން އިސްތިއުފާ ދެއްވީ ކަމަށް އެމްޑީޕީގެ ބައެއް މެންބަރުން ވިދާޅުވިއެވެ.\nދުވަސްތަކަކަށް ފަހު މި މައްސަލަ ދިރާސާ ކުރަން މިއަދު ބޭއްވި ކޮމިޓީއަށް ނައިފަރު ދާއިރާގެ މެންބަރު ޝިޔާމް ހާޒިރު ކުރިއެވެ. އަދި ޝިޔާމަށް ގިނަ ސުވާލުތަކަށް އެމްޑީޕީގެ މެންބަރުން އަމާޒު ކުރެއްވިއެވެ. މި ގޮތުން ރިޔާސަތުން ނަން އިއްވި ކަން އެނގިވަޑައިގަންނަވާތޯއާއި ސާޖެންޓް އޮފް އާމްސް ތަޅުމުން ނެރުމަށް މަސައްކަތް ނުކުރައްވާތޯއާއި އަނިޔާވެރި ގޮތަކަށް އެއްވެސް މެންބަރަކު އަތްލާފައިވޭތޯ ސުވާލު ކުރެއްވިއެވެ.\nމި ސުވާލުތަކުގެ ޖަވާބުގައި މެންބަރު ޝިޔާމް ވިދާޅުވީ އެ ދުވަހު ހިނގައިދިޔަ ކަންކަމަކީ ތަހުޒީބު މުޖުތަމައެއްގައި ގާނޫނު ހަދާ މަޖިލީހުގައި ހިނގައިގެން ވާނެ ކަމެއް ނޫން ކަމަށެވެ. އެއްވެސް ހާލަތެއްގައި މަޖިލީހުގެ އެއް މެންބަރަކު އަނެއް މެންބަރުގެ ރުހުމެއް ނެތި އެ މެންބަރެއްގެ ހަށިކޮޅުގައި އަތް ލައިގެން ނުވާނެ ކަމަށް ޝިޔާމް ވިދާޅުވިއެވެ.\n"އަޅުގަނޑަށް އެ ދުވަހު އަނިޔާ ލިބުނު، މިފަދަ ގޮތަކަށް އެއްވެސް މެންބަރަކާ މެދު ވުމަށް ދެކުމަކީ އަޅުގަނޑު އެދޭނެ ކަމެއް ނޫން،" ޝިޔާމް ވިދާޅުވިއެވެ.\nޝިޔާމް ވިދާޅުވީ މަޖިލީހުގެ ސުލޫކު ކޮމިޓީގައި މައްސަލަ ދިގުލައިގެންދާތީ ހިތާމަ ކުރައްވާ ކަމަށެވެ. ފުލުހަށް އެ މައްސަލަ ހުށަހެޅުއްވިއިރު ފުލުހުން ވެސް އެ މައްސަލަ ބަލަމުން ނުގެންދާ ކަމަށް ޝިޔާމް ވިދާޅުވިއެވެ. ޝިޔާމް ދެން ވިދާޅުވީ އެއވެސް މެންބަރަކަށް އަދަބެއް ލިބެން އޭނާ އެދިވަޑައިނުގަންނަވާ ކަމަށެވެ.\n"އަޅުގަނޑު ހިތާމަ ކުރަން މި މައްސަލައަށް މިހާ ގިނަ ދުވަސް ވަމުން ދާތީވެ، އަޅުގަނޑު ބޭނުމެއް ނޫން މި މައްސަލާގައި އެއްވެސް މީހަކަށް އެއްވެސް ކަހަލަ އަދަބެއް ލިބޭކަށް، އެހެން ނަމަވެސް އަޅުގަނޑު އެދެނީ މިފަދަ އަމަލުތައް ތަކުރާރުވިޔަ ނުދިނުމަށް މަސައްކަތް ކުރަން،" ޝިޔާމް ވިދާޅުވިއެވެ.\nޝިޔާމް ވިދާޅުވީ މެންބަރުން އޭނާގެ ގައިގައި އަތްލާފައި ވަނީ ނުގަބޫލުގައި ކަމަށެވެ. މަޖިލީހުގެ ތަޅުމުން ނުނުކުންނަން ހުންނެވި މެންބަރަކު އެ ގޮތަށް ގަދަކަމުން ގެންދެވުމުން އަނިޔާ ވާނެ ކަމަށާއި އަނިޔާތަކެއް ލިބުނު ކަމަށް އޭނާ ވިދާޅުވިއެވެ. އެކަމަކު އަނިޔާ ކުރުމުގެ ނިޔަތުގައި މެންބަރަކު ގަސްތުގައި އަތްލި ކަމެއް އެނގިވަޑައިނުގަންނަވާ ކަމަށް އޭނާ ވިދާޅުވިއެވެ.\nމި މައްސަލަ މަޖިލީހުގެ ކޮމިޓީއިން ބެލުމަށާއި ފުލުހުންގެ ތަހުގީގު ހުއްޓިފައި އޮތް ސަބަބު ވެސް ބެލުމަށް ޝިޔާމް އެދިވަޑައިގެންނެވިއެވެ. މެންބަރަކަށް އަދަބެއް ލިބެން ބޭނުން ނުވި ނަމަވެސް ތަހުގީގު ފުރިހަމަ ކުރަން ބޭނުންވާ ކަމަށް ވިދާޅުވިއެވެ. ދައުވާ ކުރުމުގެ މަރުހަލާއަކަށް ދާނަމަ އެ މަރުލަހާއިން ވާހަކަ ދައްކައިގެން ވެސް ކަންކަން ހައްލު ކުރެވިދާނެ ކަމަށް ގަބޫލު ކުރައްވާ ކަމަށް އޭނާ ވިދާޅުވިއެވެ.


Hinmafushi jalu officerun aai gaidheen Covid-19 ah test kuranee\nހިންމަފުށީ ޖަލު އޮފިސަރުންނާއި ގައިދީން ކޮވިޑް-19 އަށް ޓެސްޓު ކުރަނީ\nޖަލު އޮފިސަރުންތަކެއް: ހިންމަފުށީގައި ގައިދީންނާއި ޖަލު އޮފިސަރުން ޓެސްޓު ކުރަނީ -- ފޮޓޯ: ކަރެކްޝަންސް\nކ. ހިންމަފުށީގައި ހުންނަ އައްސޭރި ޖަލުގައި މަސަައްކަތް ކުރާ ޖަލު އޮފިސަރުންނާއި ގައިދީންގެ ކޮވިޑް-19 އަށް ޓެސްޓު ކުރަމުންދާ ކަމަށް މޯލްޑިވްްސް ކަރެކްޝަނަލް ސާވިސް އިން ބުނެފި އެވެ.\nކަރެކްޝަންސްގެ އޮފިޝަލަކު މިއަދު ވިދާޅުވީ ނޭޝަނަލް އިމާޖަންސީ އޮޕަރޭޝަން ސެންޓާ (އެންއީއޯސީ) އާ ގުޅިގެން ހިންމަފުށީ ޖަލު އޮފިސަރުންނާއި ގައިދީންގެ ތެރޭގައި ރެންޑަމް ސާމްޕަލްތަކެއް ނަގަމުން އަންނަ ކަމަށެވެ. މިހާރު ވެސް އެ މަސައްކަތް ކުރިޔަށް ދާތީ މިހާތަނަށް ނަގާފައި ވަނީ ކިތައް ސާމްޕަލް ކަމެއް އަދި ސާފު ނުވާ ކަމަށް އޭނާ ވިދާޅުވި އެވެ.\nހިންމަފުށީ ޖަލުގައި ސާމްޕަލް ނެގުމުގެ މަސައްކަތް ކުރިޔަށް ދާއިރު އެ ރަށުގައި ރީހެބްގައި ހުންނަ ތިން މީހަކު ވަނީ ކޮވިޑް-19 އަށް ޕޮޒިޓިވްވެފަ އެވެ.\nދާދި ފަހުން މާފުށީ ޖަލުގައި ވެސް ގައިދީންނާއި އޮފިސަރުންގެ ސާމްޕަލްތައް ވަނީ ނަގައި ކޮވިޑް-19 އަށް ޓެސްޓުކޮށްފަ އެވެ. އަދި ހުރިހާ ސާމްޕަލްތަކެއް ކޮވިޑް-19 އަށް ނެގެޓިވްވެފައިވާ ކަމަށް ކަރެކްޝަންސް އިން ބުންޏެވެ.\nރާއްޖޭގައި ކޮވިޑް-19 އަށް ޕޮޒިޓިވްވި މީހުންގެ އަދަދު ވަނީ 1031 އަށް އަރައިފަ އެވެ. އޭގެ ތެރެއިން އެ ބަލިން ރަނގަޅުވި މީހުންގެ އަދަދު 49 އަކަށް އަރާފައިވާއިރު މިހާތަނަށް ހަތަރު މީހަކު ވަނީ މަރުވެފަ އެވެ.\nމޯލްޑިވްސް ކަރެކްޝަނަލް ސާވިސް އެޗްޕީއޭ ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް


Majilis inthihaabugai 60 percent libeyne: Nasheed | Mihaaru\nމަޖިލިސް އިންތިޚާބުގައި 60 ޕަސެންޓް ލިބޭނެ: ނަޝީދު\n05 ޖެނުއަރީ 2019 - 22:22 30 comments\nއަންނަ އޭޕްރިލްމަހު ބާއްވާ ރައްޔިތުންގެ މަޖިލީހުގެ އިންތިޚާބުގައި އެމްޑީޕީ އަށް 60 ޕަސެންޓް ވޯޓު ހޯދޭނެ ކަމަށް ކުރީގެ ރައީސް މުހައްމަދު ނަޝީދު މިރޭ ވިދާޅުވެއްޖެ އެވެ.\nމަޖިލީސް އިންތިޚާބަށް އެމްޑީޕީގެ ޕްރައިމަރީގައި ވާދަކުރައްވާ ހުސެއިން ޝަމީމް (އަނދުން ހުސެއިން)ގެ ކެމްޕޭން ޖަލްސާގައި ވާހަަކަފުޅު ދައްކަވަމުން ނަޝީދު ވިދާޅުވީ އެމްޑީޕީ އަށް ފާއިތުވި ތިން ދައުރުގައި ވީހެން ދެން ނުވާނެ ކަމަށެވެ.\n"މިފަަހަރު ތަފާތުވާނެ. މިއީ 2009 ނޫން، 2014 އެއް ވެސް ނޫން. މިއީ 2019. ރާއްޖޭގެ ރައްޔިތުންނަށް ސުލްހަވެރި ސިޔާސީ ހަރަކާތް ހިންގުމަކީ ކޮބައިކަމާއި އިންތިޒާމުވެގެން ހިންގާ ސިޔާސީ ހަރަކާތުގެ ބޭނުމަކީ ކޮބައިކަން އަދި ކޮންމެ ސަރުކާރެއްގައި ކޮންމެ ވެރިކަމެއްގެ ކޮންމެ އަމަލަކުން ތިޔަބޭފުޅުންގެ ދިރިއުޅުމަށް އެ އަންނަ ބަދަލު ތިޔަ ބޭފުޅުންނަށް މިއަދު ސާފުވާނެ،" ނަޝީދު ވިދާޅުވި އެވެ.\nނަޝީދު މިހެން ވިދާޅުވުމުގެ ކުރިން، ފާހަގަކުރެއްވީ ފާއިތުވި ތިން ދައުރުގައި ވެސް މަޖިލީހުގެ މެޖޯރިޓީ އެމްޑީޕީއަށް ކާމިޔާބު ނުކުރެވި އޮތް ކަމެވެ. ރައްޔިތުންގެ މަޖިލީހުގެ އިންތިހާބުގައި ވާދަ ކުރައްވާ ބޭފުޅުންނަށް އެހެން ޕާޓީ ތަކުން ޓިކެޓް ދޭ އުސޫލުން ޕްރައިމަރީއަކާ ނުލައި ޓިކެޓް ދިނުމަކީ ރަނގަޅު ކަމެއް ނޫން ކަމަށް ވިދާޅުވި އެވެ. ޕްރައިމަރީ ބޭއްވުމުން އެ ނެރެވެނީ މުޅިން ވެސް ހޮވޭނެ ބޭފުޅުން ކަމަށް ވެސް އެމަނިކުފާނު ވިދާޅުވި އެވެ.\nނަޝީދު ވިދާޅުވި ގޮތުގައި އެމްޑީޕީ އަށް މަޖިލިސް އިންތިހާބު ކާމިޔާބު ނުވެއްޖެ ނަމަ ދެން ވާނެ ގޮތް ރައްޔިތުންނަށް އެނގެ އެވެ. އެއީ އެމްޑީޕީ އަށް ރައްޔިތުން ވޯޓު ދޭން އެއް ސަބަބު ކަމަށް ވިދާޅުވި އެވެ.\n"އަޅުގަނޑަށް ޔަގީން ތިޔަ ބޭފުޅުންގެ ނިންމުން ފުރިހަމަ ވާނެ. އަޅުގަނޑަށް ޔަގީން ތިޔަ ބޭފުޅުން ނިންމަވާފައި ޓިކެޓް ދެއްވާނީ ހޮވޭ ކެންޑިޑޭޓުންނަށް ކަން. އަޅުގަނޑަށް މިއަދު ޝައްކެއް ނުހިނގާ އަޅުގަނޑުމެނަށް 60 ޕަސެންޓް ވޯޓް އިރާދަކުރެއްވިއްޔާ ރައްޔިތުންގެ މަޖިލީހުގެ، 19 ވަނަ ރައްޔިތުންގެ މަޖިލީހުގައި ލިބޭނެ،" ނަޝީދު ވިދާޅުވި އެވެ.\nޖޯޝާ އެކީގައި އެމަނިކުފާނު ވިދާޅުވީ އޭޕްރިލްމަހުގެ ހަވަނަ ދުވަހު ރާއްޖޭގެ ޓީވީތަކުގެ ސްކްރީންތަކުން ނަތީޖާތައް ދައްކާ އިރު ހުރިހާ ގޮނޑިއެއް އޮންނާނީ ރީނދޫކޮށްލާފައި ކަމަށެވެ.\nސަރުކާރަކުން ރައްޔިތުންނަށް ކޮށްދޭން ޖެހޭ ކަންތައްތައް ރަނގަޅު ގޮތުގައި ކުރުމަށާއި ދައުލަތް ރަނގަޅަށް އޮތުމަށް ވެސް ރައްޔިތުންގެ މަޖިލިސް ރަނގަޅުވާން ޖެހޭނެ ކަމަށް ވިދާޅުވަމުން ނަޝީދު މިސާލަކަށް ނެންގެވީ އަވަށްޓެރި ސްރީ ލަންކާ އެވެ. އެގޮތުން އެ ގައުމުގައި އެންމެ ފަހުން އުފެދުނު ސިޔާސީ ގަޑުބަޑު ނިމިގެން ދިޔައީ ޕާލަމެންޓްގެ ސްޕީކަރު އަމަލު ކުރެއްވި ގޮތުން ކަމަށް ވެސް އެމަނިކުފާނު ވިދާޅުވި އެވެ.\n"ދާދި މިދާކަށް ދުވަހުގައި ސިލޯނުގައި ކަންތައް ހިނގި ގޮތް ބައްލަވާ. އެ ރަށް ހަރާބުގެ މަގަށް ނުދިޔަ އެންމެ ބޮޑު ސަބަބަކީ އެތަނުގެ ރައްޔިތުންގެ މަޖިލިސްގެ ރައީސްގެ ގޮތެއް ހުރި ކަން. ގާނޫނީ ދައުލަތެއް ގަބޫލުކޮށް ގާނޫނަށް ބޯލަނބާ ކަން،" މިހާރު އޮތް މަޖިލީހުގެ ކުރީގެ ރައީސް އަމަލު ކުރެއްވި ގޮތަށް ފާޑުވިދާޅުވުމަށް ފަހު ނަޝީދު ވިދާޅުވި އެވެ.\nއެ މަނިކުފާނު ދެން ވިދާޅުވީ ރާއްޖެއަށް ބޭނުން ވަނީ ލަންކާގައި އޮތް ފަދަ ގާނޫނީ ދައުލަތެއް ހިންގަން ބާރުއަޅާ މަޖިލީހެއް ކަމަށެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ރައްޔިތުންގެ މަޖިލިސް އެމްޑީޕީގެ މަޖިލިސް ޕްރައިމަރީ


Ei Shukuru haqqu dhivehi dhariyekeve.(dhevana bai)\nއެއީ ޝުކުރު ޙައްޤު ދިވެހި ދަރިއެކެވެ. (ދެވަނަ ބައި)\nއާދެ! އިބްރާހީމް ދޮށިމޭނާ ކިލެގެފާނުގެ ޢުމުރުފުޅުން އެކާވީސް އަހަރުފުޅުވީތަނާ، އެ ކިލެގެފާނުގެ ބައްޕާފުޅާއެކު ބަނޑޭރިގޭގައި މަސައްކަަތްޕުޅު ކުރައްވާން ފަށްޓަވައިފިއެވެ. އޭރު އެކިލެގެފާނުގެ ބައްޕާފުޅު ހުންނެވީ، ބޮޑު ބަނޑޭރިކަމުގައެވެ. މި ގޮތުގެ މަތިން ދުވަސްތަކެއް ވޭތުވެގެން ހިނގައްޖެއެވެ. ދެން ފެނިގެން ދިޔައީ، އެ ކިލެގެފާނުގެ ބައްޕާފުޅު ބޮޑު ބަނޑޭރިކަމުން އިސްތިއުފާދެއްވި މަންޒަރެވެ. އާދޭހެވެ. ދައުލަތުގެ ކަންތައްތައް ހިނގަމުންދާގޮތް، ޢަލީ ދޮށިމޭނާ ކިލެގެފާނަށް ޤަބޫލުފުޅުކުރައްވަން ދަތިފުޅުވެވަޑައިގަތީއެވެ. ހުރިހާކަމެއް ހިނގަމުންދިޔައީ ޢަލީ ދޮށިމޭނާކިލެގެފާނުގެ ލަފާފުޅާ ދިމާ އިދިކޮޅަށެވެ. އަދި ކިއެއްތަ، ތަށަށްކިޔަނީ މަރިޔަނބުހޭ ވެސް އަހައިނުލިއެވެ. ކަހާތަން ހިރުވައިވެސްނުލިއެވެ. ކަންމިހެންހުރުމާއެކު، ދިވެހިރާއްޖެ ދޫކުރައްވައި، ސިލޯނަށް ވަޑައިގެން ގާލީގައި ވަޒަންވެރިވެ ވަޑައިގަތީއެވެ. ހަމަ އެހެންމެ އޭގެ ކުޑަ ދުވަސްކޮޅެއްފަހުން، އިބްރާހީމް ދޮށިމޭނާ ކިލެގެފާނު ވެސް ސިލޯނަށް ވަޑައިގެންފިއެވެ. އާދެ! ދުވަސްކޮޅެއް ވޭތުވެގެން ހިނގައްޖެއެވެ. ކަންވީގޮތަކީތޯއެވެ…! އާދޭހެވެ. ބޯކެޔޮވަލަކު ހުޅުލީހެން، ޢަލީ ދޮށިމޭނާކިލެގެފާނުގެ ނަންފުޅު މުޅި ސިލޯނުގެތެރޭގައި ފެތުރިގެން ހިނގައްޖެއެވެ. އެ ކިލެގެފާނުގެ މުއްސަނދިކަމާއި، ދީލަތިފުޅުކަމުގެ ސަބަބުން، މަޝްހޫރު ބޭފުޅަކަށްވެއްޖެއެވެ. ހަމަ އެއާއެކު، އިބްރާހީމް ދޮށިމޭނާ ކިލެގެފާނުގެ ނަންފުޅުވެސް ވިދުވަރެއް ފަދައިން، ސިލޯނުގެ ހަތަރުބިތަށް ފޯރައިފިއެވެ. ސިލޯނުގެ އަހުލުވެރިން އިތުބާރުކުރާ މަޤުބޫލު ބޭފުޅަކަށްވެގެން ހިނގައްޖެއެވެ. އަދި ކިއެއްތަ! އެ ދެބަފައިކަލުންގެ ނަންފުޅުވަނީ، ޔޫރަޕާއި ހަމައަށް ވާޞިލުވެފައެވެ.\nއާދެ! ހިޖްރައިން ބާރަ ސަތޭކަ ބަޔާހިވަނަ އަހަރުގެ ޖުމާދުލްއާޚިރާމަހުގެ ދޭއް ވީ ހުކުރު ދުވަހަކީ، އިބްރާހީމް ދޮށިމޭނާ ކިލެގެފާނަށް، ގާލީގެ ތުރުކީ ސަފީރުކަން ލިބިވަޑައިގަތްދުވަހެވެ. އެއީ މީލާދީ ސަނަތުން އަށާރަ ސަތޭކަ ބަޔާހިވަނަ އަހަރުގެ އޭޕްރީލްމަހުގެ އެކާވީސްވަނަ ދުވަހެވެ. ހަމަ އެއާއެކު، ސިލޯނުގައި އޮންނަ އިނގިރޭސިވިލާތުގެ ސަރުކާރުގެ ފަރާތުން، ޖޭ.ޕީ(ޖަސްޓިސް އޮފް ދަ ޕީސް) ކަމުގެ ޢިއްޒަތްތެރި ދަރަޖަ އެކިލެގެފާނަށް ދެއްވައިފިއެވެ.\nސަރަންދީބުގައި މި މަގުން ކަންތައްތައް ކުރިއަށްދާއިރު، މަޙަލްދީބުގެ ޙާލަތަކީ ކޮބައިތޯއެވެ. އާދޭހެވެ. ހިޖްރައިން ބާރަ ސަތޭކަ ބަޔާހިވަނަ އަހަރު ޞަފަރުމަހު، ވިހިވަނަ ދުވަހަކީ، މާލްދީބުގެ ތާރީޚު ދުށް އެންމެދިގު މުއްދަތުގައި…، އާދެ! ސާޅީސްއަށް އަހަރު ވަންދެން، ރަސްކަމުގެ ރަންސަންދާނަ ފަޅުފިލުއްވެވި އައްސުލްތާން މުޙައްމަދު ޢިމާދުއްދީން އިސްކަންދަރު (މުސްކުޅި ބަންޑާރައިން) އަވަހާރަވީ ދުވަހެވެ. މި ރަދުންނަކީ، އިބްރާހީމް ދޮށިމޭނާ ކިލެގެފާނުގެ ބައްޕާފުޅުގެ ދެބެންގެ ދެދަރި ބޭފުޅެކެވެ.\nރަދުން އަވަހާރަވުމުން، ސިންގާސަނާއަށް އިސްކުރެއްވީ، ރަދުންގެ ދެވަނަ ދަރިކަލުން، އައްސުލްޠާން އިބްރާހީމް ނޫރައްދީން ކުލަސުންދުރަ ކައްތިރިބަވަނަ މަހާރަދުންނެވެ. މި ރަދުން ރެދަނލިކުރައްވަން ފެށްޓެވިތާ އަހަރެއް ފާއިތުނުވަނީސް، އިބްރާހީމް ދޮށިމޭނާ ކިލެގެފާނަށް ފަތްކޮޅެއް ފޮނުއްވައިފިއެވެ. މި ފަތްކޮޅުގައި ވަނީ، ރަދުންގެ ބޮޑުވަޒީރުކަމުގެ މަޤާމާއި، ހަވާލުވެވަޑައިގަތުމަށް އެދިވަޑައިގެންފައެވެ. ކަން މިހެން ހުރުމާއެކު، އިބްރާހީމް ދޮށިމޭނާ ކިލެގެފާނު ތުރުކީ ސަފީރުކަމުން ދުރުވެވަޑައިގެން، މާލެވަޑައިގެންފިއެވެ. ކީއްވެގެންތޯއެވެ…. އެއްވެސް ޝައްކެއްނެތެވެ. ޤައުމަށް ލޯބިފުޅުކުރައްވާލެއް ބޮޑުކަމުންނެވެ. ޤައުމަށް ޚިދުމަތްކުރެއްވުމުގެ އިޚްލާޞްތެރި ނިޔަތާއެކީގައެވެ.\nއާދޭހެވެ. ”ދިވެހި އުންމަތް އެތައް ގޮތަކުން ނިދީގައި ޣަރަޤުވެވި ތިއްބާ“ (އަލްމަރުޙޫމް އިބްރާހިމް ޝިހާބުގެ ޅެމަކުން) ބޮޑުވަޒީރެއްގެ ހައިސިއްޔަތުން ޤައުމަށް ޚިދުމަތްކުރައްވާން ފަށްޓަވައި ފިއެވެ. ދުވަސްކޮޅެއް ވޭތުވެގެން ދިޔަތަނާ ކުރިމަތިލައްވަން ޖެހިވަޑައިގަތީ ވަރަށް ވެސް މުހިއްމު މައްސަލައަކާއެވެ. އާދެ! އިނގިރޭސިވިލާތުގެ ކުންފުންޏެއްގެ ފަރާތުން، މާލޭގައި އާގުބޯޓު ދެލިބޭލުމުގެ އިސްޓޭޝަނެއް އުފެއްދުމުގެ މައްސަލައެވެ. އެހެންނަމަވެސް އެ ފަދަ އިސްޓޭޝަނެއް، މާލޭގައި ހެދުމަށް ފެނިވަޑައިނުގަންނަވާކަމުގައި، އިބްރާހީމް ދޮށިމޭނާކިލެގެފާނު ވަކާލާތުކުރެއްވިއެވެ. އެ ކިލެގެފާނަކީ، ދުނިޔެތެރެއަށް ހޭފުޅުލެއްވިފައިވާ ބޭފުޅެއްކަމަށް ވުމުން، މި ކަމަކީ އެހައި އެދެވޭ ކަމެއްނޫންކަން ވިސްނިވަޑައިގަތީއެވެ. އާދޭހެވެ. ”ކުރިން އަދި މާކުރިން ”ހަންފެތުރުމަށް“ ކުރިމިންނަތާ ދެކޮޅަށް،“ (އިބްރާހީމް ޝިހާބްގެ ޅެމަކުން) ދުލެއްނުދެއްވާ އެކަން ހުއްޓުވިއެވެ. މި ޖިހާދުގެ ނަތީޖާއަކަށްވީ، ހިޖުރީ ސަނަތުން ތޭރަ ސަތޭކަ ދެވަނަ އަހަރު ޝައްވާލުމަހުގެ ތެރޭގައި، އެ ކިލެގެފާނަށް ދޮށިމޭނާކަމަށް ކޮލިލެއްވުމެވެ.\nއާދެ! އައްސުލްޠާން އިބްރާހީމް ނޫރައްދީން ކުލަސުންދުރަ ކައްތިރިބަވަނަ މަހާރަދުން ރަސްކަމުން އިސްތިއުފާދެއްވައި، އައްސުލްޠާން މުޙައްމަދު މުޢީނުއްދީން އައްޘާނީ ކުޑަބަންޑާރައިން ރަސްކަމަށް އިސްވެވަޑައިގަތްއިރުގައި ވެސް، ބޮޑުވަޒީރަކަށް ހުންނެވީ އިބްރާހިީމް ދޮށިމޭނާ ކިލެގެފާނެވެ. ހަމަ އެހެންމެ އައްސުލްޠާން އިބްރާހީމް ނޫރައްދީން ދެވަނަ ފަހަރަށް ރަސްކަމަށް އިސްވެވަޑައިގަތުމަށްފަހު، ވޭތުވެގެންދިޔަ ހަތަރު އަހަރު ބޮޑުވަޒީރުކަން ކުރެއްވެވީ ވެސް، އެ ކިލެގެފާނެވެ. އެދުވަސްވަރުގެތެރޭގައި، ބޭރުކަރަތަކުން ދިވެހިރާއްޖެއަށް ގެންނަ ތަކެތީން، މަޢުމޫލު (އިމްޕޯޓު ޑިއުޓީ) ނަގާގޮތަށް ހަމަޖެއްސެވީ އެކިލެގެފާނެވެ. ހަމަ އެއާއެކު ރާއްޖެއިން ބޭރުކުރެވޭ ބައެއް ތަކެތިން ވެސް ޑިއުޓީ ނެގިގެންދިޔައެވެ. އާދެ! މިއީ އެ ކިލެގެފާނުގެ ޚިދުމަތްތަކުގެތެރެއިން ޚާއްސަގޮތެއްގައި ފާހަގަކޮށްލަންޖެހޭ ކަމެކެވެ. މީގެ އިތުރުން މުޙައްމަދު ޢިމާދުއްދީންގެ ރަސްކަމުގެ ކުރީކޮޅުގައި، މާލޭގެ ވަށައިގެން ތޮށިލެއްވުމުގެ އެންމެ އިސްވެރިޔަކީ އެ ކިލެގެފާނޭ ދެންނެވުމަކީ ދޮގެއްތޯއެވެ.\nދިވެހި ސިންގާސަނާއަށް ދެވަނަފަހަރަށް އިސްވެ ވަޑައިގަތް، މުޙައްމަދު ޝަމްސުއްދީންގެ ރަސްކަމުގައި ވަޒީރުލް އަޢުޡަމްގެ މަޤާމުގައި ހުންނެވީ ވެސް، އެ ކިލެގެފާނެވެ. އެ ކިލެގެފާނުގެ ލަފާފުޅުގެމަތިން، މި ދައުރުގައި ޤައުމަށް ނުހަނު ގިނަ އިޞްލާޙުތަކެއް ގެނެވުނެވެ. އޭގެތެރޭގައި މަޙަލްދީބާއި، ސަރަންދީބާ ދެމެދުގައި ޕޯސްޓު ހިންގަވާން ފެއްޓެވުން ހިމެނެއެވެ. މުޙައްމަދު ޝަމްސުދީން ރަދުންގެ ދޮށީދަރިކަލުން ޙަސަން ޢިއްޒުއްދީނާއި، ސުއްމުވުލް އަމީރު މުޙައްމަދު ފަރީދު ދީދީއާއި، އަލްއަމީރު ޙަސަން ފަރީދު ދީދީއާއި، ސުއްމުވުލް އަމީރު މުޙައްމަދު އަމީން ދޮށިމޭނާކިލެގެފާނާއި، އަލްމަރުޙޫމް ޙުސައިން ޙިލްމީ ދީދީއާއި، އަލްމަރުޙޫމް އަޙްމަދު ކާމިލް ދީދީ ރާއްޖެއިން ބޭރަށް ކިޔަވައިދެއްވަން ފޮނުއްވެވުން ހިމެނެއެވެ.\nމިއީ ތަޢުލީމީ ގޮތުން އެޅިގެންދިޔަ ވަރަށް ވެސް މުހިއްމު، ވަރަށް ވެސް ހަރުދަނާ ފިޔަވަޅެއްމެއެވެ. އެއްވެސް ޝައްކެއްނެތެވެ. އެކިލެގެފާނުގެ އަގުހުރި ޚިދުމަތްތައް ގިނަގުނަވެގެންވެއެވެ. އެހެންނަމަވެސް…. އެހުރިހައި ޚިދުމަތްތަކެއް ވެސް ކޮށްދެއްވާފައިވަނީ، އެތައް ޤުރްބާނީއަކާ އެކުގައެވެ. ”އެކި ފަހަރު އެކި މިންވަރަށް، ހަލަބޮލިވެފައިވާ ކަނޑުތެރޭ“ ( ސުއްމުވުލްއަމީރު މުޙައްމަދު އަމީން) ކުރެއްވެވި ހިންމަތާއި މިންނަތުންނެވެ. މި ގޮތުގެ މަތިން ގާތްގަނޑަކަށް ސާޅީސް އަހަރު ވަންދެން ދިވެހިޤައުމަށް ޚިދުމަތްކުރެއްވެވިއެވެ. އެއްވެސް ޝައްކެއްނެތެވެ. ”ދިވެހިއްޔަތަށްއައި ކޮންމެ އިޞްލާހެއްގެ ސިއްރާ އަސްލަކީ، ރިވެތިވި ހުރާގޭ ދަރިކޮޅުން ވިދި ހަވަނަ ތަރިކަމުގައިވަނީ.“ (އަލްމަރުޙޫމާ ފާޠިމަތު ސަޢީދުގެ ޅެމަކުން)\nއާހް! ހިޖުރައިން ތޭރަ ސަތޭކަ ތެޔާޅީސްވަނަ އަހަރުގެ ރަމަޟާންމަހުގެ ހަވަނަ ދުވަހަކީ، ”މަތިވެރިވި ޢާއިލާއިން ފަޚުރެއްކަމަށް އެވާ“ އާދެ! ހުރަވީ ދަރިކޮޅުގެ ސުއްމުވުލްއަމީރު އިބްރާހީމް ދޮށިމޭނާ ކިލެގެފާނު އަވަހާރަވި ދުވަހެވެ. އެއީ މީލާދީ ސަނަތުން އޮނަވިހި ސަތޭކަ ވިހިވަނަ އަހަރުގެ މާރިޗު މަހުގެ އެއްތިރީސްވަނަ ދުވަހެވެ. ފަސްދާނުލެވިފައިވަނީ މާލޭ ހުކުރުމިސްކިތުގެ ތެރޭގައެވެ.\nމާތްﷲ، މަރްޙޫމުގެ ފުރާނަފުޅަށް ރަޙްމަތް ލައްވާފާނދޭވެ! އާމީން!\nއާދެ! ”ނުލިބުނުކަމަކު ހާރެއްގަތަން ކުލަރީތި މާތަކެއް، ޝުކުރާއި ހަނދާނުން މިއީ ކުރެވޭ ވެދުންތަކޭ “ (ވައިލެޓްމާ)


މުލީއާގޭގައި ސޯލާ ޕެނަލް ހަރުކުރުމުގެ މަސައްކަތުގައި ރައީސުލްޖުމްހޫރިއްޔާ ބައިވެރިވެވަޑައިގެންފި – Maldivian Democratic Party\nމުލީއާގޭގައި ސޯލާ ޕެނަލް ހަރުކުރުމުގެ މަސައްކަތުގައި ރައީސުލްޖުމްހޫރިއްޔާ ބައިވެރިވެވަޑައިގެންފި\n7 އޮކްޓޯބަރ 2010\nއެމެރިކާގެ ކުންފުންޏެއް ކަމުގައިވާ ސަންޖެވިޓީއާއި “350.org”އާ ގުޅިގެން ދުނިޔޭގައި، ޢިއާދަކުރެވޭ ހަކަތަ ބޭނުންކުރުމަށް ބާރުއެޅުމަށް ހިންގާ ކެމްޕެއިންގެ ދަށުން، “ސަންޖެވިޓީ”ގެ ފަރާތުން ރައީސުލްޖުމްހޫރިއްޔާގެ ރަސްމީ ގެ، މުލީއާގޭގައި، ސޯލާ ޕެނަލް ހަރުކުރެއްވުމުގެ މަސައްކަތުގައި، ރައީސުލްޖުމްހޫރިއްޔާ މުޙަންމަދު ނަޝީދު ޢަމަލީގޮތުން ބައިވެރިވެވަޑައިގެންފިއެވެ.\nމިޙަރަކާތަކީ، ތިމާވެށި ރައްކާތެރި ކުރުމަށް މަސައްކަތްކުރާ އެމެރިކާގެ އަމިއްލަ ޖަމާޢަތެއް ކަމުގައިވާ “350.org”ން މި އޮކްޓޯބަރ މަހުގެ 10 ވަނަ ދުވަހު (10/10/10) ފަށާ “ގްލޯބަލް ވާރކް ޕާޓީ” ކެމްޕެއިންގެ ތެރެއިން، ދުނިޔޭގެ ޤައުމުތަކުގެ ވެރިންގެ ގެކޮޅުތަކާއި އޮފީސްތަކުގައި ސޯލާ ޕެނަލް ހަރުކުރުމަށް ހިންގާ ކެމްޕެއިންގެ ދަށުން ހިންގުނު ޙަރަކާތެކެވެ.\nސޯލާ ޕެނަލް ހަރުކުރެއްވުމަށްފަހު، ނޫސްވެރިންނާ ބައްދަލުކުރައްވައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ޢިއާދަކުރެވޭ ހަކަތަ ބޭނުންކޮށްގެން ކަރަންޓް އުފެއްދުމަށް އިސްކަންދިނުމުގެ ބޭނުމަކީ، ތެލަށް ކުރެވޭ ޚަރަދު ކުޑަކޮށް، ރާއްޖެއިން ބޭރުވާ ބޭރުފައިސާ މަދުކުރެއްވުން ކަމުގައި ވިދާޅުވިއެވެ. އަދި ރާއްޖެއިން އުފައްދާ ހަކަތައަކީ ތެޔޮ ބޭނުން ނުކޮށް، ރާއްޖޭގެ މުއްސަނދިކަން، ރާއްޖެއަށް ލިބޭ، އިރުގެ ދޯދި ބޭނުންކޮށްގެން ހަކަތަ އުފެއްދުން ކަމަށާއި، މިކަމުން ރާއްޖެއަށް ލިބޭ ފައިދާ ވަރަށްބޮޑު ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nމީގެއިތުރުން، ރާއްޖެއިން މިކުރާ މަސައްކަތުން ދުނިޔެއަށް ކުރާ ފައިދާ ކުޑަވާނެ ކަމަށް ދެކެވަޑައިނުގަންނަވާ ކަމުގައިވެސް ރައީސުލްޖުމްހޫރިއްޔާ ވިދާޅުވިއެވެ. އަދި ތިމާވެށީގެ ދާއިރާއިން ރާއްޖެއިން ކުރާ މަސައްކަތުގެ މަޤްޞަދަކީ، ރާއްޖެއަކީ ކިތަންމެ ކުޑަ ޤައުމެއް ކަމުގައިވީނަމަވެސް، ރާއްޖެއަކީ މިސާލެއްގެ ގޮތުގައި ދުނިޔޭގެ އެހެން ޤައުމުތަކަށް ބެލެވިގެން، އެޤައުމުތަކުންވެސް ތިމާވެށި ޙިމާޔަތް ކުރުމުގެ މަސައްކަތުގައި ބައިވެރިވުން ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nކޯޕަންހޭގަން އެކޯޑްގެ ދަށުން، ރާއްޖެއިން ވަނީ 2020 ވަނަ އަހަރުގެ ކުރިން ރާއްޖޭގެ ހަކަތައިގެ ދާއިރާ ފެހިކޮށް، ކާބަން ނިއުޓްރަލް ޤައުމަކަށްވާނެކަން ޢިއްލާނުކޮށްފައެވެ.\nމިއަދު މުލީއާގޭގައި ސޯލާ ޕެނަލް މި ހަރުކުރެއްވީ، 2011 ވަނަ އަހަރުގެ ސްޕްރިންގް އައުމުގެ ކުރިން ވައިޓް ހައުސްގައި ސޯލާ ޕެނަލް ހަރުކުރައްވާނެކަން އެމެރިކާ ސަރުކާރުން ހާމަކުރެއްވިތާ އެއް ދުވަސް ފަހުންނެވެ.\nމުލީއާގޭގައި ހަރުކުރެވުނު ސޯލާ ޕެނަލް ސިސްޓަމުން 11 ކިލޯ ވޯޓްގެ ކަރަންޓް އުފެއްދޭނެއެވެ. އަދި މިސިސްޓަމުގެ އުމުރު ކަމުގައިވާ 30 އަހަރު ދުވަހުގެ ތެރޭގައި މުލީއާގެ ކަރަންޓް ބިލުން 300،000 ޑޮލަރަށްވުރެ ގިނަ ފައިސާ ރާއްޖެއަށް ސަލާމަތް ކުރެވޭނެއެވެ.\nއެމެރިކާގެ ސަންޖެވިޓީ ކުންފުނިން، ކެލިފޯނިއާގައި ޑިޒައިން ކޮށްފައިވާ މިސިސްޓަމްގައި ބޭނުންކޮށްފައިވާ ސޯލާ މޮޑިއުލް ހަދިޔާ ކޮށްފައިވަނީ، ދެކުނު ކޮރެއާގެ އެލް.ޖީ. އިލެކްޓްރޯނިކްސްގެ ފަރާތުންނެވެ. މި ސިސްޓަމް ހިންގާ ބަލަހައްޓާނީ، މުލީއާގެ މުވައްޒަފުންނެވެ.\nސަންޖެވިޓީން މިހާރު ގެންދަނީ، މުލީއާގޭގައި ބޭނުންކުރެވޭ ކަރަންޓްގެ ޚަރަދު ކުޑަކޮށް، ހަކަތައިގެ އިސްރާފު ކުޑަކުރުމަށް އަޅަންޖެހޭ ފިޔަވަޅުތައް ފާހަގަކުރުމަށްޓަކައި، މުލީއާގޭގެ ހަކަތައިގެ އޮޑިޓެއް ހަދަމުންނެވެ.\nމުލީއާގޭގައި ސޯލާ ޕެނަލް ހަރުކުރައްވުމުގެ މަސައްކަތުގައި، މިއަދު ހެނދުނު ރައީސުލްޖުމްހޫރިއްޔާގެ އަރިހުގައި ސަންޖެވިޓީގެ ފައުންޑަރ އަދި ސީ.އީ.އޯ. މިސްޓަރ ޑެނީ ކެނެޑީވެސް ބައިވެރިވެވަޑައިގެންނެވިއެވެ.\nމުލީއާގޭގައި ސޯލާ ޕެނަލް ހަރުކުރެއްވުމަށް ނިންމެވި ނިންމެވުމަކީ، ރާއްޖޭގެ މުސްތަޤްބަލަށްޓަކައި ރައީސުލްޖުމްހޫރިއްޔާ ނިންމެވި މުހިންމު އަދި ހަރުދަނާ ނިންމެވުމެއް ކަމުގައި، މިސްޓަރ ޑެނީ ކެނެޑީ ވިދާޅުވިއެވެ.\nހަކަތައަށް ކުރެވޭ ޚަރަދު ކުޑަކޮށް، ސޯލާއާއި އެފަދަ ޢިއާދަކުރެވޭ ހަކަތަ ބޭނުންކުރުމަކީ އިޤްތިޞާދީ އަދި ހަކަތައިގެ ރައްކާތެރިކަން ކަށަވަރުކުރުމަށް ހުޅުވޭ ދޮރެއް ކަމުގައި މިސްޓަރ ކެނެޑީ ވިދާޅުވިއެވެ. އަދި ރައީސް ނަޝީދާއި، ރައީސް އޮބާމާއާ އެއްފަދައިން، އެމެރިކާގެ ކޮންމެ ރައްޔިތަކަށްވެސް، އެމީހުންގެ ގޭގޭގައި އިރުން ހަކަތަ އުފައްދާ މިފަދަ ނިޒާމެއް ބަހައްޓައި، އެއިން ފައިދާ ހޯދިދާނެކަން މިކަމުން ދައްކުވައިދޭ ކަމުގައިވެސް މިސްޓަރ ކެނެޑީ ވިދާޅުވިއެވެ.\nމިސްޓަރ ޑެނީ ކެނެޑީ ވަނީ، ވައިޓް ހައުސްގައި ސޯލާ ޕެނަލް ހަރުކުރުމަށް ރައީސް އޮބާމާއަށް ބާރުއެޅުއްވުމަށް، މިއަހަރުގެ އާރތް ޑޭ (އޭޕްރީލް 22) ވަނަ ދުވަހު “ގްލޯބާމާ ސޯލާ އޮން ދަ ވައިޓް ހައުސް” ކެމްޕެއިން ފަށްޓަވާފައެވެ.